Beyhakun beeruvi dharifulhuge haggugai 12 aharu | Mihaaru\nއަހުމަދު އިހުސާން މީގެ އަހަރުތަކެއް ކުރިން އޭނާގެ ދަރިފުޅު އިޔާންއާ އެކު (ކ) އަދި އިޔާން ކުޑައިރު: މިހާރު އުމުރުން 15 އަހަރުގެ އިޔާން ތިން އަހަރުގައި ދެ ކަންފަތުގެ އިވުން ގެއްލުނު މައްސަލައިގައި އިންސާފު ހޯދަން ބައްޕަ ދަނީ މަސައްކަތްކުރަމުން.\nބޭހަކުން ބީރުވި ދަރިފުޅުގެ ހައްގުގައި 12 އަހަރު\n03 އެޕްރީލް 2019 - 08:29 80 comments\nތިން އަހަރުގެ އައިޝަތު އިޔާން ގދ. ތިނަދޫ ރީޖަނަލް ހޮސްޕިޓަލަށް ގެންދިޔައީ ހުން އައިސްފައި އަތެއް ދުޅަވެގެންނެވެ. ދެ ފަހަރު މަތިން އެ އަތް ފަޅާލައި ފަރުވާދެމުން ދަނިކޮށް އޭނާ ރުޅި ގަދަވާން ފެށި އެވެ. ކަންފަތަށް ކޮއްޕާފައި ހުރީ ކޯއްޗެއްތޯ މަންމަ އާއި ބައްޕަ ގާތު ސުވާލުކުރަން ފެށި އެވެ. ހޮސްޕިޓަލުން ދިން ބޭހެއްގެ ސަބަބުން އިޔާންގެ ދެ ކަންފަތުގެ އިވުން ދާއިމަށް ގެއްލުނު ކަމުގެ ފުރަތަމަ އިޝާރާތަކީ އެއީ އެވެ.\nއެއީ ޖުލައި 2007 އެވެ. އަތުގެ ފުރަތަމަ އޮޕަރޭޝަނަށް ތައްޔާރުވުމުގެ ގޮތުން ފަހު ކެއުމަކަށް ދޮށީ ދަރިފުޅު ކާން ބޭނުންވީ ބިސްގަނޑެއް ކަން ވެސް އަހުމަދު އިހުސާން ހަނދާން އެބަ ހުއްޓެވެ. އިޔާން ބީރުވެ ހުރިހާ ކަމެއް އެކޮޅުކޮޅުން ޖެހިގެންދިޔަ ހާދިސާ ހިނދުކޮޅަކަށް ވެސް އޭނާގެ ސިކުނޑިން ކައްސާނުލާތީ އެވެ. ދަރިފުޅަށް އިންސާފު ހޯދައިދޭން އިހުސާން މަސައްކަތްކުރާތާ 12 އަހަރު ވަނީ އެވެ.\n"ރާއްޖޭގައި އިންސާފު ލިބޭނެ ކަމަކަށް، ލިބުނީމާ ނޫނީ، ގަބޫލެއް ނުކުރަން. އެކަމަކު މަސައްކަތްކުރުމަކީ އޮތް ކަމެއް. މާދަމާ ވެސް އަހަރެންގެ ދަރިފުޅަކަށް ނުބުނެވޭނެ ބައްޕަ ތިމަންނަގެ ހައްގު ހޯދަން މަސައްކަތެއް ނުކުރިއޭ."\nއަމިއްލަ ރަށް ފަރެސްމާތޮޑާގެ ސިއްހީ މަރުކަޒަށް ފަހު ތިނަދޫ ހޮސްޕިޓަލުން ފަރުވާ ހޯދަން ދިޔުމުން އިޔާން އަށް އެންޓިބަޔޮޓިކް ބޭހެއް ކަމަށްވާ ޖެންޓަމައިސިން ދިނީ، އިހުސާން ބުނާގޮތުގައި، އޭނާގެ ބަރުދަން ނުބަލަ އެވެ. އަދި ޖެންޓަމައިސިންގެ ސައިޑް އިފެކްޓެއްގެ ގޮތުން ދަރިފުޅު ބީރުވީ ބަރުދަނަށް ބަލާ އިރު އޭނާ އަށް ދޭން ޖެހޭ ވަރަށް ވުރެ ގިނައިން އެ ބޭސް ދިނުމުން ކަމަށް ވެސް އިހުސާން ދެކެ އެވެ.\nތިން ކުދިންގެ ބައްޕަ ވޭތުވެދިޔަ 11 އަހަރު ހޭދަކުރީ ޝަރީއަތަށް އެކަން ސާބިތުކޮށްދޭން ކުރެވުނު ހުރިހާ ކަމެއް ކުރުމުގަ އެވެ. ކޯޓުތަކުގައި މައްސަލަ ތާށިވެ އެތައް އަހަރެއް ވޭތުވުމުގެ ރުޅީގަ އެވެ. ދައުވާ ސާބިތުވާ ވަރަށް ހެކި ހުރިކަން އޭނާ އަށް ގަބޫލުކުރެވޭ އިރު ވެސް ދަށު ކޯޓުންނާއި ހައި ކޯޓުން އޭނާއާ ދެކޮޅަށް ހުކުމް ކުރުމުގެ މާޔޫސްކަމުގަ އެވެ.\nސުޕްރީމް ކޯޓަށް 2015 ނިމެނިކޮށް ހުށަހެޅި އިސްތިއުނާފު މިހާރު ވަނީ ހުކުމާ ހަމައަށް ގޮސްފަ އެވެ. އެކަމަކު މިދިޔަ މަހު 25ގައި ބާއްވަން އޮތް ޝަރީއަތް ވަނީ ކެންސަލްކޮށްފަ އެވެ.\nއިހުސާން، އިންސާފުގެ އިންތިޒާރުގަ އެވެ.\n"މިހެން ހުއްޓާ ހަތަރު ވެރިކަން ބަދަލުވެއްޖެ. މި މަސައްކަތް ފެށި އިރު ބޮލުގައި ނުރައެއް ނެތް. މިހާރު ބޯ ނުރަ ވެސް ވެއްޖެ،" އޭނާ ބުނެލި އެވެ.\n"ދޮގު ހަދައި ލިޔުންތައް އޮޅުވާލީ"\nތިނަދޫ ހޮސްޕިޓަލުގައި އޭރު މަސައްކަތްކުރި ކުޑަކުދިންގެ ޑޮކްޓަރު ޕަވަލް ބޮބްކޯ އިޔާން އަށް ޖެންޓަމައިސިން ދިނުމުގައި އިހުމާލުވެފައިވާ ކަމަށް ބުނެ، ލިބުނު ގެއްލުމުގެ ބަދަލުގެ ގޮތުގައި 7.1 މިލިއަން ރުފިޔާ ހޯދަން، ހެލްތު މިނިސްޓްރީގެ މައްޗަށް އިހުސާން ދައުވާކުރި އެވެ. އެ ބޭހުގެ ސައިޑް އިފެކްޓްތައް ޑޮކްޓަރު ކިޔައިދީފައި ނުވުމަކީ މައްސަލައެއްކަން އޭނާ ފާހަގަކުރި އެވެ. މަދަނީ ކޯޓުން 2009ގައި ނިންމީ އިޔާން އަށް ޖެންޓަމައިސިން ދިނުމުގައި ޑޮކްޓަރުގެ އިހުމާލެއް އޮތްކަން ސާބިތު ނުވާ ކަމަށެވެ.\nހޮސްޕިޓަލުގެ މައްޗަށް ސީރިއަސް ތުހުމަތުތަކެއް އިހުސާން ކުރެ އެވެ.\nއެންމެ ބޮޑު ކަމަކީ، މި މައްސަލަ ކޯޓަށް ވެއްދުމުން ކަންކަން ފޮރުވަން ހޮސްޕިޓަލުގެ ރެކޯޑްތައް އޮޅުވާލި ކަމަށް އޭނާ ބުނާ ބުނުމެވެ. އެންމެ ފަހުން ހައި ކޯޓުން ފުލުހުން ލައްވައި ފޮރެންސިކް ތަހުލީލު ހެއްދި އިރު، އެ ލިޔެކިޔުންތަކަށް ބަދަލު ގެނެސްފައި ހުރިކަން އެނގުނެވެ. ޝަރީއަތުގައި ހެލްތު މިނިސްޓްރީގެ ދިފާއުގައި ދައުލަތުން ބުނެފައި ވަނީ ޓިޕެކްސް ޖަހައި ކަނޑާލާފައި ހުރީ އިދާރީ އޮޅުމަކުން ލިޔެވިފައި ހުރި ތަންތަން ކަމަށެވެ.\nއިހުސާން ބުނާގޮތުގައި އިޔާން އަށް ޖެންޓަމައިސިން އިންޖެކްޝަން ދިނީ ރަނގަޅަށް ކަމަށް އެކްސްޕާޓް ޑޮކްޓަރަކު ބުނެފައި އޮތަސް، އޭނާ ބަޔާން ދީފައި އޮތީ ސުވާލު އުފެދިފައި ހުރި ލިޔުންތަކަށް ބިނާކޮށް ކަމަށް ވާތީ އެ ބަޔާނުގެ ސައްހަ ކަމާ މެދު ވެސް ސުވާލު އުފެދެ އެވެ. އަދި އިޔާން އަށް ފަރުވާ ދިން ޑޮކްޓަރުންނާއި ނަރުހުން ދަށު ކޯޓުގައި ދޮގު ހެކިބަސް ދީފައިވާ ކަމަށާއި އެ މީހުންގެ ބަޔާންތަކުގައި ދިމާނުވާ ކަންކަން ހުރި ކަމަށް ވެސް އޭނާ ބުނެ އެވެ.\nޖުމްލަ ގޮތެއްގައި އިހުސާންގެ ވާހަކައަކީ އިޔާންގެ ބަރުދަން ބެލުމާއި ބަރުދަނަކީ ކިހާ ވަރެއް ކަމާއި އޭނާ އަށް ޖެންޓަމައިސިން ދިން މުއްދަތާއި ދިން މިންވަރާ ބެހޭ ގޮތުން އެ މީހުން ހަދަނީ ދޮގުކަމާއި އެ ދޮގުތައް "ފޫބައްދަން" ލިޔެކިޔުންތައް އޮޅުވާލާފައި ހުރި ކަމެވެ. ލިޔެކިޔުންތަކަށް ބަދަލުގެނައީ އިޔާން ހޮސްޕިޓަލުން ދޫކޮށްލި ފަހުންތޯ ބަލަން އިހުސާން ހަދަން ބޭނުންވި ފޮރެންސިކް ތަހުލީލު، ވަސީލަތްތައް ނެތުމުން، ފުލުހުންނަށް ހެދޭ ގޮތެއް ނުވި އެވެ.\nހައި ކޯޓުން 2015ގައި ނިންމީ އިހުސާން ބުނާ މުއްދަތަށް ޖެންޓަމައިސިން ދިން ކަމަށް ބެލިޔަސް އެއީ ހަ ދުވަސް ކަމަށް ވާތީ އެއީ އެ ބޭސް ދިގު މުއްދަތަކަށް ދިނުން ކަމަށް ނުބެލެވޭ ކަމަށެވެ. އަދި ޖެންޓަމައިސިންގެ ސައިޑް އިފެކްޓްތަކުގެ ތެރޭގައި، އިވުމަށް އުނިކަން ލިބުން ހިމެނޭ އިރު އިޔާން ބީރުވީ ޖެންޓަމައިސިންގެ ސަބަބުން ކަމަށް ބެލެވިދާނެ ކަމަށް ފަހުން އޭނާ ބެލި ޑޮކްޓަރުން ބުނެފައި އޮތަސް، އޭނާ އަށް ޖެންޓަމައިސިން ދީފައި ވަނީ އެ ބޭސް ދޭން ކަނޑައެޅިފައިވާ އުސޫލާ ހިލާފަށް ކަމަށް ބެލެވެން ވެސް ނެތް ކަމަށެވެ.\nޖެންޓަމައިސިން ރަނގަޅަށް ދޭ ހާލަތުގައި ވެސް 17 ޕަސެންޓް މީހުންނަށް، އެ މީހުން ނިސްބަތްވާ ޖީންގެ ގޮތުން، އިވުމަށް ނޭދެވޭ އަސަރު ކޮށްފާނެ ކަމަށް އެކްސްޕާޓަކު ބުނެފައި ވާތީ އިހުސާން ވަނީ އަމިއްލަ ހަރަދުގައި ރާއްޖެ އިން ބޭރުން ތަހުލީލެއް ހަދައި ސުޕްރީމް ކޯޓަށް ހުށަހަޅައިފަ އެވެ. އެ ތަހުލީލު ދައްކާ ގޮތުން އިޔާންއަކީ ޖެންޓަމައިސިންގެ ސަބަބުން އިވުމަށް ނޭދެވޭ އަސަރު ކުރާ ޖީން ހުރި ކުއްޖެއް ނޫނެވެ.\nދައުލަތުން ބުނަނީ 17 ޕަސެންޓް ނަގާފައި ބާކީ 83 ޕަސެންޓް މީހުންނަކީ ވެސް އެކި ސަބަބުތަކާ ހެދި ޖެންޓަމައިސިންގެ ނޭދެވޭ އަސަރު ކޮށްފާނެ މީހުން ކަމަށެވެ. އަދި އެހެންވެ، ރަނގަޅަށް އެ ބޭސް ދޭ ހާލަތުގައި ވެސް އެހެން ސަބަބުތަކާ ހެދި އިވުމަށް އަސަރު ކުރުމުގެ ފުރުސަތު އެބަ އޮތް ބުނެ އެވެ. އިޔާން ބީރުވި ސަބަބު ހޯދިފައި ނެތް ކަމަށް ވެސް ދައުލަތުން ސުޕްރީމް ކޯޓުގައި ބުނެފައިވެ އެވެ. ދައުލަތުން ބުނެފައި ވަނީ އިޔާން އަށް ދިނީ އެ ވަގުތު ކޮންމެ ޑޮކްޓަރަކު ވެސް ދޭން ފަރުވާ ކަމަށާއި ބޭސް ލިޔެދިނީ ކުއްޖާގެ ބަރުދަން ނުބަލާ ކަމަށް ބުނާ ވާހަކަ އަކީ ވެސް ދޮގެއް ކަމަށެވެ. އަދި އިޔާން އަކީ ޖެންޓަމައިސިން ރަނގަޅަށް ދޭ ހާލަތުގައި ވެސް އިވުމަށް ނޭދެވޭ އަސަރުކުރާ ޖީން ނެތް ކުއްޖެއްކަން ތަހުލީލު ރިޕޯޓުން ކަނޑައެޅިގެން ސާބިތުނުވާ ކަމަށެވެ.\nހައި ކޯޓުން ގަޒިއްޔާ ނިންމި ގޮތުގެ ހުލާސާގައި މި މައްސަލައިގެ ތަފްސީލް ހިމެނޭ\nކޯޓުން ބޭރުގައި ބަދަލު ދޭ ވާހަކަ ދެއްކި\nކޯޓުން ބޭރުގައި އެއްބަސްވުމަކަށް ގޮސްގެން ބަދަލުދިނުމާ ބެހޭ ގޮތުން ވެސް ވާހަކަ ދެކެވުނެވެ. އެގޮތުން އެމްޑީޕީ ސަރުކާރުގައި ހެލްތު މިނިސްޓްރީން ވެސް އިހުސާނަށް ބަދަލު ދޭން ބޭނުންވެގެން އުޅުނު ކަމަށް އިހުސާން އަށާއި ބައެއް ނޫސްވެރިން ނުރަސްމީކޮށް މައުލޫމާތު ލިބިފައިވެ އެވެ. އެކަމަކު އޭރު ހެލްތު މިނިސްޓަރަކަށް ހުންނެވި ޑރ. އާމިނަތު ޖަމީލް ވިދާޅުވަނީ އެއީ ހިނގި ކަމެއް ނޫން ކަމަށެވެ. ޕީޕީއެމްގެ ސަރުކާރުގައި 2013 ވަނަ އަަހަރު ފަހުކޮޅު، ހައި ކޯޓަށް ފޮރެންސިކް ރިޕޯޓް ހުށަހެޅި ދުވަހު ވެސް މި ވާހަކަ ދެކެވުނު ކަމަށް ވެސް އިހުސާން ބުންޏެވެ.\n"...އަހަރެން ބުނިން މަރުހަބާއޭ، މީޓިންއެއް ހަމަޖައްސާފައި ގުޅާށޭ،" އެކަމަކު އިހުސާން ބުނީ ފަހުން ޚަބަރެއް ނުވާ ކަމަށެވެ.\nއެކަމަކު މި މައްސަލާގައި އޭރު ކޯޓަށް ވަޑައިގެންނެވި ދައުލަތުގެ ވަކީލުންގެ ފަރާތުން އެނގުނު ގޮތުގައި، އޭރު ބަދަލުދޭން ރަސްމީކޮށް ހުށަހެޅީއެއް ނޫނެވެ. އެމްޑީޕީ ސަރުކާރުގައި ވެސް އެ ވާހަކަ ދެކެވިފައި އޮތުމުން އަދިވެސް އެ ފުރުސަތު އޮތް ވާހަކަ ބުނި ކަމަށް ވަކީލުން ވިދާޅުވިި އެވެ.\nބަދަލު ދިނުމާ ބެހޭ ގޮތުން ދައްކާ ވާހަކަ އަށް އެމްޑީޕީ ސަރުކާރުގެ ހެލްތު މިނިސްޓަރު ދެއްވި ޖަވާބު ވެސް ތަފާތެވެ.\n"މި ކަހަލަ ކަމަކަށް ވާތީ، އެ މައްސަލަ އަވަސްކުރެވޭނެ ގޮތެއް އޮތްތޯ ބެލުމަށް އަޅުގަނޑުމެން ހަމައެކަނި އޭޖީ އޮފީހާ މަޝްވަރާކޮށްލީ،" ޑރ. އާމިނަތު ޖަމީލް ވިދާޅުވި އެވެ.\n"ބަދަލެއް ދޭން ޖެހެންޏާ ވަކީލުންތާ އެ ބައި ހުށަހަޅުއްވާނީ؟ އަޅުގަނޑުމެން ކޮމްޕެންސޭޝަނެއް ހުށައެއް ނާޅަން."\nހުރިހާ ކަމެއް ހުއްޓުމަކަށް\n"އަހަރެމެން ގާތު ބުނަނީ ތިމަންނަގެ ކަންފަތަކަށް އަޑެއް ނީވެއޭ، ކޯއްޗެއް ހެއްޔޭ ކޮއްޕާފައި ހުރީ؟" ބީރުވެގެން އިޔާން ކުރި ފުރަތަމަ ޝަކުވާ އިހުސާން ކިޔައިދިނެވެ.\nއިޔާން (ވ) ކުޑައިރު އޭނާގެ ކޮއްކޮއާ އެކު\nތިން އަހަރާއި ނުވަ މަހުގައި ރަނގަޅަށް ވާހަކަދައްކަމުން އައި، މީހުންނާ ގުޅޭ، އުފާވެރި އިޔާން ވާހަކަދެއްކުމާއި ހިނގުން ވެސް ހުއްޓުނީ އެވެ. އިހުސާން ކިޔައިދިން ގޮތުގައި ޖެންޓަމައިސިންގެ ސައިޑް އިފެކްޓްތަކުގެ ތެރޭގައި ހިމެނޭ "ކިޑްނީގެ މައްސަލަ ފިޔަވައި އެހެން ހުރިހާ ކަމެއް" އިޔާން އަށް ކުރިމަތިވި އެވެ.\n"ނާރުތަކުގެ ބާރު ދެރަވެގެން ނުވެސް ހިނގުނީ. ތިން މަސް ވަންދެން އުރައިގެން ގެންގުޅުނީ. ލަންކާގައި އެކިއުޕަންކްޗާ ހަދައިގެން ހިނގުނީ. ދަރިފުޅަށް ވަރަށް ބޮޑަށް އަސަރުކުރި. ވާހަކަދައްކަން ނޭނގިގެން ރުޅި އައިސް. ވަރަށް ބޮޑަށް ހިކިފައި ހުރީ ވެސް،" އޭނާ ބުންޏެވެ.\nއެ ހާލަތަށް އިޔާން ދިޔައީ ހޮސްޕިޓަލުގެ ސަބަބުން ކަމަކަށް އިހުސާން ފުރަތަމަ ހިއެއް ނުކުރެ އެވެ. އެކަމަކު އޭނާ އަށް ވިސްނުނު ގޮތުގައި ދެ ކަންފަތުގެ އިވުން އެއްކޮށް ގެއްލިގެން ދިޔުމަކީ އާދައިގެ ކަމެއް ނޫނެވެ. ވީ ކިހިނެއްތޯ ބަލަން ދަރިފުޅު ގޮވައިގެން އޭނާ ދިޔައީ އިންޑިއާއަށެވެ.\n"ތިނަދޫން ދީފައި ހުރި ލިޔެކިޔުންތަކާ އެއްޗެހި ބަލާފައި ބުނީ މިކަން މެދުވެރިވެގެން މި އުޅެނީ މި އިންޖެކްޝަންގެ ސަބަބުންނޭ. ކޮންމެ ބޭހެއްގައި ވެސް ސައިޑް އިފެކްޓްސް ހުރެއޭ. އެކަމަކު ކޮންމެ ބޭހެއް ވެސް ބޭނުންކުރަންވާނީ ވަކި އުސޫލަކުންނޭ،" އިހުސާން ބުންޏެވެ.\nއެނބުރި ރާއްޖެ އައިސް މާލޭގައި އިޔާން ދެއްކި ދިވެހި އީއެންޓީ ޑޮކްޓަރު ވެސް ދިނީ އެއް ޖާވަބެކެވެ.\n"[އެ ޑޮކްޓަރު] ހުރިހާ ޑޮކިއުމެންޓްތަކެއް ބަލާފައި ބުނީ ހަމަ މިއޭ މައްސަލައަކީ. ޑޮކްޓަރު ލިޔުމެއް ވެސް ދިން. ކޯޓަށް އެ ލިޔުން ވެސް ހުށަހެޅިން،" އިހުސާން ކިޔައިދިނެވެ.\nހައި ކޯޓުގެ ހުކުމުގައި ބުނެފައި ވަނީ އިޔާން ބީރުވީ އޭނާ އަށް ޖެންޓަމައިސިންގެ މަތީ ޑޯޒެއް ދިނުމުގެ ސަބަބުން ކަމަށް ބެލެވިދާނެއޭ، އޭނާ ބެލި ބައެއް ޑޮކްޓަރުން ބުންޏަސް، އެ ގޮތަށް ބުނެފައިވަނީ "އެ ފަރާތްތަކަށް ދީފައިވާ މައުލޫމާތު ސަބަބުން ކަމަށް ގަބޫލުކުރެވޭ" ކަމަށެވެ.\nއަޑުއިވެނީ ކޯކްލިއާ އިމްޕްލާންޓްގެ އެހީގައި\nއިންޑިއާގެ އެކި ތަންތަނުގައި އިޔާން ދެއްކި ހުރިހާ ޑޮކްޓަރުން ވެސް އިއްތިފާގުވީ އޭނާ އަށް އަޑުއިވޭ ގޮތް ހަދަން ދެވެން އޮތް ހަމައެކަނި ފަރުވާއަކީ ކޯކްލިއާ އިމްޕްލާންޓް ލެއްވުން ކަމަށެވެ. އެކަމާ ބެހޭ ހުރިހާ މައުލޫމާތާއި ފައިސާ ހޯދަން މަސްތަކެއް ހޭދަކުރުމަށް ފަހު 2008ގައި ސްރީ ލަންކާގައި އިމްޕްލާންޓް ލެއްވި އެވެ.\n"ކޯކްލިއާ އިމްޕްލާންޓް ލެއްވީމާ ތަފާތަކީ ދަރިފުޅަށް އިވެނީ އިލެކްޓްރޯނިކް އަޑެއް، ފޯނުން ދައްކާ ވާހަކަ އަޑުއިވޭ ގޮތަށް،" އިހުސާން ބުންޏެވެ.\nއަގުބޮޑު އެ އޮޕަރޭޝަނަށް 28،000 ޑޮލަރު ހަރަދުކުރަން އެހީތެރިވެދިނީ އިހުސާންގެ ގާތް މީހުންނެވެ. ފަރުވާ އަށް އިހުސާން އާއި އަންހެނުން، އިޔާން އާއި އޭނާ އަށް ވުރެ ހަގު އަނެއް ދަރިފުޅު ގޮވައިގެން، ލަންކާގައި އެއް އަހަރު ހޭދަކުރި އެވެ.\n"ވާހަކަދެއްކުން އެއްކޮށް ހުއްޓުނުތާ އަށް މަސް ފަހުން އޮޕަރޭޝަން ކުރެވުނީ. ލަންކާގައި އެހެން އަބަދު ތިބެން އުނދަގޫވީމަ ރާއްޖެ އައިސް އަހަރެމެން އަމިއްލަ އަށް ސްޕީޗު ތެރަޕީ ދީ ހެދީ. ފަހުން ހަމަ ރަނގަޅަށް ވާހަކަދެއްކޭ،" އިހުސާން ބުންޏެވެ.\nއުމުރު ދުވަހު އިޔާން ބޭނުންކުރަން ޖެހޭ އިމްޕްލާންޓްގެ މެއިންޓެނެންސަށް މިހާރު ވެސް ބޮޑެތި މަސައްކަތްތަކާއި ހަރަދު ކުރަން ޖެހެ އެވެ.\n"އަބަދުވެސް އެ ކަމުގައި އުޅެން ޖެހެނީ. އޭގެ އެންމެ ބެޓެރިއެއްގެ އަގަކީ ވެސް އެއް ހާސް ޑޮލަރު. އިމްޕްލާންޓްގައި މައްސަލަ ޖެހިގެން ސްޕެއާތަކެއް ގަންނަން ލަންކާ އަށް ފުރަން މިހާރު ވެސް މި އުޅެނީ،" މިދިޔަ ހަފްތާގައި އިހުސާން ކިޔައިދިނެވެ.\n"އަހަރެމެން ބޮޑުވަމުންދާ ވަރަކަށް ހުރިހާ އަޑުތަކެއް ގުދުރަތީ ގޮތުން މި ދަނީ ބެލެންސް ވަމުން. އެކަމަކު މިއީ އަޅާފައި ހުންނަ ސޮފްޓްވެއާއެއް ވީމާ މީތި ބެލެންސް ކުރަން ޖެހެނީ. ކޮމްޕިއުޓަ ސިސްޓަމަކަށް ގުޅައިގެން އެ މީހުން ހަދާފައި ހުންނަ ސޮފްޓްވެއާގެ ވޮލިއުމް، ކަންފަތަށާއި ބޮލަށް އުނދަގޫ ނުވާ ވަރަށް ބެލެންސްކުރަމުން ދާނީ."\nއިޔާން އޮޕަރޭޝަނަށް ފަހު ކޯކްލިއާ އިމްޕްލާންޓް މެދުވެރިކޮށް އަޑުއަހަނީ (ވ) އަދި ކުޑައިރު މައިންބަފައިންނާ އެކު\nކޯޓަށް ދިޔައީ "ދެވަނަ މީހަކަށް މިހެން ވިޔަ ނުދޭން"\nބަދަލު ހޯދަން ކޯޓަށް ދިޔުމަކީ އިހުސާންގެ ފުރަތަމަ ނިންމުމެއް ނޫނެވެ. އޭނާ ފުރަތަމަ މަސައްކަތްކުރީ ސަރުކާރަށް ކޮށްދެވޭނެ ކަމެއް އޮތްތޯ ބަލާށެވެ. އެކަމަކު ލަންކާގައި ކޯކްލިއާ އިމްޕްލާންޓް ލައްވަން ސަރުކާރުގެ އެހީއަކަށް އެދުނީމާ ޓްރިވެންޑްރަމަށް ދެކޮޅު ޓިކެޓާއި 300 ޑޮލަރު ހަމަޖެހިއްޖެއޭ ބުނުން ފިޔަވައި (އިހުސާން އެއަކު ނުހިފި) މާލީ އެހީތެރިކަމެއް ނުލިބުނު އިރު އޭރުގެ ހެލްތު މިނިސްޓަރު އިލްޔާސް އިބްރާހިމާ ބައްދަލުކުރަން އޭނާ ކުރި މަސައްކަތް ކާމިޔާބުނުވި ކަމަށް ވެސް ބުންޏެވެ.\n"ހެލްތު މިނިސްޓަރާ ބައްދަލުކުރަން ފުރާފައި ލީ ފޯމުގައި ލިޔެފައި އޮންނާނީ ތިނަދޫ ހޮސްޕިޓަލުން ކުރި ފަރުވާއަކާ ގުޅިގެން ލިބުނު ގެއްލުމަކާ ބެހޭ ގޮތުން މިނިސްޓަރާ މަޝްވަރާކޮށް ލަފައެއް ހޯދަން ބޭނުންވާ ކަމަށް. ހަފްތާގެ ރަސްމީ ފަސް ދުވަހު އަހަރެން ހެލްތު މިނިސްޓްރީގެ ރިސެޕްޝަން ކުރިމަތީގައި ތިން ހަތަރު ގަޑި އިރު އިނިން އެއް މަސް ވަންދެން. ފުރުސަތެއް ނުލިބުނު،" އިހުސާން ބުންޏެވެ.\nއޭނާ ކިޔައިދިން ގޮތުގައި "އެއްވެސް ކޮޅަކުން ކުރިއެރުމެއް ނުލިބުނީމާ" ކޯޓަށް ދާން ހިޔާލުކުރީ "ރާއްޖޭގައި ދެވަނަ މީހަކަށް މިހެން ކަންތައް ވިޔަ ނުދޭން" އަޒުމު ކަނޑައަޅައިގެންނެވެ.\nސިއްހީ ފަރުވާދިނުމުގައި އިހުމާލުވެފައިވާ ކަމަށް ބެލެވޭ މައްސަލަތައް ތަކުރާރުވަމުންދާ އިރު ވެސް އެ ކަންކަން ހުއްޓުވައި އާއްމުންގެ ހައްގުތައް ލިބިދޭނެ ގާނޫނީ އެއްވެސް މަގެއް ނެތުމަކީ ވަރަށް ބޮޑު މައްސަލައެއްކަން އިހުސާން ފާހަގަކުރެ އެވެ. އޭނާ ބުނީ ކަމެއް ދިމާވީމާ ޑޮކްޓަރުންނަށާއި ނަރުހުންނަށް ހަމަލާދީ މާރާމާރީ ހިންގުމުގެ ހާދިސާތައް ހިނގުމަކީ "ގަބޫލުކުރަން ދަތި ކަންތައްތަކެއް" ކަމަށެވެ.\n"މިސާލަކަށް އައިޖީއެމްއެޗަށް ވިހަން ދިޔަ މާބަނޑު މީހެއްގެ ގަޔަށް އެޗްއައިވީ ލޭ އެޅީ. ލ. އަތޮޅުގައި އުމެއް ނަގަން ދިޔަ މީހަކު އައިސީޔޫގައި އޮވެފައި ނިޔާވެގެން ދިޔައީ. އެހެންވީމާ މި ކަހަލަ ބައިވަރު ކޭސްތައް ރާއްޖޭގައި ހިނގަމުންދޭ،" އޭނާ ބުންޏެވެ.\n"އޮފީހެއްގެ ތިޖޫރީގައި އޮންނަ ބައި ރުފިޔާއެއް މީހެއްގެ އަތުން ގެއްލުނަސް އޭނާގެ މައްޗަށް އެބަ ދައުވާކުރެވޭ. އެކަމަކު ޑޮކްޓަރަކު އަތުން މީހަކު މަރުވިޔަސް އެ މީހާ އަށް ނެތޭ އެއްވެސް ކަހަލަ ހައްގެއް މި ގައުމުގައި."\nކޯޓު މަރުހަލާތަކުގައި 11 އަހަރު\nކޯޓަށް މައްސަލަ ގެންގޮސްދެއްވައި ހިލޭ ސާބަހަށް އިހުސާން ތަމްސީލްކުރައްވަނީ ވަކީލު ޝާހިން ހަމީދެވެ.\n"ޖެންޓަމައިސިން އިންޖެކްޝަން ޖެހީމަ ދަރިފުޅަށް ވީ ގޮތުގެ ވީޑިއޯއެއް ވެސް އިއްތިފާގުން ނެގިފައި އަހަރެމެންގެ އަތުގައި އޮތް. ލިޔެކިޔުންތަކާ އެއްކޮށް އޭތި ދައްކާލީމާ ޝާހީން ބުނީ އެ މީހެއްގެ ހައްގު ހޯދަން އުޅޭނީ އެ މީހެކޭ، ހިނގާށޭ ކޯޓަށް ދާން،" އިހުސާން ކިޔައިދިނެވެ.\nއޭނާ ބުނިގޮތުގައި މަދަނީ ކޯޓުގައި ޝަރީއަތް ފެށި އިރު ދައުލަތުން އޭނާގެ ދައުވާ ސިފަކުރީ ސިޔާސީ ކަމެއްގެ ގޮތުގަ އެވެ. އެއީ "ދައުލަތް ބަދުނާމުކުރަން" ހުށަހެޅި މައްސަލައެއް ކަމަށް ދައުލަތުގެ ވަކީލު ކޯޓުގައި ބުންޏެވެ.\n"އެހެންވީމާ އަހަރެމެން ގަބޫލުކުރަނީ އެންމެ ފުރަތަމަ ދުވަހުން ފެށިގެން ވެސް ދައުލަތުން މި ޝަރީއަތަށް ނުފޫޒު ފޯރުވާ ކަމަށް،" އިހުސާން ބުންޏެވެ.\n"އަހަރެން ބުނިން ތި ބޭފުޅާ ތި ކޯޓު ލައިގެން މި ކޯޓަށް ތި ގޮތަށް ވަކާލާތުކުރާކަށް ނާންނާނެއޭ މިއީ ކިހާ ވަރެއްގެ ކަމެއްކަން އެނގޭ ނަމަ. މި ދައްކަނީ ކުޑަކުޑަ ކުއްޖެއްގެ ގުނަވަނެއްގެ ވާހަކައޭ. އަހަރެން ބުނިން އިއްޒަތްތެރި ފަނޑިޔާރޭ، ދައުލަތަކީ ކޮބާ ހެއްޔޭ؟ ރައްޔިތުން ނެތް ތަނެއްގައި ދައުލަތެއް ނޯންނާނެއޭ."\nއިންސާފު ހޯދަން އޭރު އެ ހިފި ގޮތަށް ވޭތުވެދިޔަ 11 އަހަރު އިހުސާން ދުލެއް ނުދެ އެވެ. ޝަރީއަތުގެ އަޑުއެހުމެއް ތާވަލްކުރާ ކޮންމެ ފަހަރަކު ރަށުގައި ހުރެފައި މާލެ ދެ އެވެ. ވަކީލުންގެ އިތުރުން އޭނާ އަމިއްލަ އަށް ވެސް ކޯޓުގައި ވާހަކަދައްކަ އެވެ. ބޭނުންވާ މައުލޫމާތުތައް ހޯދައި އެކްސްޕާޓުންގެ ގޮތުގައި ހެކިބަސް ދޭނެ ޑޮކްޓަރުން ހޯދައި ވަކީލުންނަށް ހުރިހާ ކަމެއް ހަމަޖައްސައިދިނީ އިހުސާނެވެ.\nއޭނާގެ އެންމެ ބޮޑު ފާޑުކިޔުމަކީ މި ކަމަށް މިހާ ގިނަ ދުވަސް ނެގުމެވެ. މަދަނީ ކޯޓުން ދޮޅު އަހަރެއްހާ ދުވަހުގެ ތެރޭ މައްސަލަ ނިންމިޔަސް ހައި ކޯޓުގައި ހަ އަހަރު ހޭދަވި އެވެ. އަދި ސުޕްރީމް ކޯޓަށް މައްސަލަ ހުށަހެޅިތާ ތިން އަހަރު ވެއްޖެ އެވެ. ތާވަލްކުރާ ޝަރީއަތްތައް ފަހު ވަގުތު ކެންސަލްކުރުން ތަކުރާރުވުމަކީ އިންސާފެއްތޯ އިހުސާން ސުވާލުކުރެ އެވެ. އެއީ ކޯޓުތަކަށް ސިޓީ ލިޔެގެންނާއި އެ ތަންތަނަށް ގޮސްގެން އޭނާ ތަކުރާރުކޮށް ކުރަމުން ގެންދާ ޝަކުވާއެކެވެ.\n"ކޮންމެ ފަހަރަކު މި ކޭސް އަށް މާލެ އަށް މި އަންނަނީ. އައިމަ މި ގޮތަށް ހެދީމަ މި ރުޅި އަންނަނީ،" އެންމެ ފަހުން ބާއްވަން އޮތް ޝަރީއަތް ކެންސަލްކުރުމުން އިހުސާން ހިތްހަމަނުޖެހުން ފާޅުކުރި އެވެ.\nއިހުސާން ދެކެނީ "ސިޔާސީ ޕާޓީތައް އަޔޭ ކިޔާފައެއް ވެސް ހަގީގަތުގައި ރައްޔިތުންނަށް، އުއްމީދުކުރާ ކަންތައްތަކެއް ނުލިބޭ" ކަމަށެވެ. އޭނާ ބުނަނީ 2007-2008 އާއި މިހާރުގެ ހަމައެކަނި ތަފާތަކީ "ސޯޝަލް މީޑިއާގަ އާއި ޕޯޑިއަމްތަކުގައި ތަންކޮޅެއް ބާރަށް ވާހަކަދެއްކުމުގެ ފުރުސަތު އޮތްކަން" ކަމަށެވެ.\nBeyheh ge sababun kujjaku beeruvi massala SC in hukumaa hama ah\n"މި ކަމުގައި އަހަރެން ނުވަންނަ ތަނެއް ނުހުންނާނެ،" އިހުސާން ބުންޏެވެ.\n"އަހަރެން ސިޔާސީ މީހުންނާ ގުޅިގެން ޕޯޑިއަމަށް އަރައި ވާހަކަދެއްކީމައެއް ނޫން އިންސާފު ދޭން ޖެހޭނީ. އަދި ފަނޑިޔާރުގެ ގެއަށް ގޮސް އޭނާގެ ގޭގެ އުނދޯލިކޮޅުގައި އިނދެގެނެއް ނުވަތަ އޭނާ އަށް އެއްޗެއް ދީގެނެއް ވެސް ނޫން."\nއިޔާން އަށް ފަރުވާ އަދި އިންސާފު ހޯދަން މަސައްކަތްކުރި ގޮތުގެ ޓައިމްލައިން\n"ބައްޕަ މަސައްކަތްކުރިކަން ދަރިފުޅަށް އެނގޭނެ"\nއިޔާން ބީރުވި ހާދިސާގެ އަސަރުތައް އެތައް ގޮތަކުން އިހުސާންމެން އިހުސާސްކޮށްފި އެވެ.\n"އަހަންނަށް ވުރެ މާ ބޮޑަށް އަސަރު ކުރި އަންހެނުންނަށް،" އިހުސާން ކިޔައިދިނެވެ.\n"އަނެއްކޮޅުން ދިރިއުޅުމުގައި ކޮށްފައި ހުރި ޕްލޭންތަކާ އެއްޗެހި ފުނޑުފުނޑުވެގެންތާ ދާނީ މިކަހަލަ ކަމެއް ދިމާވީމާ؟ ފަހުން ދަރިއަކު ވެސް ހޯދަން ބޭނުންވެ، އެކަމަކު ނުހޯދިފައި ހުރެފައި މި ފަހުން މި ހޯދީ."\nފައިސާ އާއި ވަގުތު ހޭދަކުރުމުގައި ވެސް އިޔާންގެ ހައްގުތައް ބައްޕަ އިސްކުރާކަން އޭނާ އަށް ވެސް އިހުސާސްކުރެ އެވެ.\n"ދަރިފުޅަށް މި ކަންކަން ވަރަށް ރަނގަޅަށް އެނގޭ. އެންމެ ކުޑައިރުއްސުރެ މި ކަމުގައި ވިއްޔާ މި އުޅެނީ. ދަރިފުޅު ކަންބޮޑުވަނީ، ބައްޕަ އަށް ލިބޭ ހުރިހާ ލާރިއެއް މި ހަރަދުކުރަނީ ތިމަންނައަށޭ،" މިހާރު އުމުރުން 15 އަހަރުގެ އިޔާންއާ ބެހޭ ގޮތުން އިހުސާން ބުންޏެވެ.\n"އެހެން މީހުންނަށް ހީވެދާނެ 7.1 މިލިއަން ރުފިޔާއޭ ބުނީމަ، އެއީ ވަރަށް ބޮޑު އެއްޗެކޭ. އިންޑިއާ، ލަންކާ ދަތުރާއި އޮޕަރޭޝަން ނިންމާފައި ރާއްޖެ އާދެވުނު އިރު، ބިލްތަކުން ފެންނަން ހުރި – ވަކި ހިސާބަކުން ބިލްތައް ބަހައްޓަން ވެސް ފެށީ – ދެ މިލިއަން ކޮންމެވެސް ވަރެއް ހަރަދުވެފައި ހުރިކަން. އަދި އިމްޕްލާންޓްގެ މެއިންޓެނެންސަށް ހަރަދު އެބަ ހިނގާ."\nއޭޖެންޓެއްގެ ގޮތުގައި ސަފާރީއެއް އޮޕަރޭޓްކޮށް ވިޔަފާރިކުރަން މާލޭގައި އުޅެނިކޮށް ދިމާވި ހާދިސާ އަށް ފަހު އެ ކަންކަން ދޫކޮށްލައި އާއިލާ ގާތަށް ދިޔަ ގޮތަށް އިހުސާން ދިރިއުޅެމުން އަންނަނީ ރަށުގަ އެވެ.\n"މި ކަންތައް ދިމާވީމާ ހިތަށްއެރީ އާއިލާއާ ވަކިނުވެ ކައިރީގައި ހުންނާނީއޭ. ފަހުން ވަޒީފާއަކަށް ނުދިޔައީ ވެސް އެހެންވެ. އަނެއްކޮޅުން އިރުއިރުކޮޅާ ކޯޓަށް ދާން އެބަ ޖެހޭ،" މިހާރު ރަށުގައި ރެސްޓޯރެންޓެއް ހިންގަމުން އަންނަ އިހުސާން ކިޔައިދިނެވެ.\nއޭނާ ބުނަނީ، އިންސާފުގެ އުއްމީދުގައި ކިތަންމެ ގިނަ ދުވަހެއް ހޭދަކުރަން ޖެހުނަސް، އޭނާއަކީ "އުނދަގޫ ހުރިހާ ކަމެއް ކުރަން ވަރަށް ފޯރި ހުންނަ މީހެއް" ކަމަށް ވާތީ ފޫހިވުމެއް ނެތް ކަމަށެވެ. ގާތް މީހުންނާއި ހިލޭ ސާބަހަށް މަސައްކަތްކޮށްދޭ ވަކީލުންނާއި ހެޔޮ އެދޭ މީހުންގެ އެހީތެރިކަމާ ނުލައި މިކަން ނުކުރެވުނީސް ކަން ވެސް އޭނާ ގަބޫލުކުރެ އެވެ.\n"އެނގޭ، ދުނިޔޭގައި އުޅުމަކީ ހަނގުރާމައެއްކަން. އެހެންވީމާ ކޯޓަށް ދާކަށް ވެސް އަހަރެން ފޫއްސެއް ވެސް ނުވޭ. އެތާ އިނދެދާނަން ދެ ދުވަސް ވަންދެން ވެސް،" އިހުސާން ބުނެލި އެވެ. "އަހަރެންގެ އަތުގައި ހެއްކާއި ގަރީނާ ހުރެފައި ބައިވަރު ރައްޓެހިން ތިބެފައި ހެޔޮއެދޭ މީހުންނާއި ލޯޔަރުންނާއި ޑޮކްޓަރުންގެ ފުލް ސަޕޯޓް ލިބޭތީ މިކަން މި ކުރެވެނީ. ކޮންމެ ކޮންމެ މީހެއްގެ ނުހުންނާނެ މިފަދަ މީހުންނެއް."\nއޭނާއާ ދެކޮޅަށް މައްސަލަ ނިމުނަސް، އިހުސާން އެހެރީ އެއް ކަމެއް ޔަގީންކޮށްގެންނެވެ؛ ދަރިފުޅަށްޓަކައި "މި ދުނިޔެ މަތިން ކުރެވެން އޮތް ހުރިހާ ކަމެއް" އޭނާ ކޮށްފި އެވެ.\n"ރާއްޖޭގައި އިންސާފު ލިބޭނެ ކަމަކަށް، ލިބުނީމާ ނޫނީ، ގަބޫލެއް ނުކުރަން. އެކަމަކު މަސައްކަތްކުރުމަކީ އޮތް ކަމެއް. މާދަމާ ވެސް އަހަރެންގެ ދަރިފުޅަކަށް ނުބުނެވޭނެ ބައްޕަ ތިމަންނަގެ ހައްގު ހޯދަން މަސައްކަތެއް ނުކުރިއޭ، ކުރި ނަމަ ތިމަންނަ އަށް ހައްގު ލިބުނީހޭ،" އިހުސާން ބުނެލި އެވެ.\nއިތުރު ލިޔުންތައް ސިއްހަތު


Football kulhuntheriyaa Paolo Rossi maruvejje\n1982 ވަނަ އަހަރު ބްރެޒިލް އާއި އިޓަލީ ވޯލްޑް ކަޕްގައި ކުޅުނު މެޗުގެ ތެރެއިން---\nކުރީގެ މަޝްހޫރު ފުޓްބޯޅަ ކުޅުންތެރިޔާ ޕައޯލޯ ރޮސީ މަރުވެއްޖެ\n10 ޑިސެމްބަރ 2020 - 16:51:32\nއިޓަލީގެ ކުރީގެ މަޝްހޫރު ފުޓްބޯޅަ ކުޅުންތެރިޔާ ޕައޯލޯ ރޮސީ މަރުވެއްޖެއެވެ.\nޕައޯލޯ ރޮސީ ވަނީ 1982 ވަނަ އަހަރު ސްޕެއިންގައި ބޭއްވުނު ފީފާ ވޯލްޑް ކަޕް އިޓަލީ އަށް ކާމިޔާބުކޮށްދިނުމުގައި މުހިއްމު ދައުރެއް އަދާކޮށްފަ އެވެ. އެގޮތުން ވެސްޓް ޖާމަނީ (މިހާރުގެ ބެލްޖިއަމް) އާއި ދެކޮޅަށް ކުޅުނު ފައިނަލްގައި މުހިއްމު ދައުރެއް އަދާކޮށްފައިވާ އިރު، އެފަހަރު ބޭއްވި ވޯލްޑް ކަޕްގެ ދެވަނަ ބުރުގައި އޭނާ ވަނީ ބްރެޒިލް އާއި ދެކޮޅަށް ކުޅެ އިޓަލީން ކާމިޔާބު ކުރި މެޗުގައި ހެޓްރިކެއް ހަދައިފައެވެ.\nމަޝްހޫރު ޔުވެންޓަސްގެ އިތުރުން އޭސީ މިލާނަށްވެސް ކުޅެފައިވާ ރޮސީ ވަނީ 1982 ވަނަ އަހަރު ބޭއްވި ވޯލްޑް ކަޕްގެ ގޯލްޑެން ބޯލްގެ އިތުރުން އެފަހަރު ބޭއްވި ވޯލްޑް ކަޕްގެ ގޯލްޑެން ބޫޓު ހޯދާފައިވާ އިރު، ރޮސީ ވަނީ އެ އަހަރުގެ ބެލޮންޑިއޯ އެވޯޑްވެސް ހޯދައިފަ އެވެ.\nކްލަބް ލެވެލްގައިވެސް ރޮސީ ކާމިޔާބީތަކެއް ހޯދާފައިވާއިރު، މިހާރު އިޓާލިއަން ސެރީގެ ދެވަނަ ޑިވިޝަންގައި ހިމެނޭ އެލްއާރު ވިސެންޒާ ސެރީއޭގެ ފުރަތަމަ ޑިވިޝަނަށް 1977 ވަނަ އަހަރު ޕްރޮމޯޓްވުމުގައި އޭނާގެ ދައުރު ވަރަށް ބޮޑެވެ. 1981 ވަނަ އަހަރު އަނެއްކާވެސް ޔުވެންޓަސް އަށް ބަދަލުވުމަށް ފަހު ރޮސީ ވަނީ އެ ކްލަބްގައި އިޓަލީ ލީގުގެ ފުރަތަމަ ޑިވިޝަން ދެ ފަހަރު، ކޮޕާ އިޓާލިއާ، ޔޫއެފާގެ ކަޕް ވިނާސް ކަޕް، ސުޕަ ކަޕް، އަދި ޔޫރަޕިއަން ކަޕް (މިހާރުގެ ޗެމްޕިއަންސް ލީގު) އެއް ފަހަރު ހޯދައިފަ އެވެ.\nއުމުރުން 64 އަހަރުގައި ޕައޯލޯ ރޮސީ މަރުވެފައިވަނީ ދިގު މުއްދަތަަކަށް ބޭސްކުރާ ބައްޔަކަށް ފަރުވާދެމުން ދަނިކޮށް ކަމަށް އިޓަލީގެ މީޑިއާތަކުން ބުނެއެވެ.\nޗެމްޕިއަންކަން ސްޕާ ޖެނެރޭޝަން ކްލަބް


SunOnline: Feature: Karuna aa eku Jian ge mamma: Eyee ihumaalu vumuge natheeja\nކަރުނައާ އެކު ޖިއާންގެ މަންމަ: އެއީ އިހުމާލުވުމުގެ ނަތީޖާ!\nއައިޝަތު ފަރީޙާ 22 Jan 2019, 14:07\nޖިއާންގެ މައިންބަފައިން -- ސަން ފޮޓޯ: ފަޔާޒު މޫސާ\nމިދިޔަ އަހަރުގެ ޑިސެމްބަރު 16 ވަނަ ދުވަހު ރާއްޖެއަށް ސިހުން ގެނުވީ މާލޭ މަގުމަތީގައި ހިނގާފައި ދިޔަ ކުޑަ އަންހެން ކުއްޖެއްގެ ބޮލަށް ސިމެންތި ބަސްތާ އެއް ވެއްއްޓުނު ހާދިސާގެ ހަބަރުންނެވެ. މާލޭގެ މަގުތަކުގައި ރައްކާތެރިކަން ނެތް ކަމުގެ ބިރު ދިވެހިންގެ ހިތުގައި އަބަދު ވެސް އޮންނަ އިރު އެ ހާދިސާއާ އެކު އެ ބިރުވެރިކަން އިތުރުވީ ސިމެންތި ބަސްތާ ވެއްޓުނު ހާދިސާގައި އަނިޔާ ލިބުނު ކުއްޖާ ނިޔާވުމާ އެކު އެވެ.\nސިމެންތި ބަސްތާ ވެއްޓުނީ މ. ނަލަހިޔާމަންޒިލު ގޭގެ ފަސް ވަނަ ބުރީގައި ޑަބްލިއު ކޮންސްޓްރަކްޝަން އިން މަސައްކަތް ކުރަމުން ދަނިކޮށެވެ.\nއެ ހާދިސާ އަކީ ދިވެހިންނަށް އެތައް އިބުރަތްތަކެއް ލިއްބައިދިން، ދިވެހިންގެ ލޯ ހުޅުވައިލަދިން ހާދިސާއެކެވެ. ކޮންސްޓްރަކްޝަން ސައިޓުތަކުގެ ސަލާމަތީ ކަންތައް ދޯދިޔާކޮށް އޮއްވައި އެކަންތައް ހަރުދަނާކުރުމަށް ސަރުކާރުގެ ކަމާ ބެހޭ އިދާރާތަކުން ވެސް އެ ހިސާބުން މަސައްކަތް ފެށި އެވެ.\nޖިއާންގެ މަންމަ ޑރ. ފަރުޒާނާ -- ސަން ފޮޓޯ: ފަޔާޒު މޫސާ\nސިމެންތި ބަސްތާ ވެއްޓުނު ހާދިސާގައި ނިޔާވީ ރާއްޖޭގައި ވަޒީފާ އަދާކުރަމުން ދިޔަ ބަނގްލަދޭޝްގެ ޑޮޮކްޓަރެއްގެ ދަރިއެކެވެ. އުމުރުން އަށް އަހަރާއި ތިން މަހުގެ ރައުޝަން ޖިއާން އެވެ. ރައުޝަންގެ ކުޑަކުޑަ އާއިލާގެ އުފާވެރިކަން ކުޑަ ހިދުކޮޅެއްގެ ތެރޭގައި ގެއްލިގެން ދިޔައީ ދިވެހި ކުންފުންޏެއްގެ ފަރުވާކުޑަކަމުންނެވެ.\nއެ ހާދިސާ ރައުޝަންގެ އާއިލާ އިން ސިފަކުރީ "އިހުމާލުވުމުގެ ސަބަބުން ދިމާވި" ކަމެއްގެ ގޮތުގަ އެވެ. ރައުޝަންގެ މަރަށް މަހެއް ވެފައިވާ އިރު އާއިލާ އިން މިއަދު މީޑިއާ އާ ވާހަކަ ދައްކަމުން ބުނީ އެމީހުންގެ ދަރިފުޅަށް އިންސާފު ހޯދައިދިނުމަށް ކުރަން ޖެހޭ ހުރިހާ ކަމެއް ކުރާނެ ކަމަށެވެ. އެނބުރި ރާއްޖެ އިން ދާނީ ރައުޝަން އަށް އިންސާފު ހޯދައިދިނުމަށް ފަހު ކަމަށް ރައުޝަންގެ މަންމަ ޑރ. ފަރުޒާނާ ހުސެން ވިދާޅުވި އެވެ.\n"ހުރިހާ އާއިލާތަކެއް ފަދައިން އަހަރެމެން ވެސް ޑިސެމްބަރު މަހު މާލެއައީ ޗުއްޓީ އަށް. އެކަމަކު އުފާވެރި ޗުއްޓީއެއްގެ ބަދަލުގައި އަހަރެމެންގެ ތަގުދީރުގައި ލިޔެވިފައި އޮތީ އެހެން ކަމެއް. ސޯޅަ ޑިސެމްބަރުވީ އެ ހިތާމަވެރި ހެނދުނު އަހަރެމެންގެ ދަރިފުޅުގެ ބޮލަށް ސިމެންތި ބަސްތާއެއް ވެއްޓުނީ،" ލޮލުން ކަރުނަ އަންނަހާލު ޑރ. ފަރުޒާނާ ވިދާޅުވި އެވެ.\nޑރ. ފަރުޒާނާ ވިދާޅުވީ ރައުޝަންގެ ދެ ސާޖަރީއެއް އައިޖީއެމްއެޗުން ހެދި ކަމަށެވެ. ދަރިފުޅުގެ ފުރާނަ ސަލާމަތް ކުރަން ކުރެވެން އޮތް ހުރިހާ ކަމެއް ޑޮކްޓަރުން ކުރެއްވި ކަމަށާއި ނަމަވެސް ޖެހިގެން އައި ދުވަހު ޖިއާން މި ދުނިޔެ ދޫކުރީ ކަމަށެވެ.\nމަތިން ވެއްޓުނު ބަސްތާގެ ދަށުވުމުގެ ސަބަބުން ޖިއާންގެ އެތެރޭގެ ގުނަވަންތަކަށް ވެސް ބޮޑެތި ގެއްލުންތަކެއްވި އެވެ. އަދި ފައިގައި ރެނދުލުމުގެ އިތުރުން ކަރަށާއި ކޮނޑަށް ވަނީ ބޮޑެތި ގެއްލުންތަކެއްވެފަ އެވެ.\n"ދަރިފުޅު މަރުވުމަކީ އަހަރެމެންނަށް އިއާދަ ނުކުރެވޭނެ ފަދަ ބޮޑު ހިތާމައެއް. ދަރިފުޅުގެ މަރާ އެކު މި ދިވެހި ރާއްޖެ އިން ލިބުނު އެހީތެރިކަމަށާއި ލޯތްބަށް އަހަރެމެން ޝުކުކުރުވެރިވަން،"\nޑރ. ފަރުޒާނާ ވަނީ އެ އާއިލާ އަށް ރައީސް އިބްރަހިމް މުހައްމަދު ސޯލިހާއި ކުރީގެ ރައީސް އަބްދުﷲ ޔާމީން އަބްދުލް ގައްޔޫމު، ކުރީގެ ރައީސް މައުމޫން އަބްދުލްގައްޔޫމް އަދި މާލޭ ސިޓީގެ މޭޔަރު ސިފާ މުހައްމަދާއި ފުލުހުން، އަދި ސިއްހަތާ ބެހޭ ވަޒީރު އަބްދުﷲ އަމީން އާއި އައިޖީއެމްއެޗުގެ ސްޓާފުންގެ ފަރާތުން ލިބުނު ލޯތްބަށާއި އެހީތެރިކަމަށް ޝުކުރު އަދާކުރައްވައިފަ އެވެ.\nރައުޝަންގެ ބޮލަށް ވެއްޓުނު ސިމެންތި ބަސްތާ: އެ ބަސްތާ ކައިރީގައި އެ ކުއްޖާގެ އައިނު ވެއްޓިފައި-- ފޮޓޯ: ކިޔުންތެރިއެއް\nދަރިފުޅުގެ މަރު ޑރ. ފަރުޒާނާ ސިފަކުރެއްވީ ކޮންސްޓްރަކްޝަން ކުންފުންޏެއްގެ އިހުމާލާއި ފަރުވާކުޑަ ކަމުގެ ސަބަބުން ދިމާވި ކަމެއްގެ ގޮތުގަ އެވެ. ރައުޝަންގެ މަރުގެ ތަހުގީގު ފުލުހުން ކުރަމުންދާ އިރު، އެކަން އާއިލާގެ ފަރާތުން ވަނީ ޝުކުރުވެރިކަމާ އެކު ފާހަގަކޮށްފަ އެވެ.\n"ބުރަ ހިތަކާ އެކު ވެސް ބުނަން ޖެހެނީ އަހަރެންގެ ދަރިފުޅު ދިވެހިން ދަންނާނީ ވީޑިއޯ އިން ފެންނަ، ބޮލަށް ސިމެންތި ބަސްތާއެއް ވެއްޓި މަރުވި ކުއްޖާގެ ގޮތުގައޭ. އެކަމަކު އަހަރެންގެ ދަރިފުޅަކީ އެ ވީޑިއޯ އިން އެފެންނަ ކުއްޖާއެއް ނޫން. އެއީ އެއަށް ވުރެ މާ އުފާވެރި، ލޯބި ކުއްޖެއް. ކިޔެވުމާއި، އާއިލާ އަދި ރައްޓެހިންނާއި ޓީޗަރުން ދެކެ ނުހަނު ލޯބިވި ކުއްޖެއް. އެއީ ތިމާވެށި ދެކެ ލޯބިވި ކުއްޖެއް. މަގުމައްޗަށް ކުނި ނާޅަން އޭނާ މީހުންނަށް ނަސޭހަތްތެރިވާނެ. ރައުޝަން ބޭނުންވި ދުނިޔޭގެ އެކި ގައުމުތަކަށް ދަތުރުކުރަން. އެންމެ ބޭނުންވީ ޕައިލޮޓަކަށް ވާން. އަންހެނުންނަށް ޕައިލޮޓަކަށް ނުވެވޭނެޔޭ މީހުން ބުނެފި ނަމަ ރައުޝަން ވަރަށް ދެރަވޭ. އެއީ މޮޅު ކުއްޖެއް. ހިތްވަރުގަދަ ކުއްޖެއް،" ލޯބިވާ އަންހެން ދަރިފުޅުގެ ވާހަކަތައް ހިއްސާ ކުރަމުން ރޮވިފައި އިނދެ ރައުޝަންގެ މަންމަ ޑރ. ފަރުޒާނާ ވިދާޅުވި އެވެ.\n"ތިޔަ ބޭފުޅުންގެ ދުއާގައި ރައުޝަން ހިމެނުމަކީ އަޅުގަނޑުމެންގެއެދުން." ދިވެހިންނަށް ޑރ. ފަރުޒާނާ ވިދާޅުވި އެވެ.\nރައުޝަން ޖިއާން މަރުވުމުން އާއިލާ އިން ވަނީ އެކުއްޖާގެ ހަށިގަނޑާ އެކު ބަންގްލާދޭޝް އަށް ގެންގޮސްފަ އެވެ. އާއިލާއިން އެނބުރި ރާއްޖެ އައިސްފައިވާ އިރު މާދަމާ ރައުޝަންގެ މަންމަ ވަޒީފާ އަށް ނިކުންނާނެ އެވެ. ޑރ. ފަރުޒާނާ އަކީ ފ. އަތޮޅު ހޮސްޕިޓަލުގެ ޑޮކްޓަރެކެވެ.


SunOnline: Majilis gavaaidhu badhalu koggen viyas miadhu islaahu faaskuran jehey: Addu Shareef\nމަޖިލިސް ގަވާއިދު ބަދަލުކޮށްގެން ވިޔަސް މިއަދު އިސްލާހު ފާސްކުރަންޖެހޭ: ޝަރީފް\nޝަފްނާ ހުސައިން 30 May 2020, 13:54\nރައްޔިތުންގެ މަޖިލީހުގެ ގަވާއިދު ބަދަލުކޮށްގެން ވިޔަސް، ކައުންސިލަރުންގެ ދައުރު އިތުރު ކުރުމަށް ގާނޫނު އަސާސީގައި އަކުރެއް އިތުރު ކުރުމަށް މުޅި މަޖިލީހުގެ ކޮމެޓީން ފާސްކޮށްފައިވާ އިސްލާހު މިއަދު މަޖިލީހުން ފާސްކުރަން ޖެހޭކަމަށް މަރަދޫ ދާއިރާގެ މެމްބަރު އިބްރާހިމް ޝަރީފް ވިދާޅުވެއްޖެއެވެ.\nއެ ބިލް ދިރާސާ ކުރަމުން ދަނީ މުޅި މަޖިލީހުގެ ކޮމެޓީއިންނެވެ. ރޭ ބޭއްވި އެ ކޮމެޓީގެ ބައްދަލުވުމުގައި އެ ބިލްގެ އެއް ވަނަ މާއްދާ އުނި ކުރުމަށްފަހު ގާނޫނު އަސާސީގެ 231 ވަނަ މާއްދާގެ (ބ) ގެ ފަހަތަށް ދެ އަކުރު އިތުރުކުރުމަށް ވަނީ ފާސްކޮށްފަ އެވެ. އެ ދެ ހުށަހެޅުން ވެސް ހުށަހަޅާފައިވަނީ އެމްޑީޕީ ޕާލިމެންޓްރީ ގްރޫޕްގެ ލީޑަރު މެދު ހެންވޭރު ދާއިރާގެ މެންބަރު އަލީ އާޒިމެވެ.\nގާނޫނުއަސާސީގެ 231 ވަނަ މާއްދާއަށް އިތުރުކުރާ ދެ އަކުރު:\nމަޖިލީހުން ރޭ ކޮމިޓީ ރިޕޯޓު ފާސްކޮށްފައި ވާއިރު، ޖޫން މަހުގެ ތިން ވަނަ ދުވަހު މިހާރު ތިބި ކައުންސިލަރުންގެ ދައުރު ހަމަވާނެއެވެ.\nމިކަމާ ގުޅޭގޮތުން މެމްބަރު ޝަރީފް ކުރެއްވި ޓުވީޓެއްގައި ވިދާޅުވީ މަޖިލީހުގެ ގަވާއިދު ބަދަލުކޮށްގެން ނަމަވެސް މިއަދުން މިއަދަށް ގާނޫނު އަސާސީއަށް ހުށަހަޅާފައިވާ އިސްލާހު ފާސްކުރަން ޖެހޭ ކަމަށެވެ.\n"ރައްޔިތުންގެ މަޖިލީހުގެ ގަވާއިދަށް އިސްލާހެއް ގެނެސްގެން ވިޔަސް މިއަދު ގާނޫނު އަސާސީއަށް ހުށަހެޅިފައިވާ އިސްލާހު ފާސްކުރަންޖެހޭ. ކައުންސިލްތައް ގާނޫނީ ހުސްކަމެއްގެ ތެރެއަށް ފޮނުވާލުމަކީ އޮޕްޝަނެއް ނޫން،" ޝަރީފް ވިދާޅުވިއެވެ.\nޝަރީފް ވިދާޅުވީ މެދުކެނޑުމެއް ނެތި ރަށްވެރި ހިދުމަތްތައް ރައްޔިތުންނަށް ފޯރުކޮށްދެވޭނެ ގޮތަކަށް ގާނޫނުއަސާސީއާ ގާނޫނުން ފަހިކޮށްދިނުމަކީ ރައްޔިތުންގެ މަޖިލީހުގެ މަސްއޫލިއްޔަތެއް ކަމަށެވެ. އަދި މަޖިލިސް ދެމިއޮންނަން ޖެހޭނީ ވެސް ރައްޔިތުންގެ ހިދުމަތުގައި ކަމަށެވެ.\n"ރައީސް މުހައްމަދު ނަޝީދު ވިދާޅުވެފައި އޮތީ ތިނޯހެއްގެ ފަގަ ތެރެއިން ލާފަ ވިޔަސް މަޖިލިސް ކުރިއަށް ގެންދާނަމޭ. މިއޮތީ އެފަދަ ހާލަތެއް. ކޮމިޓީ ރިޕޯޓު މިއަދު ފާސްވާނެ ގޮތެއް ހޯއްދަވާނެ ކަމަށް ޔަގީންކުރަން. މެޖޯރިޓީ އަދި މައިނޯރިޓީ ލީޑަރުން އެއްބަސްވާނަމަ މިކަން ކުރެވޭނެ،" ޝަރީފް ވިދާޅުވިއެވެ.\nޝަރީފް މިހެން މިއަދު ހެނދުނު ވިދާޅުވެ ޓްވީޓުކުރެއްވި އިރު، މިއަދު މެންދުރު 2:00 ގައި މަޖިލީހުގެ ޖަލްސާއެއް ބޭއްވުމަށް މިހާރު ވަނީ ތާވަލުކޮށްފައެވެ.\nޝަރީފް ކުރެއްވި އެހެން ޓުވީޓެއްގައި ވިދާޅުވީ ކައުންސިލްތަކުގެ މުއްދަތު އިތުރުކުރުމަކީ އެންމެ ޑިމޮކްރަސީ ހަމަތަކަށް ފެތޭ ގޮތް ކަމަށޭވެ. އަދި އިންތިހާބު ބޭއްވޭނެ މާހައުލެއް ނެތް ހާލަތެއް ކުރިމަތިވެފައި އޮންނަ ވަގުތެއްގައި، ކައުންސިލް ޒިންމާއާ ބާރު ކަނޑުވާފައި މޮހޮނަށް އޮޑި ދޭގޮތަށް ނުދެވޭނެ ކަމަށާއި، އެ ބާރުތައް ދޭންވާނީ ރައްޔިތުންނަށް ހިދުމަތް ދެވޭނެ ފުރުސަތާއެކު ކަމަށް ވެސް ޝަރީފް ވިދާޅުވިއެވެ.\n"ޑިމޮކްރަސީގެ ހަމަޔަކީ އިންތިހާބު ބޭއްވެންދެން މިހާރު ތިބި ކައުންސިލްތައް މަގާމުގައި ދެމިތިބޭނެ އިންތިޒާމު ހަމަޖެއްސުން. ސަރުކާރުން ހުށަހެޅިގޮތަކީ ވެސް އެއީ، އެ އުސޫލަށް އަޅުގަނޑު ތާއީދުކުރަން. މިކަމާ ނުރުހިގެން ބައެއް ބޭފުޅުން ތިހިރީ ވިކިފައޭ ގޮވިޔަސް،" ޝަރީފް ވިދާޅުވިއެވެ.\nރައްޔިތުންގެ މަސްލަހަތު ހިމެނޭ އަދި ގައުމާ ރައްޔިތުންގެ ހައްގުތައް ކަށަވަރު ކުރުމަށް ހުށަހެޅޭ ކޮންމެ ކަމަކަށް އަޅުގަނޑު ތާއީދުކުރައްވާނެ ކަމަށާއި، އެކަމުގައި ފަސް ބެލުމެއް ނެތް ކަމަށް ވެސް ވިދާޅުވިއެވެ.\nސުޕްރީމް ކޯޓުގެ ފަނޑިޔާރުންގެ ބެންޗުން މައްސަލަ ދިރާސާކުރައްވައި އިއްޔެ ލަފާ ދީފައި ވަނީ ގާނޫނު އަސާސީގެ 231 ވަނަ މާއްދާގެ ނައްސަށް އިސްލާހު ގެނެސް، ނުވަތަ އެ މާއްދާއަށް އިސްލާހު ގެނައުމުގެ ބަދަލުގައި ގާނޫނު އަސާސީގެ 13 ވަނަ ބާބުގެ ފަހަތުގައި އިންތިގާލީ މާއްދާއެއް ހިމަނައިގެން، ދެން އެންމެ އަވަހަށް ލޯކަލް ކައުންސިލް އިންތިހާބެއް ބޭއްވެންދެން މިހާރު ތިބި ކައުންސިލަރުން އެ މަގާމުތަކުގައި ތިބޭނެކަމަށް ސަރީހަ ބަހުން ބަޔާންކުރުމަށެވެ.


MDP ah vanumah2mas thereygai 33,000 ah vure gina meehun hushahalhaifi | Mihaaru\nއެމްޑީޕީގެ މެމްބަރުންތަކެއް: ފާއިތުވި ދެ މަހުގެ ތެރޭގައި 30،000 އަށްވުރެ ގިނަ ފޯމު ވަނީ ހުށަހަޅާފައި . -- ފޮޓޯ: ނިޝާން އަލީ/މިހާރު\nއެމްޑީޕީއަށް ވަނުމަށް ދެ މަސް ތެރޭގައި 33،000 އަށް ވުރެ ގިނަ މީހުން ހުށަހަޅައިފި\n11 ޑިސެމްބަރ 2018 - 17:21 20 comments\nއެމްޑީޕީގެ މެމްބަރަކަށް ވުމަށްޓަކައި މިދިޔަ ދެ މަސް ދުވަހުގެ ތެރޭގައި 33،000 އަށް ވުރެ ގިނަ މީހުން ފޯމު ހުށަހަޅާފައިވާ ކަމަށް އެ ޕާޓީން މިއަދު ބުނެފި އެވެ.\nސަރުކާރު ހިންގާ ކޯލިޝަންގެ މައި ޕާޓީގެ ޑެޕިއުޓީ ސެކްރެޓަރީ ޖެނެރަލް އަފްޝަން ލަތީފް ވިދާޅުވީ، މިދިޔަ އޮކްޓޯބަރު މަހުން ފެށިގެން މިހާތަނަށް 33،000 އަށް ވުރެ ގިނަ މީހުންގެ ފޯމު ލިބިފައިވާ ކަމަށެވެ. އެ ފޯމުތައް ޕްރޮސެސް ކުރުމަށް ފަހު މި މަހުގެ ފަހުކޮޅު އިލެކްޝަންސް ކޮމިޝަން (އީސީ) އަށް ފޮނުވާނެ ކަމަށް އޭނާ ވިދާޅުވި އެވެ.\nއީސީގެ ވެބްސައިޓުގައިވާ ގޮތުން، އެމްޑީޕީގެ ދަފުތަރުގައި މިދިޔަ ޖުލައި މަހުގެ ނިޔަލަށް ތިބީ 29،008 މީހުންނެވެ. މީގެ ކުރިން ވެސް މެމްބަރުން އެންމެ ގިނަ ޕާޓީ އަކީ އެމްޑީޕީ އެވެ. ނަމަވެސް މެމްބަޝިޕް ފޯމުގައި ފިންގަޕްރިންޓް ޖަހައިގެން ނޫނީ ސިޔާސީ ޕާޓީއެއްގެ މެމްބަރަކަށް ނުވެވޭ ގޮތަށް ގާނޫނު އިސްލާހުކުރުމާ އެކު، އެ ޕާޓީގެ ގިނަ އަދަދެއްގެ މެމްބަރުންތަކެއް ވަނީ އީސީގެ ދަފްތަރުން އުނިވެފަ އެވެ.\nއަފްޝަން ވިދާޅުވި ގޮތުގައި އެމްޑީޕީގެ ދަފުތަރުގައި މިވަގުތު 50،000 އެއްހާ މީހުން އެބަ ތިއްބެވެ. މިހާރު ލިބިފައިވާ 33،000 އަށް ވުރެ ގިނަ ފޯމު ޕްރޮސެސް ކޮށް ނިމުމުން، އެ ޕާޓީގެ މެމްބަރުންގެ އަދަދު 80،000 އަށް ވުރެ މަތިވާނެ އެވެ.\nއީސީގެ ދަފުުތަރުގައިވާ ގޮތުން މިދިޔަ ޖުލައި މަހުގެ ނިޔަލަށް މެމްބަރުން އެންމެ ގިނަ ޕާޓީ އަކީ އޭރު ވެރިކަން ކުރަމުން އައި ޕާޓީ، ޕީޕީއެމެވެ. އެއީ 48،129 އެވެ. ތިން ވަނަ އަށް އެންމެ ގިނައީ ޕީޕީއެމާ އެކު ކޯލިޝަން ހަދާފައިވާ އެމްޑީއޭގެ މެމްބަރުންނެވެ. އެ ޕާޓީގައި އޭރު 10،648 މެމްބަރުން ތިއްބެވެ. ޖުމްހޫރީ ޕާޓީގައި ތިބީ 10،090 މެމްބަރުންނެވެ. އަދާލަތު ޕާޓީގައި ހިމެނެނީ 6795 މެމްބަރުންނެވެ.\nފާއިތުވި ދެ މަހުގެ ތެރޭގައި އެމްޑީޕީއަށް ގިނަ އަދަދެއްގެ މެމްބަރުންތަކެއް ސޮއިކޮށްފައި ވަނީ އަންނަ މާޗް މަހު ބާއްވާ ރައްޔިތުންގެ މަޖިލިސް އިންތިހާބުގައި ވާދަކުރުމަށް، އެ ޕާޓީގެ ޓިކެޓް ދިނުމަށް ބާއްވާ ޕްރައިމަރީއާ ދިމާކޮށެވެ. އެއީ ޕްރައިމަރީގައި ވޯޓު ލެވޭނީ މިދިޔަ ހުކުރު ދުވަހާ ހަމައަށް އެމްޑީޕީއާ ގުޅިފައިވާ މެމްބަރުންނަށް ކަމަށް ވާތީ އެވެ.\nއިތުރު ލިޔުންތައް އެމްޑީޕީ އިލެކްޝަންސް ކޮމިޝަން ސިޔާސީ ޕާޓީ


Maruvaan beynun nuvaathee gaburu gandukoffi | Mihaaru\nއިނގިރޭސި ވިލާތުގައި ފުރަތަމަ ފަހަރަށް ކުޑަ ކުއްޖަކު ކްރަޔޯޖެނިކަލީ ގަނޑުކޮށް ވަނީ ބަހައްޓާފައި\n22 ނޮވެމްބަރ 2016 - 06:16 12 comments\nވަރަށް ނާދިރު ވައްތަރެއްގެ ކެންސަރެއް ޖެހިގެން އިނގިރޭސި ވިލާތުގައި މަރުވި 14 އަހަރުގެ އަންހެންކުއްޖެއްގެ ހަށިގަނޑު ވަޅުލުމުގެ ބަދަލުގައި ގަނޑުކޮށްފި އެވެ. "ކްރައިޔޯޖެނިކަލީ ފްރޯޒަން" ކޮށްފައި މި ކުއްޖާގެ ހަށިގަނޑު ބާއްވަން ނިންމާފައި ވަނީ އެ ކުއްޖާ އަށް ޖެހިފައިވާ ބައްޔަށް އެތައް ސަތޭކަ އަހަރެއް ފަހުން ވެސް ފަރުވާއެއް ހޯދި އެނބުރި ދުނިޔެއަށް އާދެވިދާނެ ގޮތެއް ވެދާނެ ކަމަށް ބުނެ ކޯޓަށް ހުށަހެޅުމުން ކޯޓުން ދިން ހުއްދައެއްގެ ދަށުންނެވެ.\nހައި ކޯޓުގެ ފަނޑިޔާރުން މި ކުއްޖާ ފޮނުވި ލިޔުމުގައި ވަނީ ގިނަ ދުވަހު ދުނިޔޭގައި ހުރުމުގެ "ފުރުސަތެއް" ބޭނުންވެގެން އެ ކުއްޖާ ހެދި ރިސާޗްތަކުން އެނގިފައި ވަނީ ކްރަޔޯނިކްސް ޕްރޮސެސް އަކީ އޮތް ހަމަ އެކަނި އުންމީދު ކަމަށެވެ. މި ޕްރޮސެސް މެދުވެރިކޮށް އިންސާނާގެ ހަށިގަނޑު ގަނޑުކޮށްފައި ލިކުއިޑް ނައިޓްރޯޖަންގެ ތެރޭގައި ބަހައްޓަ އެވެ. މެޑިކަލް ސައިންސް ތަރައްގީވެ މިފަދަ މީހުންނަށް ކޮންމެވެސް ދުވަހަކުން އަލުން ދިރުމެއް ލިބިދާނެ ކަމުގެ ހަގީގަތެއް ނެތް ހުވަފެންތަކެއް ދެކޭ މީހުން އުޅެ އެވެ.\nމި ކުއްޖާގެ މި އެދުމަށް އޭނާގެ މަންމަ ތާއީދުކުރި ނަމަވެސް އޭނާގެ ބައްޕަ އެކަމާ ވަރަށް ދެކޮޅެވެ. އެހެންވެ އޭނާ މަރުވުމަށްފަހު ހަށިގަނޑު މަންމައާ ހަވާލުކުރުމަށާއި މަންމައަށް ފެންނަ ގޮތަކަށް ކަންތައްކުރުމުގެ ކޯޓު އަމުރަކަށް ކުއްޖާ އެދުނެވެ.\nމި ކުއްޖާގެ މައިންބަފައިން ކުއްޖާ ވަރަށް ކުޑައިރު ވަނީ ވަރިވެފަ އެވެ. ކުއްޖާ އުޅެނީ މަންމައާ އެކުގަ އެވެ. ކުއްޖާގެ ބައްޕަ އަށް ވެސް ވަނީ ކެންސަރު ޖެހިފަ އެވެ. އޭނާ ބުނަނީ ދަރިފުޅުމުގެ އުމުރުން ފަސް އަހަރުން ފެށިގެން މަންމަ އުޅެނީ ދަރިފުޅު ފޮރުވައިގެން ކަމަށެވެ.\nކުއްޖާގެ ބައްޕަ ބުނަނީ ކުއްޖާ އެހާ ބަލިކޮށް އޮއްވާ އެ ކުއްޖާ ކޮންމެވެސް ޒަމާނަކުން އަލުން ދުނިޔެއަށް އުޅެވިދާނެ ކަމުގެ ހަގީގަތެއް ނެތް އުންމީދުތަކެއް ކޮންމެވެސް ބަޔަކު ދިނީ ކަމަށެވެ. މިއީ އެފަދަ ގޮތަކަށް ކުއްޖާ ވަޅުނުލާ ގަނޑުކުރަން އެދެން މެދުވެރިވި ސަބަބު ކަމަށް ކުއްޖާގެ ބައްޕަ ގަބޫލުކުރެ އެވެ.\nކުއްޖާ މަރުވުމުން އޭނާ އެދުނު ފަދައިން އެމެރިކާގެ ސެންޓަރަކަށް ގެންގޮސް 2-3 ހަފުތާ ވަންދެން ލިކުއިޑް ނައިޓްރޯޖަންގައި ގަނޑުކުރުމަށް ފަހު މިކަމަށް ޚާއްސަ ތާނގީއެއްގައި ވަނީ ބަހައްޓާފަ އެވެ. މިއީ އެ ސެންޓަރުގައި މިގޮތަށް ގަނޑުކޮށްފައިވާ 144 ވަނަ ގަބުރެވެ.\nމިކަމާ ދެކޮޅުހަދަމުން ކުއްޖާގެ ބައްޕަ ބުނެފައި ވަނީ ބޮޑު އަގެއް ދީގެން ކުއްޖާގެ ހަށިގަނޑު ގަނޑުކޮށްފައި ބަހައްޓާފައި ވާއިރު އެގޮތަށް އެ ހަށިގަނޑު ހުންނާނީ ކިހާ ދުވަހެއްކަމުގެ ޔަގީންކަމެއް ވެސް ނެތް ކަމަށެވެ. އޭނާ ބުނި ގޮތުގައި މިއީ ބަޔަކު ފައިސާ ހޯދަން ކުރާ އެއްވެސް ކަހަލަ އުންމީދެއް ނެތް ކަމެކެވެ.\nކުއްޖާގެ މަންމަ އާއި އާއިލާއިން ބުނަނީ ކުއްޖާގެ ބައްޕަ މިކަމަށް އެއްބަސް ނުވަނީ މުސްލިމަކަށް ވާތީ ކަމަށެވެ. އާއިލާ އިން މިހެން ބުނި ނަމަވެސް މިގޮތަށް ހަށިގަނޑު ބަހައްޓައިގެން އެއްވެސް ޒަމާނަކުން އަލުން އަނބުރާ ދުނިޔެއަށް އާދެވިދާނެ ކަމަކަށް މެޑިކަލް ސައިންސް ދަންނަ އެއްވެސް ސައިންސްވެރިއަކު ގަބޫލެއް ނުކުރެ އެވެ. ނަމަވެސް މިއީ ވިޔަފާރިއަކަށް ބަޔަކު މީހުން ކުރާ ކަމަކަށް ވާތީ ފައިސާ ހުރި މަހުޖަނުން މިފަދަ ކަންކަމަށް ޝައުގުވެރި ވަނީ ކަމަށް ތަޖުރިބާކަރުން ބުނެފައިވެ އެވެ.\nއިނގިރޭސި ވިލާތުގެ ނޫސްތަކުން ބުނާ ގޮތުގައި ކުއްޖާގެ ހަށިގަނޑު މިގޮތަށް ބަހައްޓަން ގިނަ އަދަދަަކަށް ފައިސާ ބޭނުންވާތީ ކުއްޖާގެ މަންމަ ފަރާތު މާމަ އާއި ކާފަ އެ މީހުންގެ ގެ ވިއްކާލައިގެން އެކަމަށް ވަނީ ފައިސާ ހޯދައިފަ އެވެ.\nއިތުރު ލިޔުންތައް ސިއްހަތު މަރު ކެންސަރު އިގިރޭސިވިލާތް


މި3ކަންތައް ޤަބޫލުކޮށްފިނަމަ ޑިޕްރެޝަނަށް ދާން ނުޖެހޭނެކަން ޙަދީޘްފުޅުން ޔަޤީން!\nޙަދީޘްފުޅުގައިވަނީ މި3ކަންތައް މީހަކު ޤަބޫލުކޮށްފިނަމަ އެމީހަކަށް އީމާންކަމުގެ ރަހަ ލިބިގެންދާނެ ކަމަށެވެ. އެ ރަހަ ލިބުމުން އެމީހަކު ހުންނާނީ ބާއްޖަވެރި މީހެއްގެ ގޮތުގައެވެ. އެހިސާބުން އެމީހެއްގެ ޙަޔާތުގައި ދިމާވާ ދަތި އުނދަގޫތަކުގެ ސަބަބުން އެމީހަކަށް ހަމަޖެހުން ގެއްލިގެނެއް ނުދާނެއެވެ. މިޒަމާނުގައި މިކިޔާ ޓެންޝަނާ، ޑިޕްރެޝަނަކަށް ނުވެއްޓޭނެއެވެ.\nއީމާންކަމުގެ ރަހަ ލިބޭނެ3ކަމެއް ރަސޫލް (ﷺ) ވަނީ ބަޔާންކޮށް ދެއްވަވައިފައެވެ. ޙަދީޘްފުޅުގައި ވަނީ:\n"3 ކަމެއް މީހަކު ޤަބޫލުކޮށްފިނަމަ އެމީހަކަށް އީމާންކަމުގެ ރަހަ ލިބޭނެއެވެ. 1 ކާއިނާތުގެ މިލްކުވެރިފަރާތަކީ ހައްދަވައި ގެންގުޅުއްވަވާ އިލާހުކަން ހިތުގެ އަޑިން ތެދުކޮށް ޤަބޫލުކޮށް ކަށަވަރުކުރުން.\n2. ދިރިއުޅުމަށް އެންމެ މަތިވެރި ނިޒާމަކީ7އުޑުމަތިން ﷲ ތަޢަލާ ބާވައިލައްވަވާފައިވާ ނިޒާމްކަން ހިތުގެ އަޑިން ޤަބޫލުކުރުން.\n3. ބާއްޖަވެރިކަން ލިބުން ވަނީ މިއުންމަތުގެ ނަބިއްޔާ މުޙައްމަދު (ﷺ) އަށް ތަބަޢަވުމުން ކަމަށް ހިތުގެ އަޑިން ޤަބޫލުކުރުން."\nވީމާ ހާސްވުމާއި ކަންބޮޑުވުމާއި މިފަދަ ހުރިހާ މައްސަލަތަކެއް ޙައްލުކުރަން އޮތް ފަރުވާ ހަމައެކަނި މިޙަދީޘްފުޅުންވެސް މިދަނީ އެނގިގެންނެވެ. މަސައްކަތް ކުރަންވީ އީމާންކަމުގެ ރަހަ އެންމެ ފުރިހަމަ ގޮތުގައި ލިބިގަނެވޭ މީހުންގެތެރެއިންވުމަށެވެ. އެއިރުން ހުރިހާ ކަންބޮޑުވުންތަކެއް ފިލައިގެންދާނެއެވެ.\nމިބަހުގެ މާނައަކީ ކަމެއް ދިމާވިނަމަވެސް ގޮތްހުސްވެ ހަތަރު އުދަރެސް ފެނުޖެހިގެން އުޅެން ނުޖެހޭނެވާހަކައެވެ. ހިތްހަމަޖެހިލައިގެން ސާބިތުކަންމަތީގައި ހުރެވޭނެކަމެވެ. ނަފްސާނީ ބަލީގެ ބާރުގަދަ ބޭސްތައް ނުކައި ނިދައިލެވޭނެ ކަމެވެ. ހިތްހަމަޖެހިލައިގެން ދުނިޔޭގައި އުޅެލެވޭނެ ކަމެވެ.


Raajje in Nulibey Furusathu Beyru Gaumuthakun Dhivehinah Libey - Shiyam - Vaguthu\nރާއްޖެއިން ނުލިބޭ ފުރުސަތު ބޭރު ގައުމުތަކުން ދިވެހިންނަށް ލިބޭ - ޝިޔާމް\nބައިނަލްއަގްވާމީ ބޮޑެތި ކުންފުނިތަކުގެ ޝަރަފްވެރި މަގާމްތައް ދިވެހިންނަށް ލިބޭއިރު އެ ފުރުސަތު ރާއްޖޭގެ ކުންފުނިތަކުން ނުލިބޭ ކަމަށް ވިދާޅުވެ، ޕީޕީއެމްގެ ނައިބު ރައީސް އަދި ރައްޔިތުން މަޖިލީހުގެ ނައިފަރު ދާއިރާގެ މެމްބަރު އަހްމަދު ޝިޔާމް ކަންބޮޑުވުން ފާޅުކުރައްވައިފިއެވެ.\nޝިޔާމް މިހެން ވިދާޅުވެފައި ވަނީ ކްރޯ މޯލްޑިވްސްގެ އެޑްވައިޒަރީ ސާވިސަސްގެ މެނޭޖިން ޑިރެކްޓަރުގެ މަގާމަށް ރާއްޖޭގެ ޗާޓަޑް މެނޭޖްމަންޓް އެކައުންޓެންޓެއް ކަމަށްވާ އަބްދުލް ހަލީމު އައްޔަން ކުރުމާއި ގުޅިގެން އޭނާއަށް މަރުހަބާ ދަންނަވަމުން ކުރެއްވި ޓްވީޓެއްގައެވެ.\nއެގޮތުން ޝިޔާމް ވަނީ ބައިނަލްއަގްވާމީ ކުންފުނިތަކުގެ މަގާމްތަކަށް ދިވެހިން އައްޔަން ކުރާއިރު، ރާއްޖޭގެ ބޮޑެތި ކުންފުނިތަކުގެ އިސްމަގާމްތަކަށް އައްޔަން ކުރާނެ ގާބިލް ދިވެއްސެއް ނެތީތޯ ސުވާލު އުފައްދަވާފައެވެ.\n"އިންޓަނޭޝަނަލް ބޮޑެތި ކުންފުނިތަކުގެ މަގާމްތަކަށް ދިވެހިން ހަޔާ ކުރާއިރު ރާއްޖޭގެ ބޮޑެތި ކުންފުނިތަކުގެ އިސް މަގާމުތަކަށް ގާބިލް ދިވެއްސަކު ނުކުރޭ؟" ޝިޔާމް ކުރެއްވި ޓްވީޓްގައި ސުވާލު އުފައްދަވާފައިވެެއެވެ.\nޝިޔާމް މިގޮތަށް ވިދާޅުވެ، ކަންބޮޑުވުން ފާޅުކުރައްވާފައި ވާއިރު ފަހަކަށް އައިސް ރާއްޖޭގެ ބޮޑެތި ކުންފުނިތަކުގެ އިސްމަގާމުތަކަށް ބޭރު މީހުން އައްޔަން ކުރަމުން ދާކަން ފާހަގަކުރެވެއެވެ.\nއެގޮތުން މޯލްޑިވްސް އެއާޕޯޓްސް ކޮމްޕެނީ ލިމިޓެޑް (އެމްއޭސީއެލް)ގެ އާ ސީއީއޯ އަދި މެނޭޖިން ޑިރެކްޓަރަކަށް އިނގިރޭސިވިލާތުގެ ގޯޑަން އެންޑްރޫ ސްޓުއާޓް ވަނީ ނިމި ދިޔަ އަހަރުތެރޭގައި އައްޔަން ކުރައްވާފައެވެ. އަދި މޯލްޑިވްސް ޕެންޝަން އެޑްމިނިސްޓްރޭޝަން އޮފީހުގެ ސީއީއޯގެ މަގާމަށް އިގިރޭސިވިލާތަށް ނިސްބަތްވާ ޖޯން ގްރިންޑަލް އައްޔަން ކޮށްފައިވާކަންވެސް ފާހަގަކޮށްލެވެއެވެ.


Internet Nulibeythee 463 Million Kudhinah Nukiyevey - Vaguthu\n2 މަސް ކުރިން ( އޮގަސްޓް 27, 2020 )\nކޮވިޑް-19 އާ ގުޅިގެން އިންޓަނެޓު މެދުވެރިކޮށް ގޭގައި ތިބެ ކިޔަވަން ޖެހިފައިވާ އިރު، އެ ހިދުމަތް ނުލިބޭ 463 މިލިއަން ކުދިން ކިޔެވުމުން މަހްރޫމްވެފައިވާ ކަމަށް ޔުނައިޓެޑް ނޭޝަންސް (ޔޫއެން) އިން ބުނެފިއެވެ.\nދުނިޔޭގެ އެކި ގައުމުތަކުގައި ހަލުވިކަމާ އެކު، ފެތުރެމުން އަންނަ ކޮވިޑް-19 އާ ގުޅިގެން ގިނަ ގައުމުތަކެއްގެ ސްކޫލްތައް ވަނީ ބަންދުކޮށްފައެވެ. އެހެންވެ، ދަރިވަރުންނަށް ކިޔަވައިދެނީ ވާޗުއަލްކޮށެވެ. ގިނަ ގައުމުތަކުގައި އެއީ ކާމިޔާބު އުކުޅަކަށް ވަނީ ވެފައެވެ.\nޔޫއެންގެ ޗިލްޑްރެން ފަންޑުން ބުނި ގޮތުގައި 463 މިލިއަން ކުދިންނަށް ވާޗުއަލްކޮށް ކްލާސްތަކުގައި ބައިވެރި ނުވެވެއެވެ. ސަބަބެއްގެ ގޮތުގައި ވަނީ އެކަށީގެންވާ ވަރުގެ ވަސީލަތްތައް ނެތުމާއި އިންޓަނެޓަށް ވަނުމުގެ ފުރުސަތު ނުލިބޭތީއެވެ.\nދުނިޔޭގެ 100 ގައުމަކާ އެކު، ހެދި ދިރާސާ ދައްކާ ގޮތުގައި ދެކުނު އޭޝިއާ، އެފްރިކާ، ޕެސިފިކް ބައެއް ގައުމުތަކުގެ ދަރިވަރުންނަށް މިކަމުގެ އަސަރު ވަނީކޮށްފައެވެ. ބައެއް ދަރިވަރުންނަށް މިކަމުގެ އަސަރު އެތައް މަހެއް ވަންދެން ވަނީ ކޮށްފައެވެ.\nދުނިޔޭގެ އެކިކަންކޮޅުތަކުން މިހާތަނަށް 24 މިލިއަނަށް ވުރެ ގިނަ މީހުންނަށް ކޮވިޑް-19 ޖެހި 800،000 އަށް ވުރެ ގިނަ މީހުން ވަނީ މަރުވެފައެވެ. މި ބަލި ޖެހުނު މީހުންގެ ތެރެއިން 16 މިލިއަނަށް ވުރެ ގިނަ މީހުން ވަނީ ބަލިން ރަނގަޅުވެފައެވެ.


SunOnline: Thinvana faraathakun gas gannan jehenee ekasheegenvaa vaseelaiy nethumun: Maldive Gas\nތިންވަނަ ފަރާތަކުން ގޭސް ގެންނަނީ އެކަށީގެންވާ ވަސީލަތް ނެތުމުން: މޯލްޑިވް ގޭސް\nމުހައްމަދު މުޒައްޔިން ނާޒިމް 22 Oct 2019, 23:01\nކޮމިޓީގައި މޯލްޑިވް ގޭހުެގ އިސްވެރިން --- ސަން ފޮޓޯ/ އަހްމަދު އަވްޝަން އިލްޔާސް\nތިންވަނަ ފަރާތެއް މެދުވެރިކޮށް، އަގު ބޮޑުކޮށް ގޭސް ގަންނަ ޖެހެނީ މޯލްޑިވް ގޭސްގައި ސްޓޯރޭޖަށް އެކަށީގެންވާ ޖާގަ ނެތުމާއި، ބައެއް އެހެނިހެން ދަތިތަކެއް ކުރިމަތިވާތީ ކަމަށް އެ ކުންފުނިން ބުނެފިއެވެ.\nމޯލްޑިވް ގޭހުން ގޭށް ގަތުމުގައި ކޮރަޕްޝަނަށް މަގުފަހިވާ ގޮތަށް ކަންކަން ހިންގަމުންދާ ކަމަށް ތުހުމަތުކުރާ ސިއްރު ސިޓީއަކާ ގުޅިގެން ރައްޔިތުންގެ މަޖިލީހުގެ ސަރުކާރުގެ ކުންފުނިތަކާ ބެހޭ ކޮމިޓީން އަންނަނީ އެ މައްސަލަ ބަލަމުންނެވެ. އެ މައްސަލައިގައި ކޮމިޓީން މީގެ ކުރިން ވަނީ ތިންވަނަ ފަރާތެއް މެދުވެރިނުކޮށް، ގޭސް އުފައްދާ ކުންފުނިން ގޭސް ގަތުމަށް އެކުންފުންޏަށް އަންގާފައެވެ.\nއެ މައްސަލައިގައި މޯލްޑިވް ގޭސްގެ ވެރިން ކޮމިޓީއަށް މިއަދު ހާޒިރުކުރި އިރު، މެމްބަރުންގެ ސުވަލުތަކަށް ޖަވާބު ދެއްވަމުން ކުންފުނީގެ ފައިނޭންސް މެނޭޖަރު އަހްމަދު ރަމީޒު ވިދާޅުވީ ސީދާ މެނުފެކްޗަރާ (ގޭސް އުފައްދާ ކުންފުނި) އަތުން ގޭސް ގަތުމުގައި ދަތިތަކެއް އެ ކުންފުންޏަށް އެބަހުރި ކަމަށެވެ. އެގޮތުން ޝެލް ކުންފުނިން ކުރިން އަގުހެޔޮކޮށް ގަންނަމުން އައި ގޭސް، އޭރު ދިމާވި ސަބަބުތަކަކާ ހުރެ ތިންވަނަ ފަރާތެއް މެދުވެރިކޮށްގެން ގަންނަން ޖެހުނީކަމަށް ވިދާޅުވިއެވެ.\n"އެއް ސަބަބަކީ، ޝެލް ބޭނުންވާ ވަރަށް އިންޓަނޭޝަލް ސްޓޭންޑަޑް ޕޯޓެއް އަޅުގަނޑުމެންގެ ނީދޭ. ދެން ޝެލްގެ ބޯޓު ކައިރިކުރާނަމަ އަޅުގަނޑުމެން ބޭނުން ކުރަން މިޖެހެނީ އެސްޓީއޯގެ ޓަގުބޯޓު އެކަނި. ޓަގުބޯޓުވެސް އަބަދު ލިބޭކަށް ނޯވޭ އެ ދުވަސްވަރު. ތިންވަނަ ސަބަބަކީ ވަރަށް އުދަގޫ ޝެލްއާ ނެގޯޝީއޭޓު ކުރަން،" ކުރީގެ މޭނޭޖްމަންޓުން ފޯރުކޮށްދީފައިވާ މައުލޫމަތުގެ އަލީގައި ޝެލްއިން ގޭސް ގަތުން ހުއްޓާލި ސަބަބުތައް ހާމަކޮށް، ރަމީޒު ވިދާޅުވިއެވެ.\nފައިނޭސް މެނޭޖަރު ރަމީޒު ވާހަކަ ދައްކަވަނީ: އޭނާ ވިދާޅުވީ، ސީދާ މެނުފެކްޗަރާ އަތުން ގަންނަ ދަތިތަކެއް އެބަހުރި ކަމަށް --- ސަން ފޮޓޯ/ އަހުމަދު އަވްޝަން އިލްޔާސް\nރަމީޒު ވިދާޅުވީ، ޝެލްއާއެކު ވިޔަފާރި ކުރި އިރު، ބޭރުގެ ފައިސާވެސް ލިބުން ދަތި ކަމަށާއި ޕޭމަންޓް ލަސްވާއިރު ޝޭލްއިން "ވަރަށް ބޮޑަށް ތުރެޓު"ތަކެއް ކުރަމުން ދިޔަ ކަމަށެވެ.\nރަމީޒުގެ ވާހަކަތަކަށް ރައްދު ދެއްވަމުން ކިނބިދޫ ދާއިރާ މެމްބަރު އަހްމަދު ނާޝިޒު ވިދާޅުވީ، އެ ސަބަބުތައް ގަބޫލު ނުކުރެވޭ ކަމަށެވެ. އެކަމުގެ ސަބަބުން ސަރުކާރަށް 2.9 މިލިއަން ޑޮލަރުގެ ބޮޑު ގެއްލުމެއް ލިބޭއިރު، ބަޔަކާއެކު ވިޔަފާރި މުއާމަލާތެއް ހިންގުމުގައި ދަތިތަކެއް ހުރުމުގެ ސަބަބުން އޭގެ ވޭން، އާންމު ރައްޔިތު މީހާ ބޮލުގައި އެޅުވުން ގަބޫލު ނުކުރެވޭ ކަމަށެވެ.\n"2.9 މިލިއަން ޑޮލަރުން ބަލައިރު 10 ކިލޯގެ ފުޅިއަކުން 20 ރުފިޔާ އެބަޖެހޭ އިތުރުވި ފައިސާއިން. އެހެންވީމަ އެވަރުގެ ނިންމުމެއް ނިންމަން ޖެހުނީ ތި ވިދާޅުވި ބޭސިސްއިން ކަމަށް ވާނަމަ، އަޅުގަނޑަށް ގަބޫލެއް ނުކުރެވޭ ތީ ޖަސްޓިފައިޑް ރީޒަން އެއް ކަމަށް،" ނާޝިޒު ވިދާޅުވިއެވެ.\nރަައީސުލްޖުމްހޫރިއްޔާ އޮފީހަށް ލިބުނު ކޮރަޕްޝަނުގެ ޝަކުވާއަކާ ގުޅިގެން މައްސަލަ ބަލައި ނިމެންދެން މޯލްޑިވް ގޭހުގެ މެނޭޖިންގް ޑިރެކްޓަރު ޝަޒައިލް ޝިޔާމް ހުންނެވީ ސަސްޕެންޝަނުގައެވެ.\nސްޓޭޓް އޯންޑް އެންޓަރޕްރައިޒަސް ކޮމިޓީގެ ބައަދަލިވުން--- ސަން ފޮޓޯ/ އަހުމަދު އަވްޝަން އިލްޔާސް\nކޮމިޓީ ބައްދަލުވުމުގައި ވާހަކަދައްކަވަމުން ކުންފުނީގެ ޗެއާމަން އަދި ވަގުތީ ގޮތުން ކުންފުނި ހިންގެވުމާ ހަވާލުވެ ހުންނެވި އަހްމަދު ޝިފާން ވިދާޅުވީ، ޝެލްއިން ތިލަފުށީ ބޭރުގައި އޮޕަރޭޓުކުރަމުން އައި އިރު، ފްރައިޓް ޗާޖަކަށް ނަގަމުން އައީ 120 ޑޮލަރު މެޓްރިކް ޓަނު ކަމަށެވެ. ނަމަވެސް މިހާރު ގަންނަ ތިންވަނަ ފަރާތް ކަމުގައިވާ "ތްރީޑީއެޗް" ކިޔާ ކުންފުނީގެ ފްރައިޓް ޗާޖަސްގެ ގޮތުގައި ނަގަމުން އަންނަނީ އެވަރޭޖްކޮށް 280 ޑޮލަރު ކަމަށެވެ.\nމޯލްޑިވް ގޭސް އުފެދުނީއްސުރެ އެ ކުންފުނީގެ ބޯޑުގައި އިންނަވާ ޝިފާން ވިދާޅުވީ، އެ ކުންފުނި ފެށިގެން އައި އިރު ސައުދީ އަރަމްކޯއާއި އޮމާން ޓްރޭޑިން ފަދަ ކުންފުނިތަކާ ވާހަކަދެއްކި ކަމަށާއި ނަމަވެސް މޯލްޑިވް ގޭސްގެ ސްޓޯރޭޖް ކެޕޭސިޓީގެ ސަބަބުން ބޮޑެތި ކުންފުނިތަކުން ދަށް ރޭޓުގައި ޝިޕްކޮށްދޭން ބޭނުން ނުވީ ކަމަށެވެ.\nއަދި ތްރީޑީ އެޗް ކުންފުނި އައީ އެހިސާބުން ކަމަށްވެސް ޝިފާން ވިދާޅުވިއެވެ.\nޝީފާން ވާހަކަ ދައްކަވަނީ --- ސަން ފޮޓޯ/ އަހުމަދު އަވްޝަން އިލްޔާސް\nއޭނާ ވިދާޅުވީ ބޮޑެތި ކުންފުނިތަކުން މިހާރު އެދެނީ މޯލްޑިވް ގޭހުން ތިންވަނަ ފަރާތެއް މެދުވެރިކޮށް ގޭސް ގަތުމަށް ކަމަށެވެ. އަދި ބޮޑެތި ކުންފުނިތަކުން މި ސަރަހައްދަށް ގޭސް ވިއްކަނީ އެންމެ މަދުވެގެން 6،000 ޓަނުގެ ޝިޕްމަންޓުން ކަމަށާއި ނަމަވެސް މޯލްޑިވް ގޭހުގެ ސްޓޯރެޖް ކެޕޭސިޓީއަކީ 1،100 ޓަނު ކަމަށް ޝިފާން ވިދާޅުވިއެވެ.\nއޭނާ އިތުރަށް ވިދާޅުވީ ގޭސް ގަތުމާ ބެހޭގޮތުން ކުންފުނީގެ ބޯޑުން ގޮތް ނުނިންމާ ކަމަށާއި، ބޯޑުގެ ދައުރަކީ ކޮންމެ މަހެއްގެ މާލީ ހާލަތު މަޝްވަރާކުރުން ކަމަށެވެ. އަދި އެތަކެތި ފޮނުވަނީ މޯލްޑިވް ގޭހުގެ ބެލެނިވެރި އެސްޓީއޯއަށް ކަމަށެވެ.\n"އެސްޓީއޯގެ އިސްޓްރަކްޝަނަށް ދެން ބަދަލެއް ގެންނަވާ ނަމަ ބަދަލެއް ގެންނަވަނީ. 2017 ގައި ދެ ބުރެއްގެ މަތިން ގޭސް އަގު ހެޔޮ ކުރީވެސް އެސްޓީއޯގެ އިންސްޓްކްޝަނަކަށް،" ޝިފާން ވިދާޅުވިއެވެ.\nޝިފާން ވިދާޅުވީ، ވަގުތު ވަގުތަށް ޑައިރެކްޓް ސަޕްލައިޔަރަށް ބަދަލުކުރަމަކީ ދަތި ކަމެއް ކަމަށާއި އެކަމާ ގުޅޭގޮތުން އެސްޓީއޯއާއެކު ވާހަކަ ދައްކަވަމުންދާ ކަމަށެވެ.\nމޯލްޑިވް ގޭހުގެ ޕްރޮކިއުމަންޓް މެނޭޖަރު ހުސައިން އާޒިމް ވިދާޅުވީ ތިންވަނަ ފަރާތަކުން ގޭސް ގަތުމަށް ނިންމެވީ ކުރީގެ މެނޭޖިންގް ޑިރެކްޓަރާއި ޕްރޮކިއުމަންޓް ޑިޕާޓްމަންޓުން ކަމަށާއި، އޭގެ ތަފްސީލު އެނގިވަޑައިނުގަންނަވާ ކަމަށެވެ.\nމޯލްޑިވް ގޭހުގެ ކޮރަޕްޝަނުގެ މައްސަލަތަކެއް އޭސީސީއިން ބަލަމުންދާ އިރު، ކުންފުނީގެ ޗެއާމަން ޝިފާން ވިދާޅުވީ ކޮރަޕްޝަން ހިމެނޭކަން އެނގޭނީ މައްސަލަ ބަލައި ނިމުމުން ކަމަށާއި އޭރުން އަޅަންޖެހޭ ފިޔަވަޅެއް އޮތްނަމަ އަޅާނެ ކަމަށެވެ.\nކޮމިޓީގެ މެމްބަރުން މިއަދު ވަނީ، މޯލްޑިވް ގޭސްގެ ސަޕްލަޔަރު މައްސަލައާ ގުޅޭ ލިޔެކިޔުންތައް ހޯދުމަށް އެދިފައެވެ.އޭގެ ތެރޭގައި ކުންފުނީގެ ބައެއް ޔައުމިއްޔާތަކާއި ޝެލް ކުންފުންޏާއެކު ދައްކާފައިވާ ވާހަކަތައް ހިމެނެއެވެ.


Wimbledon Tennis Championship | Mihaaru\nވިމްބްލްޑަން ޓެނިސް މުބާރާތް\nލަންޑަން (އޭޕްރީލް 1) - ކޮރޯނާވައިރަސް ފެތުރެމުންދާތީވެ، މި އަހަރުގެ ވިމްބަލްޑަން ޓެނިސް މުބާރާތް ކެންސަލްކުރަން ޖެހިދާނެ ކަމަށް މުބާރާތް އިންތިޒާމުކުރަމުން އަަންނަ އޯލް އިންގްލެންޑް ބުނެފި އެވެ\nތާރީހީ ފައިނަލުން ފެޑެރާ އަށް ދަސްވީ އާ ކަމެއް\nލަންޑަން (ޖުލައި 19) - ދުނިޔޭގެ ރޭންކިން އެއް ވަނައިގައި އޮތް ސާބިއާގެ ނޮވަކް ޖޮކޮވިޗް އަތުން ތާރީހީ މެޗަކަށް ފަހު ވިމްބަލްޑަން ފައިނަލުން ބަލިވި ނަމަވެސް އެ މެޗުން ޓެނިސް ކެރިއަރުގައި ފުރަތަމަ ފަހަރަށް އާ ކަމެއް ދަސްވި ކަމަށް ޓެނިސް ލެޖެންޑް ރޮޖާ ފެޑެރާ ބުނެފި އެވެ\nޗެމްޕިއަން ހާލެޕް: ސެރީނާ ދެކެ މިހާރު ޖެހިލުމެއްނުވޭ\nލަންޑަން (ޖުލައި 14) - ވިމްބަލްޑަން މުބާރާތުގެ އަންހެން ބައިގެ ތަށި ހާސިލްކުރެވުނީ ތަޖުރިބާކާރު ކުޅުންތެރިޔާ ސެރީނާ ވިލިއަމްސް ދެކެ ޖެހިލުންނުވެ އަމިއްލަ ނަފްސަށް އިތުބާރު ކޮށްގެން ދެއްކި ކުޅުމުގެ ސަބަބުން ކަމަށް ރުމޭނިއާގެ ސިމޯނާ ހަލެޕް ބުނެފި އެވެ.\nވިމްބަލްޑަން: ނަޑާލް ބަލިކޮށް ފެޑެރާ ފައިނަލަށް\nލަންޑަން (ޖުލައި 13) – ސްޕެއިނުގެ ވާދަވެރިޔާ ރަފާ ނަޑާލް އަތުން މޮޅުވެ ވިމްބަލްޑަން ޓެނިސް މުބާރާތުގެ ފައިނަލުން ޖާގަ ހޯދައި، ރެކޯޑް އަދަދަކަށް ޗެމްޕިއަންކަން ހޯދުމާ ފިޔަވަޅަކާ ގާތަށް ސްވިޒަލެންޑުގެ ރޮޖާ ފެޑެރާ އިއްޔެ ޖެހިލައިފި އެވެ.\nޓެނިސް: ވީނަސް ފަނޑުވެ އާ ތަރިއެއް ފާޅުވެއްޖެ!\nލަންޑަން (ޖުލައި 2) – އޭނާ އުފަންވުމުގެ ކުރިން ވިމްބަލްޑަން ޗެމްޕިއަންކަން ދެ ފަހަރު ހޯދި އެމެރިކާގެ ވީނަސް ވިލިއަމްސްގެ މައްޗަށް އެ މުބާރާތުގެ ކޮލިފައިންގައި ކުރި ހޯދައި އެމެރިކާގެ އުމުރުން 15 އަހަރުގެ ކޯރީ ގޯފް ކުޅިވަރުގެ ދުނިޔެ ހައިރާންކޮށްލައިފި އެވެ.\nއަށް ވަނަ ތަށްޓާ އެކު ފެޑެރާ އަށް ރެކޯޑެއް\nފައިނަލުގައި ފެޑެރާއާ ދެކޮޅަށް ސިލިޗް\nލަންޑަން (ޖުލައި 15) - ވިމްބަލްޑަން ޓެނިސް މުބާރާތުގެ ފައިނަލުގައި ތަޖުރިބާކާރު ކުޅުންތެރިއާ ރޮޖާ ފެޑެރާ އާއި މަރިން ސިލިޗް ވާދަކުރަން ޖެހިއްޖެ އެވެ.\nވިމްބަލްޑަންގައި ނަޑާލަށް އަނެއްކާ ވެސް ނާކާމިޔާބު\nލަންޑަން (ޖުލައި 11) - ވިމްބަލްޑަން ޓެނިސް މުބާރާތުގެ ހަތަރު ވަނަ ބުރުގައި ލަގްޒެމްބާގްގެ ގައިލްސް މުލާ އަތުން ބަލިވެ ސްޕެއިނުގެ ރަފައެލް ނަޑާލް މުބާރާތުން ކަޓައިފި އެވެ.\nވިމްބަލްޑަން ތަށި މަރޭ އަށް ހުރިހާ ގޮތަކުން ހާއްސަ\nލަންޑަން (ޖުލައި 11) - މި ފަހަރުގެ ވިމްބަލްޑަން ޓެނިސް ޗެމްޕިއަންކަން ލިބުމަކީ ޓެނިސް ކެރިއަރުގައި ހުރިހާ ގޮތަކުން ބެލިޔަސް އެންމެ ހާއްސަ އެއް ކާމިޔާބީ ކަަމަށް އިނގިރޭސި ވިލާތުގެ އެންޑީ މަރޭ ބުނެފި އެވެ.\nގްރާފްގެ ރެކޯޑާ ސެރީނާ ހަމަކޮށްފި\nލަންޑަން (ޖުލައި 9) - ހަތް ވަނަ ފަހަރަށް ވިމްބެލްޑަން ޓެނިސް މުބާރާތް ކާމިޔާބުކޮށް ދުނިޔޭގެ އެއް ވަނަ އަންހެން ޓެނިސް ކުޅުންތެރިއާ ސެެރީނާ ވިލިއަމްސް، ކުރީގެ ކުޅުންތެރިޔާ ސްޓެފީ ގްރާފް 22 ގްރޭންޑް ސްލޭމް ކާމިޔާބު ކޮށްގެން ހަދާފައިވާ ރެކޯޑާ ހަމަކޮށްފި އެވެ.\nފެޑެރާ އަށް ގްރޭންޑް ސްލޭމް ރެކޯޑެއް\nލަންޑަން (ޖުލައި 7) - ވިމްބަލްޑަން ކުއާޓާ ފައިނަލުގައި މާރިން ސިލިޗް ބަލިކޮށް ގްރޭންޑް ސްލޭމް މުބާރާތްތަކުގައި ހޯދި 307 ވަނަ ރެކޯޑް މޮޅާ އެކު މަޝްހޫރު ޓެނިސް ކުޅުންތެރިއާ ރޮޖާ ފެޑެރާ މުބާރާތުގެ ސެމީ ފައިނަލުން ޖާގަ ހޯދައިފި އެވެ.\nވިމްބްލެޑަން އިން ކަޓައި ޖޮކޮވިޗްގެ އުއްމީދު ފެނަށް\nލަންޑަން (ޖުލައި 3) - ވިމްބްލެޑަން ޓެނިސް މުބާރާތުގެ ތިން ވަނަ ބުރުން ކަޓައި އަހަރުގެ ހުރިހާ ގްރޭންޑް ސްލޭމް އެއް ކާމިޔާބު ކުރުމުގެ ފުރުސަތު ދުނިޔޭގެ އެއް ވަނަ ކުޅުންތެރިއާ ނޮވަކް ޖޮކޮވިޗަށް ގެއްލިއްޖެ އެވެ.


Hovey party in vaki nuvevey goy hadhan jehey: Nasheed | Mihaaru\nމިދިޔަ ހޮނިހިރު ދުވަހު ބޭއްވި އާންމު އިންތިޚާބުގައި އެމްޑީޕީ އަށް މަޖިލިހުގެ ބޮޑު އަޣުލަބިއްޔަތެއް ލިބުމާ ގުޅިގެން އެކަން ފާހަގަކުރަން މާލޭގައި ބޭއްވި ހަފުލާގައި ރައީސް އިބްރާހިމް މުހައްމަދު ސޯލިހާއި ނަޝީދު ބައިވެރިވެވަޑައިގަންނަވަނީ.---ފޮޓޯ: ހުސައިން ވަހީދު/މިހާރު\n09 އެޕްރީލް 2019 - 17:17 67 comments\nރައްޔިތުންގެ މަޖިލީހުގެ މައްޗަން ގޮޅި މެދު ދާއިރާއަށް އިންތިހާބުވެފައިވާ ނަޝީދު ޕީއެސްއެމަށް ދެއްވި ހާއްސަ އިންޓަވިއުއެއްގައި ވިދާޅުވީ ރައްޔިތުން ވަކި ފިކުރެއްގައި މެމްބަރަކު އިންތިހާބު ކުރީމާ ފިކުރު ބަދަލު ކުރުމަކީ އިންސާފެއް ނޫން ކަމަށެވެ. އެމަނިކުފާނު ވިދާޅުވި ގޮތުގައި ގާނޫނީ އޮނިގަނޑާއި މަޖިލީހުގެ ގަވައިދަށް ގެންނަ ބަދަލުތަކާ އެކު އެމްޑީޕީގެ ޕާލަމެންޓްރީ ގްރޫޕަށް އެކުގައި ތިބެވޭނެ އެވެ. އެމްޑީޕީން ރައްޔިތުންގެ މަޖިލީހުގެ ކެމްޕޭނަށް ނެރުނު މެނިފެސްޓޯ "އެޖެންޑާ 19"ގައި އެންޓި-ޑިފެކްޝަން ގާނޫނުގެ ވާހަކަ ސާފުކޮށް ބަޔާންކޮށްފައި ވާނެ ކަަމަށް ވެސް ވިދާޅުވި އެވެ.\n"ރައްޔިތުން ވަކި ޓިކެޓެއްގައި މީހަކު އިންތިހާބު ކުރީމާ ދެން އެމީހާ ރައްޔިތުންނަށް ގޮން ޖަހައި، އެހެން ސިޔާސީ ފިކުރަކަށް ބަދަލު ކުރުމަކީ އެއްގޮތަކަށް ވެސް، އެއީކީ އިންސާފުވެރި ގޮތެއް ކަމުގައި އެކަކު ވެސް ނުދެކޭނެ،" ނަޝީދު ވިދާޅުވި އެވެ.\nއެންޓި- ޑިފެކްޝަން ގާނޫނު އުވާލި އިރު އެކަމަށް މެމްބަރުން ދެއްކެވި ހުއްޖަތަކީ ގާނޫނު އަސާސީއާ ހިލާފުވުންކަން ފާހަގަ ކުރައްވަމުން އެމަނިކުފާނު ވިދާޅުވީ ގާނޫނު އަސާސީ އިސްލާހުކޮށްގެން ވެސް އެ ބަދަލު ގެންނަން ޖެހޭ ކަމަށެވެ.\nމަޖިލީހުގެ މެމްބަރުންނަށް ޕާޓީ ބަދަލު ނުކުރެވޭ ގޮތް ހަދަން އެންޓި-ޑިފެކްޝަން ގާނޫނެއް ފާސްކުރީ ކުރީގެ ރައީސް އަބްދުﷲ ޔާމީނުގެ ވެރިކަމުގައި މަޖިލީހުގައި ސަރުކާރަށް އޮތް މެޖޯރިޓީ ބޭނުންކޮށްގެންނެވެ. އެގާނޫނު އެކި ގޮތް ގޮތަށް މާނަކޮށް، އެ ގާނޫނުގެ ދަށުން 12 މެމްބަރެއްގެ ގޮނޑި ގެއްލިއްޖެ ކަމަށް ވެސް އޭރު ކަނޑައެޅި އެވެ.\nއެންޓި-ޑިފެކްޝަން ގާނޫނަކީ ގާނޫނު އަސާސީއާ ޚިލާފް ގާނޫނެއް ކަމަށް ބުނެ އޭރު އިދިކޮޅު ފަރާތްތަކުން ސުޕްރީމް ކޯޓަށް ވެސް މައްސަލަ ހުށަހެޅި އެވެ. އެކަމަކު ސުޕްރީމް ކޯޓުން ނިންމީ އެ ގާނޫނު ސައްހަ ކަމަށެވެ.\nއެންޓި-ޑިފެކްޝން ގާނޫނު އުވާލަން ރައްޔިތުންގެ މަޖިލީހަށް ހުށަހެޅީ ރިޔާސީ އިންތިހާބުގައި ރައީސް ޔާމީނަށް ނާކާމިޔާބު ވެވަޑައިގެންނެވި ފަހުން މިދިޔަ އޮކްޓޯބަރު މަހު އެވެ. އެ ގާނޫނު އުވާލުމުގެ ބިލް ޔާމީން ތަސްދީގު ކުރެއްވީ ރައީސް އިބްރާހީމް މުހައްމަދު ސޯލިހް ހުވައިކުރެއްވުމުގެ ދެތިން ދުވަސް ކުރިންނެވެ.\nރައްޔިތުންގެ މަޖިލީހުގެ އިންތިހާބުގައި އެމްޑީޕީގެ ޓިެކޓްގައި ވާދަކުރެއްވި ކެންޑިޑޭޓުންގެ ކެމްޕޭނުގައި ނަޝީދު ބައިވެރިވެވަޑައިގަންނަވަނީ. މިހާރު/ފައިލް ފޮޓޯ\nމެމްބަރުންނަށް ޕާޓީ ބަދަލު ނުކުރެވޭ ގާނޫނެއް ގެންނަން ޖެހޭ ކަމަށް ރައީސް ނަޝީދު ވިދާޅުވީ އެމްޑީޕީއަށް ރައްޔިތުންގެ މަޖިލީހުގައި ލިބިފައިވާ ބޮޑު މެޖޯރިޓީއާ އެކު އެ ޕާޓީގެ ޕާލަމެންޓްރީ ގްރޫޕް އެކުގައި ގެންގުޅުމުގައި ހުންނާނެ ގޮންޖެހުންތަކާ މެދު ކުރި ސުވާލަކަށް ޖަވާބު ދެއްވަމުންނެވެ. އެ ސުވާލަށް ދެއްވި ޖަވާބުގައި ނަޝީދު ފާހަގަ ކުރެއްވީ އެމްޑީޕީގެ ޓިކެޓްގައި ހޮވުނު މެމްބަރުންނަކީ އެތެރޭގެ މަގާމުތަކަށް އިންތިހާބުވެ، އެއަށް ފަހު ޕްރައިމަރީއަކުން ޓިކެޓް ހޯއްދެވި ބޭފުޅުން ކަމަށް ވާތީ ޕާޓީގެ ފިކުރު ވަރަށް ބޮޑަށް ބަލައިގެންފައިވާ ބޭފުޅުން ކަމަށެވެ.\n"އެހެންވީމާ އަޅުގަނޑު ދެކޭ ގޮތުގައި އެބޭފުޅުންނަށް އެމްޑީޕީގެ ފިކުރާ އަދި މިކަމުގައި ތިބުމާއި އެކީގައި މަސައްކަތް ކުރުމާއި މިކަންކަން ވަރަށް ސާފުވެވަޑައިގަންނަވާނެ،" ނަޝީދު ވިދާޅުވި އެވެ.\nއިތުރު ލިޔުންތައް ރައީސް މުހައްމަދު ނަޝީދު އެމްޑީޕީ ރައްޔިތުންގެ މަޖިލިސް ރައްޔިތުންގެ މަޖިލީހުގެ އިންތިޚާބު 2019 މަޖިލީހުގެ މެމްބަރުން


އެން.ޑީ.އޭ ގެ ބޯޑު މެންބަރުންނާއި ކޮމިޝަނަރ އޮފް ޕްރިޒަންސް ބައްދަލު ކުރައްވައިފި\n23 ޑިސެމްބަރ 2014\nކޮމިޝަނަރ އޮފް ޕްރިޒަންސް މުޙައްމަދު ހުޝާމް ނޭޝަނަލް ޑްރަގް އޭޖެންސީގެ ބޯޑު މެންބަރުންނާއި ބައްދަލު ކުރައްވައިފިއެވެ.\nމި ބައްދަލު ކުރެއްވުން އޮތީ ނޭޝަނަލް ޑްރަގް އެޖެންސީގެ ޖަލްސާކުރާ މާލަމުގައެވެ.\nމި ބައްދަލުކުރެއްވުމުގައި މަޝްވަރާ ކުރެވުނީ މަސްތުވާ ތަކެއްޗާއި ބެހޭ ޤާނޫނުގެ 100 ވަނަ މާއްދާގައި ބާޔާންކޮށްފައިވާ ޑްރަގް އޮފެންޑަރ ރިމާންޑް ސެންޓަރ ޤާއިމް ކުރުމަށް މޯލްޑިވްސް ކަރެކްޝަނަލް ސަރވިސް ގެ އެހީތެރިކަން ހޯދުމަށާއި ޖަލުތަކުގައި ޑްރަގް ރިހެބިލިޓޭޝަން ޕްރޮގްރާމްތައް ފެއްޓުމުގެ މަސައްކަތް އަވަސް ކުރުމަށެވެ.\nމަސްތުވާ ތަކެއްޗާއި ބެހޭ ޤާނޫނުގެ 100 ވަނަ މާއްދާގެ (ހ) ގައި ބަޔާން ކޮށްފައިވާ “މަސްތުވާތަކެތި ބޭނުންކުރުމުގެ ނުވަތަ ޕެޑްލް ކުރުމުގެ ކުށުގެ ތުހުމަތުގައި މީހަކު ހައްޔަރު ކުރެވޭހިނދު، އޭނާއަކީ، މަސްތުވާ ތަކެއްޗަށް ދެވިހިފާފައި ވުމުގެ ސަބަބުން، އެހާލަތުގައިވެސް ފަރުވާ ލިބެންޖެހޭ މީހެއްކަމަށް މޯލްޑިވްސް ޕޮލިސް ސަރވިސް އަށް ފެނިއްޖެނަމަ، ކުށުގެ ތުހުމަތުގައި މީހުން ބަންދުކުރުމަށް ކަނޑައަޅާފައިވާ ފުލުހުންގެ މަރުކަޒެއްގައި އޭނާ ބަންދުކުރުމުގެ ބަދަލުގައި އޭނާ ބަންދުކުރާނީ، މި ޤާނޫނުގެ 47 ވަނަ މާއްދާގެ ދަށުން ޤާއިމްކުރާ ޑްރަގް އޮފެންޑަރ ރިމާންޑް ސެންޓަރެއްގައެވެ.”\n47 ވަނަ މާއްދާގެ (ހ) ގައި ބަޔާންކޮށްފައިވަނީ “މި ޤާނޫނަށް ޢަމަލުކުރަން ފަށާ ތާރީޚުން ފެށިގެން 18 މަސްދުވަހުގެ ތެރޭގައި އަންނަނިވި ބާވަތުގެ މަރުކަޒުތައް، ނޭޝަނަލް ޑްރަގް އެޖެންސީ އިން އުފައްދައި، ހިންގަން ފަށަން ވާނެއެވެ.\n(1) ޑިޓޮކްސިފިކޭޝަން ސެންޓަރެއް؛\n(2) ޑްރަގް ޓްރީޓްމަންޓް އެންޑް ރިހެބިލިޓޭޝަން ސެންޓަރެއް؛\n(3) ކުޑަކުދިންނަށް ޚާއްޞަ ޑްރަގް ޓްރީޓްމަންޓް އެންޑް ރިހެބިލިޓޭޝަން ސެންޓަރެއް؛\n(4) އަންހެނުންނަށް ޚާއްޞަ ޑްރަގް ޓްރީޓްމަންޓް އެންޑް ރިހެބިލިޓޭޝަން ސެންޓަރެއް؛\n(5) ހާފްވޭ ހައުސެއް؛\n(6) ޑްރަގް އޮފެންޑަރ ރިމާންޑް ސެންޓަރެއް؛\nމި ބައްދަލުވުމުގައި އިތުރަށް މަޝްވަރާ ކުރެވުނު މަސްތުވާ ތަކެއްޗާއި ބެހޭ ޤާނޫނުގެ 100 ވަނަ މާއްދާގައި ބަޔާންކުރާ، ޖަލުތަކުގައި ޑްރަގް ރިހެބިލިޓޭޝަން ޕްރޮގްރާމްތައް ފެއްޓުމުގެ މަސައްކަތް އަވަސް ކުރުމަށްޓަކާ އެމް.ސީ.އެސް ގެ ޖަލުތަކުގައިތިބި އެކަމަށް ބޭނުންވާ ބަންދުމީހުންނާއި ޤައިދީންގެ މަޢުލޫމާތުތައް އެއްކޮށް އޭގެތެރެއިން މިހާރުން މިހާރަށްވެސް ޕްރޮގްރާމް ހިންގޭނެ ފަރާތްތައް ކަނޑައަޅައި ކުރިއަށް އޮތް ޖެނުއަރީ މަހުގައި ޕްރޮގްރާމްތައް ފެއްޓުމަށެވެ.\nމަސްތުވާ ތަކެއްޗާއި ބެހޭ ޤާނޫނުގެ 100 ވަނަ މާއްދާގެ (ހ) ގައި ބާޔަންކޮށްފައިވަނީ “ޑްރަގް ކޯޓްގެ އިޙްތިޞާޞް ނުހިނގާ މީހެއްގެ މައްޗަށް ނުވަތަ އެކޯޓްގެ ފަރުވާގެ ޕްރޮގްރާމަށް ޝަރުޠު ފުރިހަމަނުވާ މީހެއްގެ މައްޗަށް މަސްތުވާތަކެތި ބޭނުންކުރުމުގެ ކުށް ސާބިތުވެ، ޖަލުގައި ޙުކުމް ތަންފީޒް ކުރަމުން ދާނަމަ އަދި އެމީހަކީ މަސްތުވާ ތަކެއްޗަށް ދެވިހިފާފައި ހުރުމުގެ ސަބަބުން ފަރުވާ ދޭންޖެހޭ މީހެއްކަމަށް ވާނަމަ، އެމީހަކަށް ޖަލުގައި ފަރުވާ ދެވޭނެ އިންތިޒާމް ޖަލު ބެލެހެއްޓުމުގެ ޒިންމާ ޙަވާލުވެފައިވާ އިދާރާއާއި ގުޅިގެން ނޭޝަނަލް ޑްރަގް އެޖެންސީން ހަމަޖައްސަންވާނެއެވެ.”\nމި ބައްދަލުވުމުގައި ނޭޝަނަލް ޑްރަގް އޭޖެންސީގެ ބޯޑުގެ މެންބަރުން ކަމުގައިވާ ލެފްޓެނަންޓް ކާނަލް ޑޮކްޓަރ ޢަލީ ޝާހިދު މުޙައްމަދު (ބޯޑުގެ ޗެއަރމަން)، އަލްއުސްތާޛާ ޢާއިޝަތު ބިޝާމު، އަލްފާޟިލް ޙުސައިން ރަޝީދު، އަލްފާޟިލް ޙާމިދު ޔޫސުފް، އަލްފާޟިލް ނާޢިފް ޝަޢުކަތު، އަލްފާޟިލާ ފާޠިމަތު ޢައްޒާ، އަލްފާޟިލް ޢަބްދުﷲ ވަޙީދު، އަލްފާޟިލް މުޙައްމަދު ޒުބައިރު، ޗީފް ސުޕްރިޓެންޑެންޓް އޮފް ޕޮލިސް އަބްދުﷲ އަހުމަދު އަދި ނޭޝަނަލް ޑްރަގް އެޖެންސީގެ ޗީފް އެގްޒެކެޓިވް އޮފިސަރ އަލްފާޟިލް އަޙްމަދު މުނީރު ބައިވެރިވިއެވެ.\nމޯލްޑިވްސް ކަރެކްޝަނަލް ސަރވިސް ގެ ފަރާތުން ކޮމިޝަނަރ އޮފް ޕްރިޒަންސް މުޙައްމަދު ހުޝާމް އާއި ޑެޕިއުޓީ ކޮމިޝަނަރ އޮފް ޕްރިޒަންސް ޙަސަން ޒިލާލް އާއި ލީގަލް އެސިސްޓެންޓް އިސްމާއިލް ސުޢޫދު ބައިވެރިވިއެވެ.\nމިބައްދަލުވުމަކީ ނޭޝަނަލް ޑްރަގް އެޖެންސީގެ ބޯޑު މެންބަރުންގެ އެދިވަޑައިގަތުމުގެމަތިން ބޭއްވި ބައްދަލުވުމުކެވެ.


Baeh city ganduve, Anehbai City hoonun fihenee\nބައެއް ސިޓީ ގަނޑުވެ، އަނެއްބައި ސިޓީ ހޫނުން ފިހެނީ\nދުނިޔޭގެ ބައެއް ބޮޑެތި ސިޓީތަކަށް މިފަހުގެ ތާރީހެއްގައި މޫސުން ގޯސްނުވާ ވަރަށް ގޯސްވެ، ބޮޑެތި ކާރިސާތަކާ ކުރިމަތިލާން ޖެހިއްޖެ އެވެ. މިއީ މިފަހުގެ ތާރީހެއްގައި މޫސުމީ ކާރިސާތައް އެއް ފަހަރާ މިހާ ބޮޑަށް ކުރިމަތިވި ފުރަތަމަ ފަހަރު ކަމަށް ސައިންސްވެރިން ބުނެ އެވެ.\nމި ހަފްތާގެ ތެރޭގައި "ޕޯލާ ވޯޓެކްސް"ގެ ފިނި ވައިރޯޅިތައް އެމެރިކާގެ މިޑް ވެސްޓަށް ފެތުރި، 21 މީހަކު އެ ގައުމުން ވަނީ މަރުވެފަ އެވެ. އެމެރިކާގެ އާބާދީގެ ތިންބައިކުޅަ އެއްބައި ނުވަތަ ގާތްގަނޑަށް 200 ވަރަކަށް މިލިއަން މީހުންނަށް މި ދުވަސްވަރު އުޅެން ޖެހިފައި ވަނީ މައިނަސް 32 ޑިގްރީ ސެލްސިއަސްގެ ގަދަ ފިނީގަ އެވެ. އެމެރިކާގެ ޝިގާކޯ ފަދަ ބޮޑެތި ސިޓީތައް މިކަމާ ގުޅިގެން ވަނީ ގާތްގަނޑަކަށް ހުއްޓުމަކަށް އައިސް ގަނޑުވެފަ އެވެ. އަދި އާންމު ދިރިއުޅުމާއި އިގްތިސާދު ހުއްޓިފައިވާ އިރު މިއީ ދުނިޔޭގެ އެންމެ ފިނި ހިސާބު އާކްޓިކްއަށް ފިނި ކަމާ އެއްވަރެވެ.\nމީގެ އިތުރުން މި ހަފްތާގެ ތެރޭގައި އިނގިރޭސިވިލާތުގެ ސްކޮޓްލޭންޑް އަދި ވޭލްސްގެ ފިނި ހޫނުމިން ވަނީ މައިނަސް 14.4 ސެލްސިއަސްއަށް ވެއްޓިފަ އެވެ. ޔޫކޭގެ މިޓްރޮލޮޖިކަލް ޑިޕާޓްމަންޓުން ބުނަނީ، މިއީ 2012 ވަނަ އަހަރަށް ފަހު އެ ގައުމުގެ ފިނި ހޫނުމިން މިހާ ދަށަށް ދިޔަ ފުރަތަމަ ފަހަރު ކަމަށެވެ. އެ ސަރަހައްދުތައް ސުނޯއިން ފޮރުވިފައިވާ އިރު ސްކޫލްތަކާއި އޮފީސްތައް ވެސް ވަނީ ބަންދުކޮށްފަ އެވެ. އަދި ވެހިކަލްތައް ނުދުއްވޭ ވަރަށް މަގުތަކުގައި ސްނޯ ބޯވެފައިވެ އެވެ. މީގެ އިތުރުން ފްރާންސްގެ މޫސުން ވެސް އާދަޔާ ހިލާފަށް ގޯސްވެ ފިނިގަދަވެ، ސުނޯގެ ތޫފާނަކާ އެ ގައުމަށް ކުރިމަތިވާނެ ކަމުގެ އިންޒާރުވަނީ ދީފަ އެވެ.\nއެމެރިކާ އާއި ޔޫރަޕް ރެކޯޑް އަދަދެއްގެ ފިނިކަމުގެ ތެރޭގައި އޮތް ނަމަވެސް، އޮސްޓްރޭލިޔާގެ މީޓްރޮލޮޖީ ބިޔުރޯއިން ބުނަނީ ފާއިތުވި ޖެނުއަރީ އަކީ އެ ގައުމަށް ކުރިމަތިވި އެންމެ ހޫނު މޫސުން ކަމަށެވެ. އޮސްޓްރޭލިޔާއަށް އާދަޔާ ހިލާފަށް ހޫނުވެ ކުރިމަތިވި "ހީޓް ވޭވް"ގައި އެ ގައުމުގެ ބައެއް މަގުތަކުގައި ހުރި ތާރުތައް ގިރި، ބައެއް މަގުތައް ބޭނުން ނުކުރެވޭ ވަރަށް ވަނީ ހަލާކުވެފަ އެވެ. އަދި އެ ހޫނުގައި އެތައް ބަޔަކު މަރުވެ ހާހެއްހާ ޖަނަވާރުތައް ވެސް ވަނީ މަރުވެފަ އެވެ. މީގެ އިތުރުން ހޫނު ގަދަވެގެން ގޮސް، އޮސްޓްރޭލިޔާގެ ތަސްމޭނިޔާ ސަރަހައްދުގެ ބައެއް ޖަންގަލިތަކުގައި ރޯވެ ބައެއް ގެތައް ވެސް ވަނީ އަނދައިފަ އެވެ. އެ އަލިފާންގަނޑު އަދިވެސް މުޅިން ނިންވާނުލެވެ އެވެ.\nއޮސްޓްރޭލިޔާގެ ހޫނުމިން ވަނީ، 46.6 ޑިގްރީސެލްސިއަސްއަށް މިހާރު އަރައިފަ އެވެ. މިދުވަސްވަރު އާންމުކޮށް ބޭރަށް ނުނިކުތުމަށް ވެސް އާންމުންނަށް ވަނީ އެގައުމުގެ އިދާރާތަކުން އިލްތިމާސްކޮށްފަ އެވެ. ސައިންޓިސްޓުން ބުނަނީ، މިއީ ދުނިޔެ ހޫނުވަމުން އައުމުގެ ސަބަބުން ދިމާވަމުން އަންނަ ބޮޑެތި މޫސުމީ ކާރިސާތައް ކަމަށާއި މޫސުމީ ބަދަލުތަކާ ދެކޮޅަށް އެކަށީގެންވާ މަސައްކަތްތަކެއް ކުރަން މިހާރުވެސް ލަސްވެއްޖެ ކަމަށެވެ.\nތޫފާނުގެ ސަބަބުން ބަހާމަސްގެ ހަތް މީހަކު މަރުވެއްޖެ\nޗައިނާ ތޫފާނު: 13 މީހުން މަރުވެ، އެއް މިލިއަން މީހުން ގެދޮރުދޫކޮށްފި


On-arrival Visa | Mihaaru\nއޮން އެރައިވަލް ވިސާ\nނޭޕާލް އަށް ދަތުރުކުރެވޭނީ ކޮވިޑް-19 ނެތް މީހުންނަށް\nދިވެހިިންނަށް ލަންކާއިން އޮންއެރައިވަލް ވިސާ ލިބޭނެ\nސްރީ ލަންކާ އިން އޮން އެރައިވަލް ވިސާ ދޫކުރުން މެދުކަނޑާލިޔަސް، ކުރިއެކޭ ވެސް އެއްގޮތަށް ދިވެހިންނަށް، ކުރިން ވިސާ ނެގުމެއް ނެތި ލަންކާއަށް ދަތުރު ކުރެވޭނެ ކަމަށް ފޮރިން މިނިސްޓްރީން މިރޭ ބުނެފި އެވެ.\nސްރީ ލަންކާ އަށް ދާ ދިވެހިންނަށް އަދި ރާއްޖެ އަންނަ ސްރީ ލަންކާ މީހުންނަސް 90 ދުވަހުގެ އޮން އެރަވައިލް ވިސާ ދިނުމަށް ދެ ގައުމުގެ ދެމެދުގައި އެއްބަސްވުމެއްގައި ސޮއިކުރަން ނިންމައިފި އެވެ.\nރަޝިއާ އަށް ދާން ދިވެހިންނަށް ވިސާ ބޭނުމެއް ނުވާނެ\nރާއްޖެއާ އެކު 80 ގައުމަކަށް ގަތަރުން ހިލޭ ވިސާ ދޫކުރަނީ


Living Expo 2021: Villa Hakatha in Villaa Cement adhi Gas ge mauloomaathu dhenee - vNews.mv\nލިވިން އެކްސްޕޯގައި ހުރި ވިލާ ހަކަތައިގެ ސްޓޯލް - ފޮޓޯ: ޒިދާން މުހައްމަދު/ ވީނިޔުސް\nލިވިން އެކްސްޕޯ 2021: ވިލާ ހަކަތައިން ވިލާ ސިމެންތި އާއި ގޭހާ ގުލޭ ތަފުސީލީ މަޢުލޫމާތު ދެނީ\nޒިދާން މުޙައްމަދު 20 November 2021, 10:15\nމިހާރު ހުޅުމާލޭގެ ސެންޓްރަލް ޕާކްގައި ކުރިއަށްގެންދާ ލިވިންގް އެކްސްޕޯގައި ވިލާ ހަކަތައިން އާއްމުންނަށް މައުލޫމާތު ދޭނީ އެ ކުންފުނިން ވިއްކާ ސިމެންތި އާއި ގޭހާ ގުލޭ ގޮތުން ކަމަށް ވިލާ ހަކަތައިން ބުނެފިއެވެ.\nމިހާރު ހުޅުމާލޭގެ ސެންޓްރަލް ޕާކްގައި ކުރިއަށްގެންދާ ލިވިންގް އެކްސްޕޯގައި ވިލާ ހަކަތައިން އާއްމުންނަށް މައުލޫމާތު ދޭނީ އެ ކުންފުނިން ވިއްކާ ކޮންސްޓްރަކްޝަން މެޓީރިއަލްގެ އިތުރުން ވިލާ ގޭހާއި ގުޅޭ މައުލޫމާތެވެ.\nވީލާ ހަކަތައިގެ ފަރާތުން އެކުންފުނީގެ ސޭލްސް މެނޭޖަރ ބާސިލް ނަފީސް ވިދާޅުވީ، ސްޓްލަށް ޒިޔާރަށް ކުރައްވާ ފަރާތްތަކަށް ވިލާ ހަކަތައިން މާކެޓަށް ނެރެފައިވާ، ވިލާ ސިމެންތި، ވިލާ ކޯރސް ސޭންޑް، ވިލާ އެގްރިގޭޓް، ވިލާ ފައިން ސޭންޑް، ވިލާ ރޫފިންގް ޕްރޮޑަކްޓްސް، ވިލާ ރެއިންފޯރސްޓް ބާރ، ވިލާ ޓިންބާރ ފަދަ ބާވަތްތަކުގެ ކޮލިޓީ ވަޒަންކޮށްލުމާއި، އެ ބާވަތަކާއި ގުޅޭ އިތުރު މައުލޫމަތު އެއްތަނަކުން ފޯރުކޮށްދިނުމަކީ އެ ސްޓްލްގެ އަމާޒެވެ.\nހުކުރު ދުވަހުގެ ހަވީރު ފެށި ލިވިންގް އެކްސްޕޯގައި މިއަދުގެ ނިޔަލަށް ކުރިއަށްދާނެއެވެ. ލިވިންގް އެކްސްޕޯ ކުރިއަށްދާއިރު، މި އެކްސްޕޯއަށް ޒިޔާރަތްކުރާ ފަރާތްތަކަށް ހާއްސަ އިނާމްތައްވެސް ލިބިގެންދާނެކަން ފާހަގަކޮށްލަން ޖެހެއެވެ.\nމި އެކްސްޕޯގައި 35 ކުންފުންޏަކުން ބައިވެރިވެފައިވާއިރު، އޭގެތެރޭގައި ވިލާ ހަކަތަ ހިމެނެއެވެ. ވިލާ ހަކަތައިގެ ސްޓޯލްގައި އެ ކުންފުނީގެ ތަކެތި ބޭނުންކޮށްގެން ހިންގާފައިިވާ ބޮޑެތި ޕްރޮޖެކްޓްތަކާއި، އެކުންފުނީގެ ގޭސް، ހިލަ، ހިލަވެލި، ދަގަނޑު، ސިމެންތި އަދި ޓިނު ފަދަ ތަކެތި ޑިސްޕްލޭކޮށްފައި ވެއެވެ.\nވިލާ ގޭސް ހޯދަން ރަޖިސްޓަރީ ކުރުމުން، ހިޔާ ފްލެޓުގެ ހަ މަސް ދުވަހުގެ މެއިންޓަނަންސް ފީ ލިބޭނެ ޕްރޮމޯޝަނެއް ވެސް ކުރިއަށްދާ ކަމަށް އޭނާ ވިދާޅުވިއެވެ.\nމި ޕްރޮމޯޝަނުގެ ދަށުން ކޮންމެ ޓަވަރަކުން ނަސީބުވެރިއަކު ހޮވާނެ އެވެ. މިގޮތަށް ހޮވޭ ކޮންމެ މީހަކަށް މެއިންޓަނެންސް ފީ ދައްކަން 6،000ރ. ލިބޭނެ އެވެ.\nމި ޕްރޮމޯޝަނުގެ ދަށުން ގޭސްފުޅިއަށް ރަޖިސްޓަރީކުރާ މީހުންނަށް ފުޅި ހިލޭ ލިބޭނެ އެވެ. އެހެންކަމުން ދައްކަން ޖެހޭނީ ހަމައެކަނި ރީފިލް ކުރަން ދައްކާ 200ރ. އެވެ.\nވިޔަފާރި ރާއްޖެ މޯލްޑިވްސް ލިވިން އެކްސްޕޯ ވިލާ ހަކަތަ


ވެރިކަމުގަ އަބަދު ހުންނަން ވިސްނާ މީހާ އެހެރީ ފެއިލްވެފަ: އޮބާމާ\nޤައުމުގެ ވެރިކަމުގައި އަބަދުވެސް ހުންނަންޖެހޭނީ ތިމާ ކަމަށް ޤަބޫލުކޮށް އެކަމަށް މަސައްކަތްކުރާ މީހާ އެހެރީ ފެއިލްވެފައިކަމަށް އެމެރިކާގެ ރައީސް ބަރަކް އޮބާމާ ވިދާޅުވެއްޖެއެވެ.\nއޮބާމާ މިމޭރުމުން ވިދާޅުވީ ކެންޔާ އަށާއި އިތިއޯޕިއާއަށް ކުރެއްވެވި ދެ ދުވަހުގެ ރަސްމީ ދަތުރުފުޅުގެ ތެރެއިން އެފްރިކަން ޔޫނިއަން އަށް އަމާޒުކުރައްވައި ތަޤްރީރުކުރައްވަމުންނެވެ.\n"ޤައުމުގެ ވެރިކަން ކުރަންޖެހޭނީ ހަމައެކަނި ތިމާކަމަށް ޤަބޫލުކޮށްގެން ވެރިކަންކުރާ ކޮން ވެރިއަކަށްތަ ޤައުމުގެ އެއްބައިވަންތަކަން ހިމާޔަތް ކުރެވުނީ؟ ގިނަ ލީޑަރުންތަކެއް ފެއިލް ވަމުން ދަނީވެސް އެލީޑަރުން ވެރިކަން ކުރާ ޤައުމުތައް ފެއިލްވަމުން ދަނީވެސް މިސަބަބަށްޓަކައި. އެހެންވެ އަހަރެން ނެލްސަން މަންޑޭލާއަށް އައްސަރިބަހާ ސާބަސްދެނީ. އެހެންވެ އަހަރެން އޭނާއަކީ ނަމޫނާއަކަށް ބަލައި ތައުރީފް ކުރަނީ."\nއޮބާމާ ވިދާޅުވީ ޤައުމުތައް ހަލާކުވެ، ރައްޔިތުން ބިކަވަމުންދަނީ ވެރިކަމުން ފައިބަން ވެރިން ބޭނުން ނުވުމުން ކަމަށާއި ވިސްނަން ޖެހޭނެ ކަމަކީ އެއްވެސް މީހަކީ އަބަދު ވެރިކަމުގައި ހުންނަން ޖެހޭނެ މީހަކު ނޫން ކަމެވެ. އަދި ވެރިކަމުގައި ހުންނަ މީހަކު ހުންނަން ވާނީ އަބަދުވެސް ވެރިކަމުން ފައިބަން ތައްޔާރަށް ކަމަށާއި ދެން އަންނަ ވެރިއަކާއި ވެރިކަން ހަވާލުކުރަން ތައްޔާރަށް ކަމަށެވެ.\n"ތެދަށް ބުނާނަމަ އަހަރެން އެމެރިކާއަށް ކޮށްެދޭން ބޭނުން ގިނަ ކަންތައްތަކެއް އަދިވެސް އެބަހުރި. އަހަންނަށް ވެރިކަމުގައި ނުހުރެވެންވީ ސަބަބެއް ވެސް ނެތް. ނަމަވެސް އެބައޮތް ބޮޑު ސަބަބެއް. ނައްތައިލެވެން ނެތް ބޮޑު ސަބަބެއް. އެއީ އެމެރިކާގެ ޤާނޫނު އަސާސީ. އެއްވެސް މީހަކަށް ޤާނޫނަށްވުރެ މައްޗަކަށް ނުއެރޭނެ. އަރަން ވިސްނައިގެންވެސް ނުވާނެ."\nއޮބާމާ ވިދާޅުވީ މިހާރު އޭނާ ވިސްނަވަމުން ގެންދަވަނީ ވެރިކަމުގައި އެންމެ ދުވަހަކުވެސް އިތުރަށް ހުންނެވޭނެ ގޮތަކާއިމެދު ނޫން ކަމަށެވެ. "މިހާރު އަހަރެންގެ ވިސްނުމުގައި ހުރީ ވެރިކަން އަމާންކަމާއިއެކު ހަވާލުކުރާނެ ގޮތަށް. އެއަށްފަހު އާއިލާއިއެކު ވަގުތު ހޭދަ ކުރުމަށް. އުމުރުން ބާކީ އޮތްނަމަ އޮތް ދުވަހެއްގައި އިންސާނިއްޔަތަށް ޚިދުމަތްކުރާނެ ގޮތްތަކަށް."\nއޮބާމާ ވިދާޅުވީ ޤާނޫނު އަސާސީއަށް ބަދަލުގެނެސް ވެރިކަމުގައި ހުންނަން މަސައްކަތް ކުރީމާ ކުރިމަތިވާނެ މައްސަލަތައް ދާދިފަހުން ވަނީ ބުރުންޑީން ފެނިފައި ކަމަށެވެ. ޤައުމުގެ އަމާންކަން ގެއްލި ކުރިމަތިވާނީ ބޮޑެތި މައްސަލަތައް ކަމަށެވެ.


Maafaru airport ithurah tharaggy kuran ministry in hudhdha dheefi - vNews.mv\nމާފަރު އެއަރޕޯރޓް އިތުރަށް ތަރައްޤީކުރަން މިނިސްޓްރީން ހުއްދަދީފި\nހަދީޖާ އާނަސްތު 12 January 2020, 16:59\nމިލަދުންމަޑުލު ދެކުނުބުރީ މާފަރުގައި ޤާއިމުކޮށްފައިވާ މާފަރު އިންޓަރނޭޝަނަލް އެއަރޕޯރޓް އިތުރަށް ތަރައްޤީކުރުމަށް ސަރުކާރުން ހުށައަޅާފައިވާ މަޝްރޫޢު ކުރިއަށްގެންދިއުމަށް ތިމާވެށީގެ ގޮތުން ދޭންޖެހޭ ހުއްދަ މިނިސްޓަރ އޮފް އެންވަޔަރަންމަންޓް ޑރ. ހުސެއިން ރަޝީދު ދެއްވައިފިއެވެ.\nއެންވަރަމެންޓް މިނިސްޓްރީން ބުނީ މިނިސްޓަރު މި ހުއްދަ ދެއްވަފައިވަނީ، ނ. މާފަރު އިންޓަރނޭޝަނަލް އެއަރޕޯޓުގެ ރަންވޭ ބޮޑުކުރުމަށް ސަރުކާރުން ކުރިއަށްގެންދާ މަޝްރޫޢަށް ތައްޔާރުކޮށްފައިވާ ތިމާވެށްޓަށް އަސަރު ފޯރާނެ މިންވަރު ބަޔާންކުރާ ރިޕޯޓުގެ އެޑެންޑަމް މުރާޖަޢާކުރުމަށްފަހު، އެ މަޝްރޫޢު ކުރިއަށްގެންދަން ހުށަހަޅާފައިވާގޮތަށް ކުރިއަށް ގެންދިއުމަށް ތިމާވެށީގެ ގޮތުން ދޭންޖެހޭ ހުއްދަ ދެވެން ނެތްކަމަށް އެންވަޔަރަންމަންޓަލް ޕްރޮޓެކްޝަން އޭޖެންސީ (އީޕީއޭ) ނިންމި ނިންމުން ޕްލޭނިންގ މިނިސްޓްރީ އިން އެންވަޔަރަންމަންޓް މިނިސްޓަރަށް އިސްތިއުނާފުކުރުމާ ގުޅިގެން "ތިމާވެށްޓަށްކުރާ އަސަރު ފޯރާނެ މިންވަރު ބަޔާންކުރާ ރިޕޯޓު ހެދުމާބެހޭ ގަވާއިދު" ގެ ދަށުން އެ މައްސަލަ ބެއްލެވުމަށްފަހުގައި ކަމަށެވެ.\nމި މައްސަލަ ބެއްލެވުމުގެ ގޮތުން ގަވާއިދުގެ 15 ވަނަ މާއްދާގެ ދަށުން މައްސަލަ ތަޙުޤީގު ކުރުމަށް މިނިސްޓްރީ އޮފް އެންވަޔަރަމަންޓްގެ އޮފިސަރަކާއި ހަވާލުކޮށް އޭނާ ހުށައެޅި ރިޕޯޓަށާއި، ޖުމްލަކޮށް ދެވަނަ އެޑެންޑަމް ރިޕޯޓަށާއި ވަކިން ޚާއްޞަކޮށް އެ ރިޕޯރޓްގެ ކޮންކްލޫޝަންސްގެ އެންމެ ފަހު ޕެރެގްރާފުގައި، "ޕްރޮޖެކްޓް ތަންފީޛުކުރުމުގެ ސަބަބުން ތިމާވެށްޓަށް ކުރާނެ ނޭދެވޭ އަސަރުތައް ކުޑަކުރެވޭނެ ފިޔަވަޅުތަކާއި މެނޭޖްމަންޓް ޕްލޭން އާއި އޯލްޓަނޭޓިވްސް އާއި މޮނިޓަރިންގ ޕްލޭންގައި ކަނޑައަޅާފައިވާގޮތަށް، މަޝްރޫޢު ކުރިއަށް ގެންދިޔުމަށް ލަފާދޭ ކަމަށް" ބުނެފައިވާ ބުނުމަށް ބަލާފައިވާ ކަމަށެވެ.\nމިނިސްޓްރީން ބުނީ މައްސަލައިގެ ޙަޤީގަތްތައް އިތުރަށް އޮޅުންފިލުވުމަށް މި ހިނގާ ޖަނަވަރީ މަހު7އިން 8 އަށް މިނިސްޓްރީގެ ވަފުދަކާއެކު މިނިސްޓަރ މާފަރަށް ޒިޔާރަތްކޮށް، އެރަށުގެ ރަށުކައުންސިލާއި ރައްޔިރުންނާއި އަދި މިލަދުނަމަޑުލު ދެކުނުބުރީ އަތޮޅުކައުންސިލްގެ މަސްޢޫލުވެރިންނާއި ބައްދަލުކޮށް ކުރި މަޝަވަރާތަކަށާއި، މި މަހު9ވަނަ ދުވަހު މޯލްޑިވްސް ސިވިލް އޭވިއޭޝަން އެތޯރިޓީ އާއި މޯލްޑިވްސް އެސޯސިއޭޝަން ފޮރ ޓްއަރިޒަމް އިންޑަސްޓްރީ (މަޓީ) ގެ މަސްޢޫލުވެރިންނާއި ބައްދަލުކޮށް ކުރި މަޝްވަރާތަކުގެ މައްޗަށާއި، މި ބައްދަލުވުންތަކުން ލިބުނު އިތުރު މަޢުލޫމާތުގެ މައްޗަށް ރިޢާޔަތްކޮށްފައިވާނެ ކަމަށެވެ.\nމިނިސްޓަރ މި ހުއްދަ ދެއްވާފައިވަނީ އެ މަޝްރޫޢުގެ ސަބަބުން ތިމާވެށްޓަށް ކުރާނެކަމަށް ބެލެވޭ ނޭދެވޭ އަސަރުތައް ކުޑަކުރުމަށް އަޅަންޖެހޭ ފިޔަވަޅުތަށް އަޅަމުން ގެންދިޔުމާއިއެކު، އެ ރިޕޯޓުގައި ކަނޑައަޅާފައިވާފަދަ މެނޭޖްމަންޓް ޕްލޭނަކާއި މޮނިޓަރިންގް ޕްލޭނަކާއިއެކު އެ މަސައްކަތް ކުރިއަށްގެންދާ ގޮތަށް ކަމަށް އެންވަރަމެންޓް މިނިސްޓްރީން މައުލޫމާތުދެއެވެ.\nތިމާވެށި ރާއްޖެ މާފަރު އިންޓަނޭޝަނަލް އެއާޕޯޓް


Dhaandhoogai fen boduve, 30 ge akah gellunvejje | Mihaaru\nދާންދޫގައި ފެންބޮޑުވެ 30 ގެއަކަށް ގެއްލުންވެއްޖެ\nދާންދޫއަށް މިއަދު ފަތިހު ވެހުނު ވާރޭގައި އެ ރަށުގައި ފެންބޮޑުވެފައި -- ފޮޓޯ: ފުލުހުން\nގއ. ދާންދޫ އަށް ރޭ ފަތިހު ބޯކޮށް ވާރޭ ވެހި، 30 އަށް ވުރެ ގިނަ ގެޔަށް ފެން ވަދެ ގެއްލުންވެއްޖެ އެވެ.\nދާންދޫ ކައުންސިލް މެމްބަރު ޝަމްހީދު އިބްރާހިމް "މިހާރު" އަށް ވިދާޅުވީ، ފަތިހު 4:30 އިން ފެށިގެން ހެނދުނު 7:00 އާ ހަމައަށް މެދުނުކެނޑި ބޯކޮށް ވާރޭ ވެހުނު ކަމަށެވެ. ވާރޭ ވެހުމުން މީގެ ކުރިން ވެސް ފެންބޮޑުވާ ކަމަށާއި އެކަމަކު އާދަޔާ ހިލާފަށް ބޯކޮށް ވާރޭ ވެހުމުން، ކުރިން ފެންބޮޑުވާ ވަރަށް ވުރެ ބޮޑަށް ފެން ހެދުނު ކަމަށް ޝަމްހީދު ވިދާޅުވި އެވެ.\n"ކަރަންޓު ސާމާނަށާއި ގޭގައި ގެންގުޅޭ ތަކެއްޗަށް ގެއްލުންވި،" ޝަމްހީދު ވިދާޅުވި އެވެ.\nވާރޭ ވެހުމުން އާންމުކޮށް ފެން ވަންނަނީ އެ ރަށުގައި ދެތިން ގެއަކަށް ކަމަށް ޝަމްހީދު ވިދާޅުވި އެވެ. ނަމަވެސް މިއަދު ތިން ސަރަހައްދެއްގައި ދެ ފޫޓަށް ފެން ބޮޑުވި ކަމަށް އޭނާ ވިދާޅުވި އެވެ.\nRaajje' ah kuramundhaa vissaaraigai rey fathihu GA.Dhaandhoogai fenboduve 10 geyakah fen vadhefaivey. Rashun fen hindhumah #DhaandhooPolice, council adhi rayyithun gulhigen Dhaandhoogai pump jahaigen fen hindhumaai adhi velibasthaa jehumuge masakkaiy dhanee kuramun. pic.twitter.com/R9Si2MecGV\n— Maldives Police (@PoliceMv) December 15, 2019\nފެންބޮޑުވުމުގެ ހާދިސާގައި މީހަކަށް ކަމެއް ނުވެ އެވެ.\nޝަމްހީދު ވިދާޅުވީ ދާންދޫގައި ތިބޭ ފުލުހުންނާއި އެ އަތޮޅު ވިލިނގިލި ފުލުހުންނާއި ރަށު ރައްޔިތުން ގުޅިގެން ފެން ހިންދުމުގެ މަސައްކަތް ކުރަމުން އަންނަ ކަމަށެވެ.\nރަށުގައި ފެންބޮޑުވާން ފެށީ އެ ރަށުގައި ބިން ހިއްކުމުގެ މަޝްރޫއެއް ހިންގުމުގެ ފަހުން ކަމަށް ޝަމްހީދު ވިދާޅުވި އެވެ. އަދި އަންނަ އަހަރުގެ ބަޖެޓުގައި ވެސް އެ ރަށުގެ ބިން ހިއްކުމުގެ މަޝްރޫއެއް ހިމަނާފައިވާ ކަމަށް އޭނާ ވިދާޅުވި އެވެ.\nދާންދޫއިން ފެންހިންދުމުގެ މަސައްކަތުގައި ބައިވެރިވި ބައެއް މީހުން -- ފޮޓޯ: ފުލުހުން\n"އެކަން ކުރަނީ [ބިން ހިއްކަނީ] އެކަމުގެ ސަބަބުން ކުރާނެ ގެއްލުމަށް ވިސްނާފައެއް ނޫން. އެކަމާ މެދު ވިސްނާލުމަށް ފަހު، އެކަށީގެންވާ ފިޔަވަޅާ އެކު އެ މަސައްކަތް ކުރާނެ ކަމަށް އަޅުގަނޑު އުންމީދުކުރަން،" ޝަމްހީދު ވިދާޅުވި އެވެ.\nދާންދޫގައި 2050 އަށް ވުރެ ގިނަ މީހުން އުޅެ އެވެ. އެ ރަށުގައި ބިން ހިއްކުމުގެ މަޝްރޫއެއް އެންމެ ފުރަތަމަ ހިންގާފައި ވަނީ ކުރީގެ ރައީސް މައުމޫން އަބްދުލް ގައްޔޫމްގެ ވެރިކަމުގަ އެވެ.\nފުލުހުން ފެންބޮޑުވުން ގއ. ދާންދޫ ވާރޭ\nސަރުކާރުަގ ފައިސާ އެބަހުރިކަމައް ވަނީ ޢާއްމު ފަރުދުން ތިޔކަންކަން ހައްލުކުރުމައް ޕްރޮޕޮޒަލް ހުށައެޅުމުން ބުނަނީ މިހެން. ހިތައް އަރާ ކީއްވެގެންބާ އޭ ތިޔަކަމާ ނޫޅޭނީ ތިޔަވަރުގެ އަނިޔާ ދެނީ ކީއްވެބާއޭ\nއެހެންވީމަ ދެން ބިން ނުހިއްކާ ފެން ހިއްކާ ގޮތަށް ބަޖެޓްގަ ޖަހާފަ އޮތް ބައި ދެން ބަދަލުކުރަންވީ،\nލާމަރުކަޒީ ކޮށްލާފައި، ސަރުކާރުން ދެން ތި ކަމަކާ އަޅައެއް ނުލާނެ. ހަމައެކަނި މާލޭގެ ކަންކަން ކޮށްލަން ތިބޭނީ އެމީހުން.


ފުލުހުންގެ ބެލުމުގެ ދަށުގައި ހުރި ބައެއްތަކެތީގެ ވެރިފަރާތް ހޯދަނީ\nހޮނިހިރު ،24 ޖުލައި 2021 / 19:15\nޖުލައި 19 ވަނަ ދުވަހު ޗާންދަނީމަގުން ވައްކަމުގެ ތުހުމަތުގައި ފުލުހުންގެ ބެލުމުގެ ދަށަށް ގެނައި މީހެއްގެ އަތުން ފެނިފައިވާ ވަގަށް ނަގާފައިވާ ކަމަށް ބެލެވޭ ބައިސްކަލެއް. އިންސިޑެންޓް ނަންބަރ 492568\nޖުލައި 20 ވަނަ ދުވަހު ބާޒާރުމަތިން ވައްކަމުގެ ތުހުމަތުގައި ފުލުހުންގެ ބެލުމުގެދަށަށް ގެނައި މީހެއްގެ އަތުން ފެނިފައިވާ ވަގަށްނަގާފައިވާކަމަށް ބެލެވޭ ލާޒިމް ބްރޭންޑުގެ ފަސް ތެޔޮހަން. އިންސިޑެންޓް ނަންބަރ 492647\nޖުލައި 21 ވަނަ ދުވަހު އާންމު ފަރާތަކުން ހޮވައިގެން ގެނެސް ފުލުހުންނާ ހަވާލުކޮށްފައިވާ ނޮކިއާ ބްރޭންޑުގެ މޯބައިލް ފޯނެއް. އިންސިޑެންޓް ނަންބަރ 492703\nޖުލައި 22 ވަނަ ދުވަހު ވައްކަމުގެ ތުހުމަތުގައި ފުލުހުންގެ ބެލުމުގެދަށަށް ގެނައި މިހެއްގެ އަތުން ފެނިފައިވާ ވަގަށްނަގާފައިވާކަމަށް ބެލެވޭ ގޯވާ ބްރޭންޑުގެ ލެޕްޓޮޕެއް. އިންސިޑެންޓް ނަންބަރ 492774\nޖުލައި 23 ވަނަ ދުވަހު ފާށަނާކިލެގެމަގުން ވައްކަމުގެ ތުހުމަތުގައި ފުލުހުންގެ ފުލުހުންގެ ބެލުމުގެދަށަށް ގެނައި މީހެއްގެ އަތުން ފެނިފައިވާ ވަގަށްނަގާފައިވާ ކަމަށްބެލެވޭ ސެންޓުފުޅިއަކާއި ބޮޑީސްޕްރޭފުޅިއެއް. އިންސިޑެންޓު ނަންބަރ 492935


ޗެކްޕޯސްޓް | 1 ވަނަ ބައި - ނުނިމޭ\nއަޙްމަދު ” ވާހަކަ ލިޔުމާއި ސްކްރީންޕްލޭ ލިޔުމަށް ޝައުޤުހުރެ އެ މަސައްކަތް ކޮންމެވެސް ވަރަކަށް ކުރަމުން އަންނަން.\nއަޅުގަނޑު ލިޔުނު ސްކްރީންޕްލޭ ގަނެ، މަހްދީ އަޙްމަދު އަލުން ލިޔުނު ސްކްރީންޕްލޭ އަކަށް ހަދާފައިވާ ފިލްމު "މިކޮއެ ބައްޕަ ބައޭ ބައޭ 12 އޯގަސްޓް 2014 ގައި ރިލީޒް ވާނެ.\nމިހާރު ރާއްޖެ.އެމްވީ އަށް "ހަނދުމަވަނީ" ގެ ނަމުގައި ވާހަކައެއް އެބަ ލިޔަން.\nއަޅުގަނޑުގެ ބްލޮގް Unmaday.blogspot.com އިން އަޅުގަނޑުގެ ވާހަކަތައް ކިޔާލެވޭނެ. “ 12 : ލިޔުނު ވާހަކަ\n64 : ލައިކްސް 51 : ކޮމެންޓު ލިޔުންތެރިޔާގެ އިތުރު ލިޔުންތައް\nއެއްހާސް އަހަރު (9 ވަނަ ބައި)\nއެއްހާސް އަހަރު (8 ވަނަ ބައި)\nއެއްހާސް އަހަރު (7 ވަނަ ބައި)\nއެއްހާސް އަހަރު (6 ވަނަ ބައި)\nއެއްހާސް އަހަރު (5 ވަނަ ބައި)\nއެއްހާސް އަހަރު (4 ވަނަ ބައި)\nއެއްހާސް އަހަރު (3 ވަނަ ބައި)\nޗެކްޕޯސްޓް (1) ވަނަ ބައި\n1 ވަނަ ބައި (ނުނިމޭ)\n8 02 އޯގަސްޓް 2015\n5 ހަގީގީ "އަހަނ، ރަފީޤުލް ޙައްޤު ކިހިނެތްވީ؟ އަނެއްކާ ކަމެއް ގޯސްވީތަ؟" އޮފީހުގެ މޭޒު ކައިރީގައި ހުރި ކޮމްޕިއުޓަރުން އެއްޗެއް ޓައިޕްކުރަން އިނދެފައި ފިރުޝާނު ވާހަކަދެއްކީ އޮފީސްތެރެއަށް ވަދެގެން އައި މީހާއާއި އެވެ. އެއީ ފިރުޝާން މަސައްކަތްކުރަމުން އަންނަ ސިނާޢީ ރަށުގައި ސެކިއުރިޓީގައި މަސައްކަތްކުރާ ލަންކާ މީހެކެވެ. ފިރުޝާން އަކީ ލޭބަރުންގެ ކަންތައްތައް ބަލެހެއްޓުމުގެ ޒިންމާ އުފުލަމުން އަންނަ އޮފީސް މުވައްޒަފެކެވެ.\n"ރޭގަ ނިއު ޗެކްޕޯސްޓްގަ ތިބެނީނު ދެމީހުން.... އެމީހުން ވަރަށް ގަދަ ހުންއަންނަނީ." ރަފީޤު ވެގެން އުޅޭގޮތް ބުނެދޭން ފެއްޓިއެވެ.\n"އެ ކިހިނެތްވީ ދެމީހުން އެކުގަ ހުން އައީ؟ ބޭސް ކައިފިތަ؟" ހައިރާންކަމާއެކު ފިރުޝާން ސުވާލުކުރިއެވެ.\n"ބޭސް ކެއީ، ހުން ވައްތަރު ނުދަނީ... ވަރަށް ގަދަ ހުން އަންނަނީ ... ނައިޓް ޓައިމްގަ ޗެކްޕޯސްޓް ކައިރިން ބޫތު ވައްތަރު ދެ އަންހެނުން ފެންނަނީމަ އެގޮތްވަނީ." ކަންވީގޮތް ރަފީޤު ބުނެދިނެވެ.\nރަފީޤާއި އެކު ފިރުޝާން ލޭބަރ ކްއަރޓަރު ހިމެނޭ ސަރަޙައްދަށް ގޮސް މަޑުކޮށްލީ ސީ ބްލޮކްގެ4ވަނަ ކޮޓަރި ކައިރީގައެވެ. ދޮރުގައި ޓަކިޖަހާލުމެއް ނެތި ރަފީޤު އެތަނަށް ވަނެވެ. ރަފީޤްގެ ފަހަތުން ފިރުޝާންވެސް ވަދެއްޖެއެވެ. އޭރު ކޮޓަރީގެ ދެފަރާތުގައި ހުރި ދެ ބަންކު އެނދުގެ ތިރީބައިގައި ދެމީހުން ތިއްބެވެ. ދެމީހުންވެސް ތިބީ ގައިމަތީގައި ރޮނގުދެމި ބެޑްޝީޓެއް އަޅައިގެންނެވެ. ފިރުޝާނު ފެނުމާއިއެކު އެ ދެމީހުން އެނދުން ތެދުވިއެވެ. ނަމަވެސް ފިރުޝާނު އަތުގެ އިޝާރާތުން ނުތެދުވުމަށް އެންގިއެވެ.\n"ރޭގަ ކިހިނެތްވީއޭތަ މި ރަފީޤް އެ ކިޔަނީ؟" އެނދު ކައިރީގައިހުރި ސަންދަރޯސް ގޮނޑިއެއްގައި އިށީންނަމުން ރަފީޤް ސުވާލުކުރިއެވެ.\n"ރޭގަ ޗެކްޕޯސްޓް ކައިރިން ޖިންނި ވައްތަރު އަންހެންމީހާއާ ކުޑަ ބައްޗާ ފެންނަނީމަ އަޅުގަނޑުމެން ވަރަށް ބިރުގަންނަނީ. ދެން ހެނދުނުވިއިރު މިވައްތަރު ގަދަ ހުން އަންނަނީ." ކަރުދޮށުގައި އަތްޖައްސާލަމުން ދެ ގާޑުންކުރެން އެއްމެ ދޮއްޓަށްހުރި ބަންގްލާދޭޝް މީހާ ބުންޏެވެ. ރަފީޤް އެމީހާގެ ކަރުދޮށުގައި އަތް ޖައްސާލިއެވެ. ހަމަ އެއާއެކު ކުއްލިއަކަށް އަތް ދަމައިގަތެވެ. ބަންގްލާދޭޝް މީހާ އައިސްފައިވާ ހުންގަދަ ކަމުންނެވެ.\n"ތިވާނީ މިތާ ކައިރީ އޮތް ރަށުން އެހިސާބަށް ގޮސްގެން އުޅުނު ބަޔަކަށް!" ފިރުޝާން މިހެންބުނީ އެމީހުން ހަމަޖެއްސުމަށްޓަކައެވެ.\n"ނޫން ބޮސް، އެމީހުން ހުންނަނީ ކަޅުކަޅުކޮށް. އެ ބޮޑު ގަސް ކައިރިން ނުކުންނަނީ. ދެން ބައްޗާ އަތުގަ ހިފައިގެން ބާރަށް އަންނަނީ ޗެކްޕޯސްޓް ސައިޑަށް. އެ އިންސާނުން ވައްތަރު ނެތީ." އަނެއް ގާޑުވެސް ކުކުރަމުން އިތުރަށް ތަފްޞީލް ދޭން ފެށިއެވެ.\nދުވަހުގެ އިރު އަރައިގެން ދިޔައީ އެ ރަށު ޗެކްޕޯސްޓް ކައިރިން ރޭގައި ޖިންނިއެއް ނުވަތަ ހަންޑިއެއް ފެނުނު ވާހަކައާއި އެކުގައެވެ. މެސްރޫމް ތެރޭގައި ތިބެ ދިވެހި މަސައްކަތު މީހުންވެސް އެނޫން ވާހަކައެއް ނުދައްކައެވެ. ޕާޓޭންގެ އުނދަގުލުން ސަލާމަތްވުމަށް އެ ޗެކްޕޯސްޓް ބެހެއްޓީ އިއްޔެއެވެ. އެތަނުގައި ރޭގައި ޑިއުޓީއަށް ތިބި ދެމީހުންނަށް ޖިންނި ފެނި މިއަދު ތިބީ ގަދަ ހުމެއް އައިސްފައިކަމަށް ވާހަކަ ދެކެވެމުން ދިޔައެވެ.\nނުވަގަޑި ބައި ކަންހާއިރު ފިރުޝާނު އިނީ އޮފީސްތެރޭގައި ދެ ލަންކާ މީހުންނާއި އެކުގައެވެ. މިރޭ ދަންވަރު ޑިއުޓީގައި ތިބުމަށް އެ ދެމީހުން އެއްބަސްވީ ވަރަށް ފޮނިކަނޑާފައެވެ. އެފަދަ ކަންކަމާ އެއްވެސް ބިރެއް ނުގަންނަކަމަށް ވަރަކަށް ކިޔާފައެވެ.\nޖެހިގެން އައިރޭގެ މެންދަމުގެ ވަގުތެވެ. ޓިނުން ހަދާފައިވާ ކުޑަކުޑަ ޗެކްޕޯސްޓް ތެރޭގައި ލަންކާއަށް ނިސްބަތްވާ ދެ ގާޑުން ތިއްބެވެ. އެމީހުން ތިބީ ރޭޑިއޯއަކުން ލަންކާ ޗެނަލްއަކަށް އަޅުވައިގެން ލަވަ ޕްރޮގްރާމެއް އަޑުއަހާށެވެ. ޗެކްޕޯސްޓްގެ ބޭރުގައި ބޮތްބާއި މީދާކޭ އުނބުން އަލިފާންގަނޑެއް ޖަހާފައި ހުއްޓެވެ. އެހިސާބުގައި މަދިރި ގިނަކަމުން ދުން އެރުވުމަށެވެ.\nޕެރޭރާއާއި ކްރިޝްނާކާންތަކީ ލަންކާގެ ތަމަޅަ ޓައިގަރުންގެ ކިބައިން ސަލާމަތްވުމުގެ ނިޔަތުގައި ރާއްޖެއަށް ލޭބަރުންގެ ގޮތުގައި އައިސް އުޅޭ ދެމީހުންނެވެ. އެމީހުންނަށް އެތައް ބިރުވެރިކަމަކާ ކުރިމަތިލާން ޖެހިފައިވުމުން ތިބީ ބިރު ކެނޑިފައެވެ. އެހެންނޫނަސް ޖިންނިއާއި ބޫތަކީ އެމީހުން އެހައި ބޮޑަށް ޤަބޫލުކުރާ އެއްޗެއްސެއްވެސް ނޫނެވެ.\nޗެކްޕޯސްޓުން ބޭރަށް ޕެރޭރާ ނުކުތީ އަލިފާންގަޑަށް ބޮނބި އަޅާށެވެ. އޭރު ކްރިޝްނާކާންތު އިނީ ތަރުމޯޒަކުން ދެ ޖޯޑަށް ސައި އަޅާށެވެ. އެއީ އެމީހުން ޑިއުޓީއަށް އަންނަމުން ތައްޔާރުކޮށްފައިވާ ޚާއްޞަ ސައެކެވެ. ސަޔާއިއެކު ކެއުމަށްޓަކައި ކައިރީގައިހުރި ނެސްޕްރޭ ކިރު ހުސްކުރި ދަޅަކުން ދެޖޯޑު ފާރޮށިނަގައި ބޭއްވިއެވެ. އެވަގުތު ތެޅެމުން ފޮޅެމުން އައިސް އެތަނަށްވަނީ ޕެރޭރާއެވެ. އޭނާ އަނދެގެން ހުރި މުންޑުގަނޑު ދޮރުފަތުގެ ތަންޑުގައި އަޅައިގަނެފައި ވީދައިގެން ދިޔަ އަޑުވެސް އިވުނެވެ.\n"ކިހިނެތްވީ ކިހިނެތްވީ އަނެއްކާ؟" ކްރިޝްނާ ސުވާލުކުރީ އެމީހުންގެ އަމިއްލަ ބަސްކަމުގައިވާ ސިންގަޅަބަހުންނެވެ. ދެލޯ ބޮޑުވެ މާނޭވާލަމުންދިޔަ ޕެރޭރާއަށް އެއްވެސް ބަހެއް ބުނެވޭވަރެއް ނުވިއެވެ. އޭނާގެ އިނގިލިން ބޭރަށް އިޝާރާތްކުރަމުން ދިޔައެވެ. ޗެކްޕޯސްޓާއި ދިމާ މަގުގެ އަނެއްފަރާތުގައި ހުރި ބޮޑު ކިނބި ގަހާއި ދިމާއަށެވެ. ކްރިޝްނާ އެ ދިމާއަށް ބަލައިލިއެވެ. އޭނާއަށްވެސް ލިބުނީ ކުއްލި ސިހުމެކެވެ. އެ ގަސްދޮށުގައި ހުއްޓިލައިގެންހުރީ އަންހެނެކެވެ. ކަޅުކަޅު އަންހެނެކެވެ. ލައިގެންހުރި ހެދުންވެސް ހުރީ ކަޅުކުލައަށެވެ. އޭނާ އަތުގައި ހިފާލައިގެން ހުރީ ދިހަވަރަކަށް އަހަރަށްދާވަރުގެ އަންހެން ކުއްޖެކެވެ. އެކުއްޖާވެސް ހަމަ އެހާ ކަޅެވެ. އެކުއްޖާވެސް ލައިގެންހުރީ އަނދިރި ކުލައެއްގެ ހެދުމެކެވެ. ދެމީހުންގެ ގައިގެ ހަންގަނޑާއި ހެދުމުގެ ބޭރުން ހުރީ ރެނދަންލާފައެވެ. ހީވަނީ އެމީހުންގެ ހަންގަނޑުގެ ބޭރު ފަށަލައިން ކޮންމެވެސްކަހަލަ އަލިކަމެއް ނިކުމެފައި ހުރިހެންނެވެ.\n"މަޗާ ހަމަޖެހޭ، ހަމަޖެހޭ!!" ކްރިޝްނާ މަސައްކަތްކުރީ ޕެރޭރާ ހަމަޖެއްސުމަށެވެ. ކުޑައިރުކޮޅަކުން ޕެރޭރާ ހަމައަކަށް އެޅިއްޖެއެވެ. އެވަގުތު ކްރިޝްނާ ޗެކްޕޯސްޓުން ބޭރަށް ނުކުމެއްޖެއެވެ. އޭނާ އަތުގައި އޮތް ޓޯޗް ބައްތިން ގަސްދޮށުން ފެންނަންތިބި ދެމީހުނަށް އަލިކޮށްލިއެވެ. އެ ދެމީހުން ހަމަ ތިބިގޮތަށް ތިބީއެވެ. ނުބައި ޒާތަކަށް ހިނި އައިސްފައެވެ. ބޮލުގެ އިސްތަށިގަނޑުވަނީ ހާވާލެވިފައެވެ. ހީވަނީ ދުވަހަކު ފެންވެސް ނުވަރާތިބި ބައެއްހެންނެވެ. ބައްތިން އަލިކޮށްގެންހުރެ ކްރިޝްނާ ހިނގަމުންދިޔައެއެވެ. މަގުގެ އަނެއް ފަރާތުގައިހުރި ކިނބިގަސްދޮށުގައި ތިބި ދެމީހުންގެ ސޫރަ ވަރަށް ސާފުކޮށް ފެންނަވަރުވެއްޖެއެވެ. މަގުގެ މެދާއި ހަމައަށް ގޮސްފައި ކްރިޝްނާ ހުއްޓުނެވެ. ބައްތިން އަލިކޮށްގެން ފެންނަންހުރި އަންހެންމީހާގެ ފައިންފެށިގެން ބޮލާއި ހަމައަށް ރަނގަޅަށް ބަލަންފެށިއެވެ. ކުއްލިއަކަށް ކްރިޝްނާގެ އަތުގައި މީހަކު ހިފަހައްޓައިފިއެވެ. ކްރިޝްނާއަށް ބިރުން ތެޅިގަނެވުނެވެ. ފަސްއެނބުރި ބަލައިލިއިރު ކައިރީގައި ހުރީ ޕެރޭރާއެވެ.\n"ކަލޭ ކީއް ތިކުރީ؟ މަ ދިޔައީ ބިރުން ސިއްސައިގެނޭ. މަ ހީކުރީ..." ކްރިޝްނާ ހުރީ ކުޑަކޮށް ރުޅިގަދަވެފައެވެ.\n"އަހަރެން އެކަނި ޕޯސްޓްގަ ހުންނަން ބިރުން މިއައީ!" ޕެރޭރާ ބިރުންހުރެ ޖަވާބުދިނެވެ.\n"ކޮން ބިރެއް ގަންނާކަށް؟ ... އެތިބީ މިވަރަށް އަލިކުރާއިރުވެސް ގުޑިވެސްނުލާ. ޔަޤީން އެއީ އަހަރުމެން ބިރުގަންނުވަން މިތަނަށް އައިސްތިބި ދެ އިންސާނުންކަން. އާދޭ މަށާއެކު!!" ކުރިއަށް ހިނގައިގަންނަމުން ޕެރޭރާގެ އަތުގައި ކްރިޝްނާ ހިފިއެވެ. ދެމީހުން އެކުގައި ގޮސް ގަސްދޮށުގައިތިބި ދެމީހުންގެ ކައިރީގައި މަޑުކޮށްލިއެވެ.\n"ކަލޭމެންތީ ކޮންބައެއް؟ މިތާނގަ މިހާ ދަންވަރު ކީއްތިކުރަނީ؟ އަހަރުން ބިރުގަންނަވަންކަމަށްދޯ ތިއުޅެނީ؟" ރުޅިގަދަވެފައިހުރި ކްރިޝްނާ ސުވާލު ގޯންޏެއް ބަންޑުންކޮށްލިކަހަލައެވެ. އެކަމަކު އެކަޅު ދެ އަންހެނުން އަނގައިވެސް ނުބުންޏެވެ. ގުޑިވެސްނުލާ އެ ތިބިގޮތަށް ތިބީއެވެ. ކްރިޝްނާ އިތުރަށް ރުޅިގަދަވަމުން ދިޔައެވެ. ކުއްލިއަކަށް އޭނާގެ އަތުން އެތާހުރި އަންހެންމީހާގެ އަތުގައި ހިފެހެއްޓިއެވެ. ހަމަ އެވަގުތު އޭނާގެ އަތަށް ދިލަ ހޫނުކަމެއް އިޙްސާސްވިހެން ހީވިއެވެ. ނަމަވެސް އޭރު އެދެމައިން ފެންނާކަށްނެތެވެ. ކްރިޝްނާ އަތުގައިއޮތް ބައްތިން އެދިމާ ވަލުތެރެއަށް އަލިކޮށްބެލިއެވެ. ނިކަގަހަށް އަލިކޮށްބެލިއެވެ. މަގުގެ ދެކޮޅަށްވެސް އަލިކުރިއެވެ. އެމީހުންގެ ހިލަމެއްވެސްނުވިއެވެ. އެވަގުތު ދެމީހުންގަތީ އަމަށަކު ބިރެއްނޫނެވެ. ދެމީހުން އެކުގައި ދުއްވައިގަތީ އެމީހުން މަސައްކަތްކުރާތަނަށް ވަންނަން ހުންނަ މައި ދޮރާއްޓާއި ދިމާއަށެވެ.\nއެމީހުންނަށް މައި ދޮރާށިކައިރީ ހުންނަ ޗެކްޕޯސްޓާއި ހަމައަށްދެވުނުކަން އެނގެއެވެ. ދެން ވީގޮތެއް ނޭނގެއެވެ. ހޭވެރިކަންވިއިރު ދެމީހުންވެސް ތިބީ ހުންއައިސް ރަތްވެފައެވެ. ހީކަރުވަމުންދިޔައީ ބަޔާންކުރަން އެނގޭވަރަށްވުރެންވެސް ގަދައަށެވެ. ހުންގަދަކަމުން ކްރިޝްނާ މޮޔަވެސް ގޮވަމުންދިޔައެވެ. *********\nޖެހިގެންއައިރޭވެސް އެ ޗެކްޕޯސްޓްގައި ގާޑުން ބޭތިއްބިއެވެ. އޮފީހުގައި އުޅޭ މީހަކު ބުނެގެން ކުރުސިއާއި ފަލަޤް ނާސް އިޚްލާޞް އަދި ފާތިހާ ސޫރަތުގެ ޕްރިންޓެއްނަގައި ޗެކްޕޯސްޓްގެ ބިއްލޫރިގަނޑުގައި ތަތްކޮށްފައި ބެހެއްޓިއެވެ. އެރޭ އެހިސާބުން އެ ކަޅު ދެމީހުންނެއް ނުފެނެއެވެ. އޭގެ ފަހުންނެއްވެސް ނުފެނެއެވެ.\nނޯޓް: "އަޅުގަނޑުމެން މުސްލިމުން ޤަބޫލުކުރަންޖެހޭ ޙަޤީޤަތަކީ ދުނިޔޭގައި އިންސާނުން ނޫނަސް ތަފާތު މަޚްލޫޤުން ﷲ ސުބްޙާނަހޫ ވަތަޢާލާ ލައްވަވާފައި ވާކަމެވެ. ޖިންނިންނަކީ އުޅޭ އެއްޗެއްކަމެވެ. އެސޮރުމެން ފެންނަކަމެވެ. ވާބޯ ޖަންގަލި ހިމެނޭ ސަރަޙައްދުތަކުގައި އުޅޭކަމެވެ. ނަމަވެސް އެފަދަ ތަންތަނުގައި މީހުން އާބާދުވެ އުޅެންފެށުމުން އެސޮރުމެން ކޮންމެވެސް އެހެން ހިސާބަކަށް ގޮސް އުޅެންފަށަނީކަމަށް ބެލެވެއެވެ."\nވާހަކަ ހާއްސަ ކުރަނީ\nއަޅުގަނޑުގެ ވާހަކަތަކަށް ލޯބިކުރާ ފަރާތްތަކަށް


Doctorun ge inzaareh Amitabh ah\nޑޮކްޓަރުންގެ އިންޒާރެއް އަމީތާބަށް\n10 ނޮވެންބަރ 2019 - 07:03:48\nބޮލީވުޑުގެ ތަޖުރިބާކާރު ބަތަލު އަމީތާބު ބައްޗަން މިދޭތެރެއިން ބަލިވެ އުޅުނު ހަބަރުވެގެންދިޔައީ އޭނާގެ ސަޕޯޓަރުންނަށް ލިބުނު ވަރަށް ބޮޑު ހިތާމައަކަށެވެ. ދެތިން ދުވަސްވަންދެން ހޮސްޕިޓަލުގައި އެޑްމިޓްކޮށްފައި ބޭއްވުމަށް ފަހު އަމީތާބު ދޫކޮށްލިއިރު ބަލި ހާލަތާ ގުޅިގެން ވާހަކަ ދައްކަން އަމީތާބު ބޭނުމެއް ނުވެ އެވެ.\nއުމުރުން 77 އަހަރުގެ އަމީތާބު ފިލްމީ ދާއިރާއަށް ނުކުތީ 1969 ވަނަ އަހަރެވެ. މިހާރު އޭނާ ފިލްމީ ދާއިރާގައި މަސައްކަތް ކުރާތާ މިވަނީ 50 އަހަރު ފުރިފަ އެވެ. އިއްޔެ އަމީތާބު އޭނާގެ ބްލޮގުގައި ޝާއިއު ކުރި ލިޔުމެއްގައި ބުނީ ޑޮކްޓަރުން އިންޒާރު ދީފި ކަމަށެވެ. އެގޮތުން ސިއްހަތަށް ހާއްސަ ސަމާލުކަމެއް ދިނުމަށް ޑޮކްޓަރުން ލަފާދީފައިވާ ކަމަށައި އަދި ދުވަސްކޮޅަކަށް ފިލްމީ މަސައްކަތާ ދުރަށް ޖެހިލުމަށް ވެސް ޑޮކްޓަރުން ލަފާދޭ ކަމަށެވެ.\nމުމްބާއީގެ ނަނަވާތީ ހޮސްޕިޓަލުގައި އެޑްމިޓްކޮށް އަމީތާބަށް ފަރުވާ ދިނީ މިދިޔަ މަހުގެ 18 ގަ އެވެ.\nއޭނާ ފަރުވާ ހޯދާފައިވަނީ ލިވާގެ މައްސަލައަކަށް ކަމަށް ހަބަރުތައް ފެތުރެ އެވެ. އެކަމަކު އެކަން އަމީތާބު ކަށަވަރު ކޮށެއް ނުދެ އެވެ.\nމީގެ ދުވަސްކޮޅެއް ކުރިން އަމީތާބު ބުނީ އޭނާގެ ބަލި ހާލަތުގެ ސަބަބުން ފަސް ކިލޯ ލުއިވެފައިވާ ކަމަށެވެ. އަދި އެއީ ސިއްހަތަށް ބަލައިގެން ރަނގަޅު ކާނާ ކާން ފެށުމުން ކަމަށް ވެސް ބުންޏެވެ.\nއައްޑިހައިގެ އަހަރުތަކުގައި އެންމެ ގަދައަށް ވިދާލި އަމީތާބަކީ މިއަދު ވެސް ގިނަ ބައެއްގެ ލޯބި ލިބިފައިވާ ތަރިއެކެވެ. އެންމެ ފަހުން މިއަހަރުގެ ކުރީކޮޅު ނެރުނު ފިލްމު ބަދްލާއިން ފެނިގެންދިޔަ އަމީތާބުގެ ކުރިއަށް އޮތް ފިލްމަކީ "ބްރަހްމަސްތުރާ" އެވެ. މިފިލްމު ނެރޭނީ އަންނަ އަހަރު އެވެ.


30 އޭޕްރިލް 2021 | ހުކުރު 15:18\nމާލެ ސިޓީގައި ގާއިމުކުރި ދުނިޔޭގެ ފެންވަރުގެ ބިލިއާޑް ފެސިލިޓީ ރަސްމީކޮށް ހުޅުވާފައިވަނީ 29 އެޕްރީލް 2021 ގައެވެ. މި ފެސިލިޓީ ހުޅުވައިދެއްވީ އިގްތިސޯދާ ބެހޭ ވަޒީރު ފައްޔާޒް އިސްމާއީލެވެ. ފައްޔާޒުގެ އިތުރުން ކުޅިވަރާއި ބެހޭ ވަޒީރު އަހްމަދު މަހުލޫފާއި އިންޑިއާގެ ހައިކޮމިޝަނަރު ސަންޖޭ ސުދީރުވެސް މި ފެސިލިޓީ ހުޅުވަން ބޭއްވި ރަސްމިއްޔާތުގައި ވަނީ ބައިވެރިވެފައެވެ. މި ފެސިލިޓީގައި 12 ބިލިއާޑް ބޯޑު ބެހެއްޓިފައިވާއިރު، ދުނިޔޭގެ ޓްރިކް ސޮޓް ޗެމްޕިއަން ފްލޯރިއަން ކޯލާ ވަނީ އޭނާގެ ހުނަރުތައް ދައްކާލައިފައެވެ. ކޯލާ ބުނީ މިއީ އެމެރިކާގެ ފެސިލިޓީތަކާއި އެއް ފެންވަރެއްގެ ފެސިލިޓީއެއް ކަމަށެވެ.\nމާލެ ސިޓީގައި ގާއިމުކުރި ދުނިޔޭގެ ފެންވަރުގެ ބިލިއާޑް ފެސިލިޓީ - މި ރަަސްމިއްޔާތުގައި ދުނިޔޭގެ ޓްރިކް ސޮޓް ޗެމްޕިއަން ފްލޯރިއަން ކޯލާ ވަނީ އޭނާގެ ހުނަރު ދައްކާލައިފައި - ފޮޓޯ: ޔޫތު މިނިސްޓްރީ\nމާލެ ސިޓީގައި ގާއިމުކުރި ދުނިޔޭގެ ފެންވަރުގެ ބިލިއާޑް ފެސިލިޓީ ހުޅުވުމަށް ބޭއްވި ރަސްމިއްޔާތުގެ ތެރެއިން ކުޅިވަރާއި ބެހޭ ވަޒީރު އަޙްމަދު މަޙްލޫފް ބިލިއާޑް ކުޅުއްވަނީ - ފޮޓޯ: ޔޫތު މިނިސްޓްރީ\nމާލެ ސިޓީގައި ގާއިމުކުރި ދުނިޔޭގެ ފެންވަރުގެ ބިލިއާޑް ފެސިލިޓީ - އިގުތިސޯދާއި ބެހޭ ވަޒީރު ފައްޔާޒް އިސްމާއީލް ރަސްމީކޮށް ބިލިއާޑް ސެންޓަރު ހުޅުވައި ދެއްވަނީ، އަރިހުގައި ކުޅުވަރާއި ބެހޭ ވަޒީރު އަހްމަދު މަޙްލޫފާއި ބިލިއާޑް އެސޯސިއޭޝަނުގެ ނައިބު ރައީސް - ފޮޓޯ: ޔޫތު މިނިސްޓްރީ\nމާލެ ސިޓީގައި ގާއިމުކުރި ދުނިޔޭގެ ފެންވަރުގެ ބިލިއާޑް ފެސިލިޓީ ހުޅުވުމަށް ބޭއްވި ރަސްމިއްޔާތުގެ ތެރެއިން ޕޫލް ބިލިއާޑް އެސޯސިއޭޝަނުން ކުޅުވަރާއި ބެހޭ ވަޒީރު އަޙްމަދު މަޙްލޫފަށް ހަނދާނީ ފިލައެއް އަރުވަނީ - ފޮޓޯ: ޔޫތު މިނިސްޓްރީ\nމާލެ ސިޓީގައި ގާއިމުކުރި ދުނިޔޭގެ ފެންވަރުގެ ބިލިއާޑް ފެސިލިޓީ ހުޅުވުމަށް ބޭއްވި ރަސްމިއްޔާތުގައި ޕޫލް ބިލިއާޑް އެސޯސިއޭޝަނުގެ ފަރާތުން ރައީސުލްޖުމްހޫރިއްޔާ އިބްރާހީމް މުހައްމަދު ޞާލިހަށް ހަނދާނީ ފިލައެއް އެރުވުން (ފިލަޔާ ހަވާލުވެވަޑައިގަތީ ކުޅިވަރާއި ބެހޭ ވަޒީރު) - ފޮޓޯ: ޔޫތު މިނިސްޓްރީ\nމާލެ ސިޓީގައި ގާއިމުކުރި ދުނިޔޭގެ ފެންވަރުގެ ބިލިއާޑް ފެސިލިޓީ ހުޅުވުމަށް ބޭއްވުނު ރަސްމިއްޔާތުގައި ކުޅިވަރާއި ބެހޭ ވަޒީރު އަޙްމަދު މަޙްލޫފާއި، އިގްތިސޯދާއި ބެހޭ ވަޒީރު ފައްޔާޒް އިސްމާއީލްގެ އިތުރުން އިންޑިއާގެ ހައި ކޮމިޝަނަރު ސަންޖޭ ސުދީރު ވަނީ ބައިވެރިވެވަޑައިގެންފައި - ފޮޓޯ: ޔޫތު މިނިސްޓްރީ\nމާލެ ސިޓީގައި ގާއިމުކުރި ދުނިޔޭގެ ފެންވަރުގެ ބިލިއާޑް ފެސިލިޓީ ހުޅުވުމަށް ބޭއްވުނު ރަސްމިއްޔާތުގައި ކުޅިވަރާއި ބެހޭ ވަޒަީރު އަޙްމަދު މަޙްލޫފް ވާހަކަ ދައްކަވަނީ - ފޮޓޯ: ޔޫތު މިނިސްޓްރީ\nމާލެ ސިޓީގައި ގާއިމުކުރި ދުނިޔޭގެ ފެންވަރުގެ ބިލިއާޑް ފެސިލިޓީ - ދުނިޔޭގެ ޓްރިކް ސޮޓް ޗެމްޕިއަން ފްލޯރިއަން ކޯލާ، އޭނާ ވަނީ މި ފެސިލިޓީއަކީ އެމެރިކާގެ ފެސެލިޓީތަކާއި އެއް ފެންވަރަށް ތަރައްގީ ކުރެވިފައިވާ ފެސިލިޓީއެއް ކަމަށް ބުނެފައި - ފޮޓޯ: ޔޫތު މިނިސްޓްރީ\nމާލެ ސިޓީގައި ގާއިމުކުރި ދުނިޔޭގެ ފެންވަރުގެ ބިލިއާޑް ފެސިލިޓީ - ދުނިޔޭގެ ޓްރިކް ސޮޓް ޗެމްޕިއަން އަދި ޖީނިއަސް ވޯލްޑް ރިކޯޑް ހޯލްޑަރ ފްލޯރިއަން ކޯލާ - ފޮޓޯ: ޔޫތު މިނިސްޓްރީ\nމާލެ ސިޓީގައި ގާއިމުކުރި ދުނިޔޭގެ ފެންވަރުގެ ބިލިއާޑް ފެސިލިޓީ - މޯލްޑިވްސް ޕޫލް ބިލިއާޑް އެސޯސިއޭޝަނުގެ ނައިބު ރައީސް އަޙްމަދު މާހިދު ވާހަކަ ދައްކަވަނީ - ފޮޓޯ: ޔޫތު މިނިސްޓްރީ\nShowing 41 to 48 of 1244 results


Film Awards: mee Majuge faharakah vedhaane | Mihaaru\nމަޖޫ: ތިން ފިލްމަކުން މޮޅު ބަތަލާގެ އެވޯޑަށް ވާދަ ކުރޭ.\n14 ޑިސެމްބަރ 2017 - 06:196comments\nކުރިއަށް އޮތް އަށް ވަނަ ދިވެހި ފިލްމް އެވޯޑްސްގެ ނޮމިނޭޝަންތަކަށް ބަލާއިރު، ޒުވާން ބަތަލާ މަރިޔަމް މަޖުދާ (މަޖޫ) އުޅެނީ ވަރަށް ކުރީގަ އެވެ.\nފިލްމީ ދާއިރާއަށް 2014 ގައި ނިކުތް ބަތަލާގެ ތިން ފިލްމެއް އެވޯޑްގައި ވާދަ ކުރާ އިރު، އޭނާ ވަނީ ޑާކް ރެއިން އެންޓަޓައިންމަންޓްގެ އެ ތިން ފިލްމުން ވެސް އެންމެ މޮޅު ބަތަލާގެ މަގާމަށް ނޮމިނޭޓްވެފަ އެވެ.\nއެއީ މަޖޫގެ ފުރަތަމަ ފިލްމް "ހުޅުދާން" އާއި ދެވަނަ ފިލްމް "އެންމެ ފަހު ވިންދާ ޖެހެންދެން" ގެ އިތުރުން ތިން ވަނަ ފިލްމް "ވާށޭ މަށާއެކީ" އިންނެވެ. ތިން ފިލްމުން އެންމެ މޮޅު ބަތަލާގެ މަގާމަށް އޭނާ ވާދަ ކުރުމަކީ ގަބޫލު ކުރެވޭ ގޮތުން އެވޯޑް ވެސް އުފުލައިލާނެ ކަމަށް ބާރުދޭ ކަމެކެވެ.\nމަޖޫއާ އެކު ދެން އެންމެ މޮޅު ބަތަލާގެ ކެޓަގަރީ އަށް ވާދަ ކުރަނީ ފިލްމް "އާދޭސް" އިން ނިއުމާ މުހައްމަދާއި "މިކޮއެ ބައްޕަ ބައޭބައޭ" އިން އައިޝަތު ރިޝްމީ އެވެ. މި ތަރިންނާ މަޖޫ ވާދަ ކުރާ އިރު، އެންމެ ބޮޑު ވާދަވެރި ކަމެއް އޮންނާނީ ރިޝްމީ ކުޅުނު ރޯލާ ކަމަށް ގަބޫލު ކުރެވެ އެވެ. ރަވީ ފާރޫގް ޑައިރެކްޓް ކުރި "މިކޮއެ ބައްޕަ ބައޭބައޭ" ގައި މި އަހަރުގެ ސާކް ފިލްމް ފެސްޓިވަލްގައި މޮޅު ބަތަލާގެ މަގާމު ހޯދި ރިޝްމީ ވަނީ ވަރަށް ތަފާތު ރޯލަކުން އެހާމެ މޮޅު އެކްޓިއެއް ދައްކައިފަ އެވެ.\n"ހުޅުދާން" ގެ ޓްރެއިލާ: މިއީ މަޖޫގެ ފުރަތަމަ ފިލްމް.\nމަޖޫގެ ތިން ފިލްމްގެ ތެރެއިން "ހުޅުދާން" އަކީ އޭނާ ވެސް ވަރަށް ވަރުގަދަ ރޯލެއް ކުޅެފައިވާ ފިލްމެކެވެ.\nތިން ފިލްމަކުން މޮޅު ބަތަލާ އަށް ވާދަ ކުރާތީ މަޖޫގެ އުންމީދު ހުރީ ކިހެނެއްތޯ ބަލައިލުން ވެސް މި ދަނޑިވަޅުވައި ވަރަށް މުހިއްމެވެ.\n"ވަރަށް އުފާވެފައި މި ހުރީ. މިއީ ފިލްމީ ދާއިރާ އަށް ނިކުތް ފަހުން، އަހަރެންގެ ފިލްމްތަކެއް އެވޯޑްގައި ވާދަ ކުރާ ފުރަތަމަ ފަހަރު ވެސް މެ،" މަޖޫ ބުންޏެވެ. "އެންމެ އުފާވަނީ ކުޅުނު ތިން ފިލްމުން އެންމެ މޮޅު ބަތަލާ އަށް ނޮމިނޭޓްވުމުން. އަހަރެން ގަބޫލު ކުރަނީ ނޮމިނޭޓްވުމަކީ ވެސް ހަމަ އެވޯޑް ލިބުން ކަހަލަ ކަމެކޭ."\nއޭނާ ބުނީ ތިން ފިލްމަކުން މޮޅު ބަތަލާ އަށް ވާދަ ކުރިޔަސް އެވޯޑަށް އެހާ ބޮޑަށް އުންމީދު ނުކުރާ ކަމަށެވެ.\n"އެންމެ ފަހު ވިންދާ ޖެހެންދެން" ގެ ޓްރެއިލާ: މިއީ މަޖޫގެ ދެވަނަ ފިލްމް.\n"އަނެއްކޮޅުން ވާދަ ކުރަން މި ތިބީ މަޖޫ އަށް ވުރެ މޮޅު ދެ ބަތަލާއިން. ނިއުމާ އާއި ރިޝްމީއާ ހަގީގަތުގައި ވާދަ ކުރެވޭ ހިސާބެއްގައެއް ވެސް ނޫން މަޖޫ އަދި މިހުރީ،" މަޖޫ ބުންޏެވެ. "އަދި ވަރަށް އާ ވެސް މެ ދާއިރާ އަށް. އެހެންވެ އެހާ ބޮޑަކަށް އެވޯޑް ލިބޭނެ ކަމަކަށް އުންމީދެއް ނުކުރަން."\nއޭނާ ބުނީ ފިލްމްތައް އެވޯޑަށް ހުށަހެޅި އިރު ކޮންމެވެސް ދިމާލަކުން ނޮމިނޭޓް ވާނެ ކަމަށް އުންމީދު ކުރި ކަމަށެވެ.\n"ތިން ފިލްމުން ވާދަ ކުރިޔަސް، އެވޯޑް ލިބޭނެއެކޭ ބުނާކަށް ނުކެރޭނެ. އެކަމަކު ހަމަ ވަރަށް އެކްޒައިޓްވެފައި މި ހުރީ،" ފިލްމީ ދާއިރާގެ އެންމެ އުންމީދީ ބަތަލާއިންގެ ތެރޭގައި ހިމެނޭ މަޖޫ ބުންޏެވެ. "ދެން ވާ ގޮތެއް ބަލަން ވެސް ބޭނުންވެފައި މިހާރު މިހުރީ. އެވޯޑް ލިބިއްޖެއްޔާ ހަމަ ވަރަށް ވަރަށް އުފާވާނެ."\n"ވާށޭ މަށާއެކީ" ގެ ޓްރެއިލާއެއް: މިއީ މަޖޫގެ ތިން ވަނަ ފިލްމް.\nޑާކް ރެއިނުން އަންނަ މާޗް5ގައި ރިލީޒް ކުރާ "ވަކިން ލޯބިން" ގެ ވެސް ބަތަލާ މި ފަހަރުގެ އެވޯޑްގައި ނޮމިނޭޓްވީ ހަމައެކަނި އެންމެ މޮޅު ބަތަލާގެ ކެޓަގަރީން އެކަންޏެއް ވެސް ނޫނެވެ. މަޖޫ ވަނީ އެންމެ މޮޅު އާ ބަތަލާ (ހުޅުދާން) އެންމެ މޮޅު މޭކަޕް (ހުޅުދާން/ވާށޭ މަށާއެކީ)، އެންމެ މޮޅު ކޮސްޓިއުމް ޑިޒައިން (ހުޅުދާން/ވާށޭ މަށާއެކީ) އިން ވެސް ނޮމިނޭޓްވެފަ އެވެ.\nއެހެންވެ އަށް ވަނަ ފިލްމް އެވޯޑްސްގައި މި ފަހަރު އެންމެ ގިނަ ނޮމިނޭޝަން ލިބުނު އަންހެން ފަންނާނަކީ ވެސް މަޖޫ އެވެ. އެއީ ޖުމްލަ އަށް ނޮމިނޭޝަނާ އެކުގަ އެވެ.\nފިލްމީ ކެރިއަރުގެ ފުރަތަމަ އެވޯޑް ހަފުލާއާ އެކު މަޖޫ އަށް އުފުލައި ލެވެނީ ކޮންކޮން އެވޯޑްތަކެއްތޯ އާއި ކިތައް އެވޯޑްތޯ ބަލައިލަން ޖެހޭނީ މި މަހުގެ 19 އާ ހަމައަށް އިންތިޒާރުކޮށްލާށެވެ.


Spanish league match America gai kulhumaa medhu gotheh ninmaanee kulhuntherin | Mihaaru\nސްޕެނިޝް ލީގު މެޗު އެމެރިކާގައި ކުޅުމާ މެދު ގޮތެއް ނިންމާނީ ކުޅުންތެރިން!\n11 ސެޕްޓެމްބަރ 2018 - 12:48\nމެޑްރިޑް (ސެޕްޓެމްބަރު 11) – ސްޕެނިޝް ލީގުގައި ޖިރޯނާ އާއި ބާސެލޯނާ ކުޅޭ މެޗު އެމެރިކާގެ މަޔާމީގައި ކުޅުމާ މެދު ފަހު ގޮތް ނިންމާނީ ކުޅުންތެރިން ކަމަށް ސްޕެނިޝް ޕްލެޔާސް ޔޫނިއަން (އޭއެފްއީ) އިން ބުނެފި އެވެ.\nސްޕެނިޝް ލީގުން ރެލެވެންޓް ކިޔާ ކުންފުންޏަކާ އެކު ހެދި 15 އަހަރުގެ އެއްބަސްވުމެއްގެ ދަށުން ސީޒަނުގެ އެއް މެޗު އެމެރިކާގައި ކުޅޭނެ އެވެ. މިކަމާ ދެކޮޅަށް އެ ޔޫނިއަނުން ވަނީ މީގެ ކުރިން ބައްދަލުވުމެއް ބާއްވައި ވާހަކަދައްކައިފަ އެވެ. ސްޕެނިޝް ލީގުގެ ހުރިހާ ކެޕްޓަނުން އެ ޖަމިއްޔާގެ ރައީސް ޑޭވިޑް އަގަންޒޯ ބޭއްވި ބައްދަލުކުރުމަށް ފަހު ބުނީ ދެކޮޅަށް މިކަމާ މަސައްކަތް ފަށާނެ ކަމަށާއި މިކަންތައް ކޮޅެއްގައި ޖެއްސުމަށް ތައްޔާރަށް އޮތް ކަމަށެވެ.\nއެ ޖަމިއްޔާ އިން އިއްޔެ ނެރުނު ބަޔާނެއްގައި ބުނީ މި މެޗާ މެދު ފައިނަލް ގޮތެއް ނިންމާނީ ޖަމިއްޔާގެ ތެރެއިން ކުޅުންތެރިން ކަމަށެވެ. އަދި ބުނީ ސްޕެނިޝް ލީގުން ހެދި އެއްބަސްވުމުގެ ތަފްސީލް ނުލިބޭތީ ކުޅުންތެރިންގެ ހިތްހަމަނުޖެހުން އުޅޭ ކަމަށެވެ. އެ ޖަމިއްޔާ އިން ވަނީ ލީގުގެ ޕްލޭން ހޯދުމަށް އެދިފަ އެވެ.\nއަންނަ އަހަރުގެ ޖެނުއަރީ 27 ވަނަ ދުވަހު ކުޅެން ރާވާފައިވާ މެޗާ މެދު ޖިރޯނާ އިން އަންނަނީ ސްޕެނިޝް ލީގާއި ބާސެލޯނާއާ އެކު ވާހަކަތައް ބާއްވަމުންނެވެ. ރިޕޯޓްތައް ބުނާ ގޮތުގައި މެޗު ކުޅެން އެ ކްލަބުން ބޭނުންވެ އެވެ.\nމި މެޗު އެމެރިކާގައި ކުޅޭތީ އޭގެ ސަބަބުން ދަތިތައް ކުރިމަތިވާ ސަޕޯޓަރުންނަށް ދަތުރުކުރުމާއި އެހެނިހެން ކަންކަމަށް ސްޕެނިޝް ލީގުން އެހީތެރިވާނެ ކަމަށްވެ އެވެ.\nސްޕެނިޝް ލީގުން މި ނިންމުން ނިންމިއިރު ޔޫނިއަންނާ ވެސް ކްލަބްތަކާ ވެސް އަދި ސްޕެނިޝް ފުޓްބޯޅަ ފެޑެރޭޝަނާ ވެސް މަޝްވަރާނުކުރާ ކަމަށްވެ އެވެ. އަދި ސްޕެއިނުގެ ނެޝަނަލް ސަޕޯޓާސް ފެޑެރޭޝަނުން ވެސް ވަނީ މި ނިންމުމާ ދެކޮޅު ހަދައިފަ އެވެ.\nއިތުރު ލިޔުންތައް ސްޕެނިޝް ލީގް ބާސެލޯނާ


Rayyithunge Manfaa Ah Oiy Enme Bodu Hurahakee Corruption Aanmuvun: Raees - vNews.mv\nރައްޔިތުންނަށް މަންފާ ލިބުމަށް އޮތް އެންމެ ބޮޑު ހުރަހަކީ ކޮރަޕްޝަން އާންމުވުން: ރައީސް\nޝިފްޒާ މުޞްޠަފާ Male' | 09 December 2019, 16:54\nރައްޔިތުންނަށް މަންފާ ލިބުމަށް އޮތް އެންމެ ބޮޑު ހުރަހަކީ އެބައެއްގެ ތެރެއިން ނަޒާހަތްތެރިކަން ގެއްލި، ކޮރަޕްޝަނާއި ޚިޔާނާތްތެރިކަން އާންމުވުން ކަމަށް ރައީސުލްޖުމްހޫރިއްޔާ ވިދާޅުވެއްޖެއެވެ.\nރައީސް އިބްރާހީމް މުހައްމަދު ސޯލިހު މިހެން ވިދާޅުވީ މިއަދު ފާހަގަކުރާ ބައިނަލްއަގުވާމީ އެންޓި-ކޮރަޕްޝަން ދުވަހުގެ މުނާސަބަތުގައި ފޮނުއްވި ޚިތާބުގައެވެ.\nރައީސުލްޖުމްހޫރިއްޔާގެ ޚިތާބުގައި، ގައުމެއްގެ މުއްސަނދިކަމާއި ވަސީލަތްތަކުން، ހަމަހަމަކަމާއި އިންސާފުވެރިކަމާއެކު، ރައްޔިތުންނަށް މަންފާ ލިބުމަށް އޮތް އެންމެ ބޮޑު ހުރަހަކީ އެބައެއްގެ ތެރެއިން ނަޒާހަތްތެރިކަން ގެއްލި، ކޮރަޕްޝަނާއި ޚިޔާނާތްތެރިކަން އާންމުވުމުންކަން ފާހަގަކުރެއްވިއެވެ. އަދި އެބައެއްގެ ތެރޭގައި ވައްކަމާއި ކޮރަޕްޝަނާއި ފަސާދަ އާންމުވުމަކީ ގައުމީ ތަރައްގީއަށް އޮތް އެންމެ ބޮޑު ހުރަސް ކަމުގައި ރައީސުލްޖުމްހޫރިއްޔާ ފާހަގަކުރެއްވިއެވެ. މީގެ އިތުރަށް ކޮރަޕްޝަންގެ ވަބާއަކީ ދައުލަތުގެ މުއައްސަސާތަކާ މެދު ރައްޔިތުންގެ އިތުބާރު ގެއްލި، އިޖްތިމާއީ އަދުލުވެރިކަން ނެތިގެން ދިޔުމުގެ މައިގަނޑު ސަބަބުކަން ވެސް އެމަނިކުފާނު ފާހަގަކުރައްވާފައި ވެއެވެ.\nމި ސަރުކާރުގެ ފުރަތަމަ 100 ދުވަހުގެ ތެރޭގައި، ކޮރަޕްޝަނާ ދެކޮޅަށް މުހިންމު ފިޔަވަޅުތަކެއް އަޅުއްވާފައިވާކަން ފާހަގަކުރައްވައި، "ޒީރޯ ޓޮލަރެންސް ޓު ކޮރަޕްޝަން"ގެ ސިޔާސަތުގެ ދަށުން، ސިޔާސީ މަގާމުތަކުގައި ތިއްބަވާ ބޭފުޅުންގެ މާލީ ބަޔާން އާންމުކުރަން ފައްޓަވާފައިވާކަން ރައީސުލްޖުމްހޫރިއްޔާ ފާހަގަކުރެއްވިއެވެ. މިކަމުގެ ބޭނުމަކީ، ސިޔާސީ މަގާމުތަކަށް އައްޔަންކުރެވޭ މީހެއްގެ މާލީ ހާލަތު އާންމުކޮށް އެނގުމާއެކު، އެ މަގާމުގައި ހުރެގެން ނުހައްގު މުއްސަނދިކަމެއް ހޯދާކަން ނުވަތަ ނޫންކަން އާންމުންނަށް ދެނެގަތުމުގެ ފުރުސަތު ފަހިކޮށްދިނުން ކަމަށް އެމަނިކުފާނު ވިދާޅުވިއެވެ. މީގެ އިތުރަށް ކޮރަޕްޝަންގެ މައްސަލަތައް ހުށަހެޅޭނެ ވެބް ޕޯޓަލެއްވެސް ސަރުކާރުން މިހާރު ގާއިމުކުރައްވާފައިވާކަން ރައީސުލްޖުމްހޫރިއްޔާގެ ޚިތާބުގައި ފާހަގަކުރައްވާފައި ވެއެވެ.\nކޮރަޕްޝަން ހުއްޓުވުމަށް ގާނޫނީގޮތުން ގެންނަވާ ބަދަލުތަކުގެ މައްޗަށް އަލިއަޅުއްވާލައްވަމުން، ކޮރަޕްޝަނާއި ނުހައްގު މުއްސަނދިކަން ހޯދުމާއި ލިބިގަތުމަކީ ޖިނާއީ ކުށެއްގެ ގޮތުގައި، ގާނޫނުލް އުގޫބާތުގައި ކަނޑައެޅުމަށް، މިއަހަރުގެ ކުރީކޮޅު 18 ވަނަ ރައްޔިތުންގެ މަޖިލީހަށް ސަރުކާރުން ބިލެއް ހުށަހެޅުއްވިކަން ރައީސުލްޖުމްހޫރިއްޔާ ފާހަގަކުރައްވާފައި ވެއެވެ. ނަމަވެސް އެ މަޖިލީހުގެ ދައުރު ހަމަވިއިރު، އެ ބިލު ފާސްނުވެ އޮތުމުން، މިހާރު ހިނގަމުންދާ 19 ވަނަ ރައްޔިތުންގެ މަޖިލީހަށް އެ ބިލް އަލުން ހުށަހެޅުއްވުމަށް ނިންމަވާފައިވާ ކަމަށް އެމަނިކުފާނުގެ ޚިތާބުގައި ވަނީ ވިދާޅުވެފައެވެ.\nމީގެ އިތުރުން ކޮރަޕްޝަންގެ އަމަލުތައް ފަޅާއަރުވައިލާ މީހުންނަށް، ގާނޫނީ ރައްކާތެރިކަން ލިބިދިނުމުގެ ގޮތުން، މިދިޔަ އޮކްޓޫބަރު މަހުގެ ތެރޭގައި "ވިސްލްބްލޯކުރާ ފަރާތްތައް ރައްކާތެރިކުރުމުގެ ގާނޫނު" ތަސްދީގުކުރައްވާފައިވާކަން އެމަނިކުފާނު ފާހަގަކުރެއްވިއެވެ. މި ގާނޫނުގެ ސަބަބުން، ދައުލަތުގެ މުއައްސަސާތަކުން ކޮރަޕްޝަން ނައްތައިލުމުގައި، އެ މުއައްސަސާތަކުގެ މުވައްޒަފުންނާއި، އާންމު ރައްޔިތުންގެ ދައުރު އިތުރަށް ފުޅާވެގެންދާނެ ކަމުގައި ރައީސުލްޖުމްހޫރިއްޔާ ވިދާޅުވިއެވެ.\nރައީސުލްޖުމްހޫރިއްޔާގެ ޚިތާބުގައި ދައުލަތުގެ މުއައްސަސާއަކުން ޚިދުމަތެއް ހޯދުމަށް ނުވަތަ ޚިދުމަތެއް ދިނުމަށްޓަކައި، ރިޝްވަތު ހިފައި މަގާމުގެ ނުފޫޒު ބޭނުންކޮށްގެން، ނާޖާއިޒު ފައިދާއެއް ހޯދާކަން އެނގިއްޖެ ނަމަ، އެކަމެއްވެސް ހާމަކުރެއްވުމަށް ވަނީ އެދިވަޑައިގެންފައެވެ. އަދި އެފަދަ ޝަކުވާތައް ހުށަހަޅާ ފަރާތްތައް އާންމު ނުވާނެ ގޮތަކަށް، ޝަކުވާތައް ހުށަހެޅޭނެ އިންތިޒާމުތައް ސަރުކާރުގެ އޮނިގަނޑުގެ ތެރޭގައި މިހާރު ހަމަޖެހިފައިވާކަން ވެސް އެމަނިކުފާނު ފާހަގަކުރައްވާފައި ވެއެވެ. މީގެ އިތުރަށް ކޮރަޕްޝަނާ ދެކޮޅަށް އެޅޭނެ އެންމެ ހަރުދަނާ ފިޔަވަޅަކަށް ވާނީ، ގައުމުގެ ކޮންމެ ރައްޔިތަކުމެ، އަމިއްލަ ނަފުސަށް ތެދުވެރިވެ، ނަޒާހަތްތެރިކަމާއި އަމާނާތްތެރިކަމުގެ ސިފަ ލިބިގަތުމުން ކަމަށް ރައީސުލްޖުމްހޫރިއްޔާ ވަނީ ވިދާޅުވެފައެވެ.\nކޮރަޕްޝަން ސިޔާސީ ރައީސް އިބްރާހިމް މުހައްމަދު ސޯލިހު


Raees Vidhaalhuvee Uthama Fandiyaaraa Bahdhaluvi Kamah, Anil Vidhaalhuvee Nuvaa Kamah: Mariya\nމާރިޔާ އަހުމަދު ދީދީ---\nރައީސް ވިދާޅުވީ އުއްތަމަ ފަނޑިޔާރާ ބައްދަލުވި ކަމަށް، އަނިލް ވިދާޅުވީ ނުވާކަމަށް: މާރިޔާ\nސުޕްރީމް ކޯޓުން މިމަހުގެ އެއްވަނަ ދުވަހު ކުރި އަމުރުގައިވާ ކަންކަމާ ގުޅޭ ގޮތުން އުއްތަމަ ފަނޑިޔާރު އަބްދުﷲ ސައިދާއި ވާހަކަ ދެކެވިފައިވާ ކަމަށް ރައީސުލްޖުމްހޫރިއްޔާ އަބްދުﷲ ޔާމީން ވިދާޅުވި އިރު އެ އަމުރު ތަންފީޒު ނުކުރެވުނީ އުއްތަމަ ފަނޑިޔާރު ފޯނު ނުނަންގަވާތީ ކަމަށް ބަންޑާރަ ނައިބު މުހައްމަދު އަނިލް ވިދާޅުވެފައިވާ ކަމަށް މައްޗަންގޯޅި އުތުރު ދާއިރާގެ މެންބަރު މާރިޔާ އަހުމަދު ދީދީ ވިދާޅުވެއްޖެއެވެ.\nގުޅިފައިވާ ސިޔާސީ ޕާޓީތަކުން މިއަދު ބޭއްވި ނޫސްވެރިންގެ ބައްދަލުވުމެއްގައި ވާހަކަ ދައްކަވަމުން މާރިޔާ ވަނީ އިއްޔެ ރައީސް މައުމޫނު ދެއްކެވި ވާހަކަފުޅަށް އަލިއަޅުއްވާލައްވާފައެވެ.\nސިޔާސީ ނުވަ ބޭފުޅަކު މިނިވަންކުރުމަށް ސުޕްރީމް ކޯޓުން ނެރުނު އަމުރު ތަންފީޒުނުކޮށްގެން ފާޑުކިޔުން އަމާޒުވެފައިވަނިކޮށް ރައީސް ޔާމީންގެ ކެމްޕެއިން އޮފީސް ކައިރީގައި އިއްޔެ ބޭއްވި އެއްވުމެއްގައި ވާހަކަ ދައްކަވަމުން ރައީސް ޔާމީން ވިދާޅުވީ ސުޕްރީމް ކޯޓުގެ އަމުރު ތަންފީޒު ކުރުމަށް ދައުލަތަށް ވަގުތު ލިބެންޖެހޭ ކަމަށާއި އަމުރު ތަންފީޒު ކުރާނެ ކަމަށެވެ. އަދި، އެ އަމުރުގައިވާ ކަންކަމާ ގުޅޭ ގޮތުން އުއްތަމަ ފަނޑިޔާރު އަބްދުﷲ ސައިދާ ވާހަކަ ދެކެވިފައިވާ ކަމަށް ރައީސް ޔާމީން ވިދާޅުވިއެވެ.\nނަމަވެސް ސުޕްރީމް ކޯޓުގެ އެ އަމުރު ތަންފީޒު ނުކުރެވުނީ އުއްތަމަ ފަނޑިޔާރު ފޯނު ނުނަންގަވާތީ ކަމަށް ބަންޑާރަ ނައިބު މުހައްމަދު އަނިލް ވިދާޅުވެފައިވާ ކަން މާރިޔާ ފާހަގަ ކުރެއްވިއެވެ.\nދައުލަތުގެ މީޑިއާ ޕީއެސްއެމްގެ ޓީވީއެމްގައި ވާހަކަ ދައްކަވަމުން އަނިލް އިއްޔެ ވިދާޅުވީ އުއްތަމަ ފަނޑިޔާރު ފޯނަށް ޖަވާބު ނުދެއްވާތީ ޕީޖީއަށްވެސް އަދި އޭޖީއަށްވެސް އުއްތަމަ ފަނޑިޔާރާއި ނުގުޅުނު ކަމުގައެވެ. އަދި ސްޕްރީމް ކޯޓްގެ އަމުރުގައި ހުރި ކަންކަމާއިމެދު މަޝްވަރާ ކުރުމަށް އުއްތަމަ ފަނޑިޔާރާއި ނުގުޅުމުން އަމުރު ތަންފީޒު ނުކުރެވުނު ކަމަށް އަނިލް ވިދާޅުވިއެވެ.\nބަންޑާރަ ނައިބު އަނިލް އުއްތަމަ ފަނޑިޔާރު ރައީސް ޔާމީން ސްޕްރީމް ކޯޓް


Enmmeh molhu zuvaan keeper, Victory aaeku unmeedhu gai !\nމާހީ: އެންމެ މޮޅު ޒުވާން ކީޕަރު، ވިކްޓްރީއާއެކު އުންމީދުގައި!\nމާހީ އަބުދުއްﷲ އަކީ މިއަދު ރާއްޖޭގެ ހުރި އެންމެ މޮޅު ޒުވާން ކީޕަރެވެ. ނިމި ދިޔަ ޔޫތް ޗެމްޕިއަންޝިޕްގައި ހުނަރުވެރި ކުޅުމެއް ދައްކައި، އެންމެ މޮޅު ކީޕަރުގެ މަގާމާއެކު ވިދާލިއިރު މިއީ އޭނާ ގައުމީ ފެންވަރުގެ މުބާރާތެއްގައި ބައިވެރިވި ފުރަތަމަ ފަހަރެވެ. ކުޅުދުއްފުއްޓަށް އުފަން މާހީ ވަނީ އެ މުބާރާތުގައި ހުނަރުވެރި ކުޅުމެއް ދައްކައި ގިނަ ބައެއްގެ ސަމާލުކަން ދަމައިގަނެފަ އެވެ. އެންމެ ފާހަގަވީ ދަ ގްރޭންޑް އަމިގޯސް ނިއު ޖެނެރޭޝަން އާއި ދެކޮޅަށް ކުޅުނު މެޗުގައި ޖެހި ޕެނަލްޓީ މާހީ ދިފާއުކުރި ކުރުމެވެ. އެއާއެކު ފުޓްބޯޅައަށް ލޯބިކުރާ ގިނަ ބައެއްގެ ލޯތައް ވަނީ އޭނާއަށް އަމާޒުވެފަ އެވެ.\n19 އަހަރު މާހީ ފުޓްބޯޅައިގެ ތެރެއަށް ވަދެވުނީ ސްކޫލުގެ ހައުސް މުބާރާތުގެ ތެރެއިންނެވެ. ހދ އަތޮޅު ތައުލީމީ މަރުކަޒުގައި ކިޔެވި ދުވަސްވަރު ފުޓްބޯޅައަށް ޝައުގުވެރިކަން އުފެދުނު ނަމަވެސް އެއްވެސް އިރެއްގައި އޭނާ ކީޕަރަކަށް ވާނޭއޭ އުންމީދެއް ނުކުރެ އެވެ. އެ ޝައުގުވެރިކަމެއްވެސް އޭރަކު ނުހުރެވެ. ކީޕަރަކަށް ވާން ޖެހުނު ސަބަބު ހާމަކުރަމުން މާހީ ބުނީ ސްކޫލުގެ ކުރިއަށްދިޔަ މުބާރާތެއްގައި ކީޕަރަކަށް ވާނެ ކުއްޖަކު ނެތިގެން އެންމެ ފަހުން ގޯލް ބަލަހައްޓަން ޖެހުނީ ކަމަށެވެ. އެދުވަހަށް ފަހު މާހީއަކީ ކީޕަރެކެވެ.\nރަށާއި އަތޮޅު ފެންވަރުގެ އެންމެ ބޮޑެތި މުބާރާތްތަކުގައި ވާދަކުރުމަށްފަހު ޔޫތް ޗެމްޕިއަންޝިޕަށް ދާން ފުރުސަތު ލިބުނީ ދިވެހި ފުޓްބޯޅައިގެ މަޝްހޫރު ގޯލް ކީޕަރު މައުރޫފު އަހުމަދު (މާއްޓޭ)އަށް މާހީގެ ކުޅުން ފެނިގެން އޭނާ ދިން ފުރުސަތެއްގައި ކަމަށް މާހީ ބުންޏެވެ. ހިރަފުސް ކަޕްގައި މާހީ ދެއްކި މޮޅު ކުޅުން ފެނިގެންނެވެ. އެ މުބާރާތުގެވެސް އެންމެ މޮޅު ކީޕަރުގެ މަގާމު މާހީ ހޯދި އެވެ. މާއްޓޭ ހޯދައިދިން ފުރުސަތުގެ ބޭނުން އޭގެ އެންމެ ރަނގަޅު ގޮތުގައި ހިފޭތޯ އޭނާ ދަނީ ވަރަށް ބުރަކޮށް މަސައްކަތްކުރަމުންނެވެ. ޔޫތް ޗެމްޕިއަންޝިޕުން މާބޮޑު ކާމިޔާބީއެއް ނުލިބުނު ނަމަވެސް ވިކްޓްރީ ސްޕޯޓްސްއާ ގުޅުމުގެ ފުރުސަތު އޭނާއަށް ވަނީ ލިބިފަ އެވެ. އަދި ތިންއަހަރުގެ ކޮންޓްރެކްޓެއްގައި އެޓީމާއެކު ކުރިއަށްދިޔުމަށް މާހީ ވަނީ ނިންމާފަ އެވެ. ވިކްޓްރީ މިހާރު ވެއްޓިފަ އޮތް ވަޅުގަނޑު ނަގައި ކޮޅަށް ޖެހުމަކީ މާހީގެ އަމާޒެކެވެ. އޭނާ ބުނާގޮތުގައި އެ މަސައްކަތް ހިތްވަރާއި އުންމީދާއެކު ކާމިޔާބުކުރުމަށް މަސައްކަތްކުރާނެ ކަމަށެވެ.\nޔޫތު ޗެމްޕިއަންޝިޕްގެ ތެރެއިން ޕެނަލްޓީއެއް މާހީ ދިފާއުކުރަނީ--\nމާހީ ބުނާގޮތުގައި ފުރަތަމަ ޔޫތް ޗެމްޕިއަންޝިޕަށް ގޮސް މެޗަށް އެރިއިރު އޭނާ ހުރީ ވަރަށް ޕްރެޝަރުކަމަށާއި އެހެންވުމުން ކޮންމެވެސް ވަރަށްކަށް ހާސްވެފައިކަމަށެވެ. އެކަމަކު ދެތިން ބޯޅައެއް ހިފަހައްޓާލުމުން ކޮންމެވެސް ވަރަކަށް ހަމަޔަކަށް އެޅުނުކަމަށް އޭނާ ބުންޏެވެ. ޕުރެކްޓިސް ކޮށްލާނެ އެކަށީގެންވާ ވަގުތު ނުލިބުނުއިރު މެޗަށް އެރިއިރު ޓީމުގެ ކުޅުންތެރިންގެ ނަންތައްވެސް ނޭނގޭކަމަށެވެ. އެހެންވެ ކުޅުންތެރިންނަށް ގޮވައި ހެދީ ޖާޒީ ނަންބަރުން ކަމަށް މާހީ ބުންޏެވެ. ކޮންމެ ގޮތަކަށް އެމުބާރާތް ކުރިއަށްދިޔަކަމުގައިވީނަމަވެސް ލިބުނު އާ ތަޖުރިބާއާއެކު އޭނާ ހުރީ ފުޓްބޯޅައި ރާއްޖޭގައި ދެވެން އޮތް ބޮންތިއާ ހަމައަށްދިޔުމަށް ނިންމައިގެންނެވެ. މިއީ ފުޓްބޯޅައަށް އަދި އޭނާގެ ސަޕޯޓަރުންނަށް ލިބިގެންދިޔަ އުފާވެރި ޙަބަރެކެވެ.\nމާހީ ގޯލް ބެލެހެއްޓުމުގައި--\nފުޓްބޯޅައިގެ ދާއިރާއިން ކުރިއަށްދިޔުމަށް މާހީގެ މަންމަ އާއި ބައްޕަ އެންމެ ފުރަތަމަ އެހާ ގަބޫލެއް ނޫނެވެ. އެހެންވެ އެންމެ ފުރަތަމަ ލިބުނު ފުރުސަތެއްވެސް ދޫކޮށްލި އެވެ. އެކަމަކު ޔޫތް ޗެމްޕިއަންޝިޕް މުބާރާތުން އެންމެ މޮޅު ކީޕަރުގެ މަގާމު ލިބުމުން އެމީހުން މިހާރު ތިބީ ކޮންމެވެސް ވަރަށްކަމަށް މާހީއަށް ދޫދޭން ތައްޔާރަށެވެ. އެ ކާމިޔާބީއަށް ފަހު ކޮންމެވެސް ވަރަކަށް މާހީއަށް އޭނާގެ މަންމަ އާއި ބައްޕަ ހިތްވަރުދޭކަމަށް އޭނާ ބުންޏެވެ. އަދި ފުޓްބޯޅައަށް ލޯބިިކުރާ ގިނަ ބަޔަކުވެސް އޭނާއަށް ދަނީ ހިތްވަރު ދެމުންނެވެ. މާހީގެ އެންމެ ބޮޑު ހުވަފެނަކީ އަދި އުންމީދަކީވެސް ޤައުމީ ސްކޮޑްގެ ފުރަތަމަ 11 އިން ފުރުސަތު ލިބުމެވެ. ހިތްހެޔޮ ރައްޓެހިންނާ ގާތް މިޒާޖެއް މާހީގެ ހުރިހާ ފޯކަސްއެއް މިވަގުތު ހުރީ ފުޓްބޯޅައަށްށެވެ. ޤައުމު ފަޙުރުވެރިވާ ފަދަ ކުޅުންތެރިޔަކަށް ވުމުގެ ވަރުގަދަ އަޒުމުގަ އެވެ.\nބަލި މަންމައެއް ބެލުމުގައި، ކުލުނާއި އޯގާތެރިކަން\nސިމްބޮލިކްގެ "ދަތިތައް" ކުރެހީ މުސްތޮގެ ހުނަރުން!\nރާއްޖޭގައި ކޮވިޑް ވެކްސިން ޖެހި ފުރަތަމަ މީހަކަށް ޑރ ޝިރާނީ


ޖިނާއީ އިޖުރާއަތުގެ ޤާނޫނުގެ ނަވާވީސް-1 ވަނަ ބާބަށް ޢަމަލުކުރަން އެންގުން\nދިވެހިރާއްޖޭގައި ކޮވިޑް-19 ފެތުރުން ކޮންޓްރޯލްކޮށް، އާންމު ރައްޔިތުންގެ ޞިއްޙަތާއި ރައްކާތެރިކަމަށްޓަކައި 12 މާރިޗު 2020 ގައި، ޤާނޫނު ނަންބަރު: 2012/7 (ޢާންމު ޞިއްޙަތު ރައްކާތެރިކުރުމުގެ ޤާނޫނު) ގެ 33 ވަނަ މާއްދާގެ ދަށުން، ދިވެހިރާއްޖޭގައި ޢާންމު ޞިއްޙަތުގެ ކުއްލި ނުރައްކަލުގެ ހާލަތު އިޢުލާންކޮށްފައިވެއެވެ.\nއެ އިޢުލާނާ ގުޅިގެން، ޢާންމު ޞިއްޙަތުގެ ރައްކާތެރިކަން ކަށަވަރު ކުރުމަށްޓަކައި ޑިރެކްޓަރ ޖެނެރަލް އޮފް ޕަބްލިކް ހެލްތް، އަޅުއްވާފައިވާ ފިޔަވަޅުތަކާއި ގުޅިގެން، ޤާނޫނު ނަންބަރު: 2016/12 (ޖިނާއީ އިޖުރާއަތުގެ ޤާނޫނު) ގައި ބަޔާންކުރާ ޢާންމު އުޞޫލުތަކުގެ ދަށުން މައްސަލަތައް ތަޙްޤީޤުކޮށް ދަޢުވާކުރުމަށް ކަނޑައަޅާފައިވާ މުއްދަތުގެ ތެރޭގައި ދަޢުވާކުރުމަށް ފޮނުވުމަށް ދަތިވެފައިވާކަމަށް މޯލްޑިވްސް ޕޮލިސް ސަރވިސްއިން އަހުރެންނަށް މަޢުލޫމާތު ދީފައިވެއެވެ. ދިވެހިރާއްޖޭގައި، ކޮވިޑް-19 ފެތުރެމުންދާ ދަނޑިވަޅެއްގައި، އެބަލީގެ ޢަލާމާތްތައް ހުރި ކުށެއްގެ ތުޙުމަތުގައިވާ މީހަކު ފުލުހުންގެ މަރުކަޒަކަށް ޙާޟިރުކުރުމުގެ ސަބަބުން ފުލުހުންގެ މަރުކަޒުތަކުގައި ކޮވިޑް-19 ފެތުރުމުގެ ބިރު އޮތްކަމަށާއި، ހެކިބަސް ދޭންތިބި މީހުންވެސް ކޮވިޑް-19 ގެ ސަބަބުން ފުލުހުންގެ މަރުކަޒުތަކަށް ޙާޟިރުވުމުގެ ދަތިތަކެއް ހުރިކަމަށާއި، ޤާނޫނީ ވަކީލުންނަށް ފުލުހުންގެ މަރުކަޒުތަކަށް ނުވަތަ މީހުން ބަންދުކޮށްފައިވާ މަރުކަޒުތަކަށް ޙާޟިރުވުމުގައި ފުލުހުންނަށާއި ޤާނޫނީ ވަކީލުންނަށް ނުރައްކަލެއް އޮތްކަމަށް ބަޔާންކޮށްފައިވެއެވެ.\nމި ސަބަބުތަކަށްޓަކައި، ޢާންމު ޞިއްޙަތުގެ ކުއްލި ނުރައްކަލުގެ ޙާލަތު މުޅި ރާއްޖޭގައި އުވައިލަންދެން، ނުވަތަ އަހުރެން އެހެން ގޮތަކަށް ކަނޑައަޅަންދެން، ޤާނޫނު ނަންބަރު: 2016/12 (ޖިނާއީ އިޖުރާއަތުގެ ޤާނޫނު) ގެ 1-203 ވަނަ މާއްދާގެ (ބ) ގެ އިން، ޕްރޮސިކިއުޓަރ ޖެނެރަލްއަށް ލިބިދީފައިވާ އިޚްތިޔާރުގެ ދަށުން، އެއިޚްތިޔާރު ބޭނުންކުރުމަށް އަހުރެން ކަނޑައަޅާ އުޞޫލުތަކާ އެއްގޮތްވާ ގޮތުގެ މަތިން، އެ ޤާނޫނުގެ ނަވާވީސް-1 ވަނަ ބާބުގައި ބަޔާންކުރާ ތަޙްޤީޤުކުރުމާއި ދަޢުވާކުރުމާ ގުޅޭ އުޞޫލުތަކަށް އަމަލު ކުރުމަށް ނިންމައި އެކަން ޢާންމުކޮށް އަންގައި އިޢުލާންކުރީމެވެ.\n20 ޛުލްޙިއްޖާ 1441\n- ޖިނާއީ އިޖުރާއަތުގެ ޤާނޫނުގެ ނަވާވީސް-1 ވަނަ ބާބަށް ޢަމަލުކުރަން އެންގުން